
CAPITOLUL I 
SOOPER 


Într-o strălucitoare dimineaţă de primăvară, Sooper, 
printr-o simplă coincidenţă, opri în faţa vilei Barley Stack, 
proprietatea lui Cardew. Adevărul adevărat este că, în 
acest moment, habar n-avea de tentativa de jefuire 
încercată asupra casei lui Stephen Elson, tot așa cum nu 
bănuia nici de existenţa vagabondului Sullivan și a 
complicelui acestuia care, leneș și nepăsător, rătăcea prin 
câmpia împrejmuitoare, fredonând într-o limbă curioasă și 
de neînțeles niște cântece de dragoste. 

Barley Stack îl atrăgea însă pe Sooper tot așa precum 
lumina atrage pe fluturi sau, mai bine zis, precum mirosul 
câmpului de bătaie cheamă calul îmbătrânit în lupte. Și cu 
toate acestea era exclus să nu știe că, la o asemenea oră, 
Cardew era de mult plecat la oraș. Deși complect retras 
din afaceri, acesta păstrase totuși obiceiul să plece zilnic și 
exact la orele nouă dimineaţa spre Londra. 

Şi cu toate acestea, Sooper opri la Barley Stack. 

Neputând avea cu Cardew una din acele convorbiri în 
care cei doi bărbaţi se tachinau reciproc, se mulțumea cu 
gândul că-i rămânea posibilitatea unei anumite satisfacţii, - 
cu totul de alt ordin, - dintr-o întâlnire cu Hannah Shaw. 
Această ființă, caracterizată printr-o complectă lipsă de 
subtilitate, nu putea de loc suferi pe bătrânul 
superintendent!, și mergea atât de departe cu aversiunea 
ce simţea atât pentru persoană cât și pentru funcțiunea lui, 
încât nici prin gând nu i-ar fi trecut să-și ascundă disprețul. 


1 sef al unei brigăzi de inspectori de poliţie, N. T. 


Hannah îţi vedea de treabă în tindă. Era o femeie de 
talie mijlocie și destul de corpolentă. Rochia de alpaga, cu 
care era îmbrăcată, nu-i avantaja de loc frumuseţea: și era 
totuși atrăgătoare, ba chiar plăcută la vedere. Faţa-i, deși 
nu prea încântătoare, avea trăsături regulate și era cu 
totul lipsită ele zbârcituri; iar părul îi rămăsese negru, deși 
trecuse de patruzeci de ani. 

—E frumos afară, spuse într-o doară Sooper, 
sprijinindu-se în motocicletă. Şi ce frumoasă-i grădina! N- 
am văzut încă niciodată atâtea garoafe și narcise la un loc! 
Aș paria că aveţi un grădinar grozav de dibaci. E acasă dl. 
Cardew? 

— Nu. 

— Pariez că o fi pe urmele vreunui criminal fioros! zise 
Sooper ridicând capul cu un aer de respectuoasă 
admiraţie, ceea ce nu-l împiedică să surâdă ironic. E 
ocupat, probabil, cu furtul de la Boscombe Bank? Cum am 
văzut daravera asta în gazete, spusesem unui prieten: 
„Numai un tip cum e Cardew ar putea face lumină într-o 
chestiune atât de încurcată. Poliția n-o să facă nici o 
scofală; n-o să poată găsi nici un indiciu”. 

— Cum prea bine știi, Minter (Sooper era doar porecla 
superintendentului), dl. Cardew a plecat la birou, răspunse 
scurt Hannah. Are el altceva mai bun de făcut decât să se 
ocupe de afacerile poliţiei. Noi ăștia, contribuabilii, plătim 
pentru ca poliția să-și facă singură datoria, nu? Și, de fapt, 
la ce ne servește banda asta de oameni prost crescuţi și 
scurţi la minte?! 

— Nu poate fiecare să fie chiar perfect de tot, răspunse 
melancolic Sooper. Fii mai rezonabilă, d-nă Shaw... 

— Domnișoară Shaw! îl îndreptă Hannah, furioasă. 

— Iartă-mă! Când mă gândesc la d-ta, mă gândesc 
totdeauna ca la o domnișoară... Spuneam tocmai, dăună-zi, 
sergentului meu: „Cum se face că femeia asta nu este încă 
măritată? Zău că nu înţeleg; e tânără, e...” 

— N-am timp de pierdut, Minter... 


— Domnule Minter, rectifică Sooper foarte gentil. 

— Dacă ai vreun comision pentru dl. Cardew, să-l fac... 
dacă nu... am mult de lucru. 

— Altfel... nimic nou? Nici un furt! întrebă Sooper în 
timp ce ea se depărta. 

— Nu, răspunse scurt Hannah. Și chiar dacă ar fi, n-am 
trimite la voi să vă caute. 

— Asta nu mai e nevoie să mi-o spui, declară convins 
Sooper. Și pariez că dl. Cardew nu ar avea decât să ia 
urma hoţului, să arunce o singură privire în cartea-i de... 
de antro... În sfârșit, puţin importă cum îi zice cărții; și, 
până seara, mai mult ca sigur că nenorocitul de hoț e 
băgat la gherlă... 

D-ra Hannah Shaw îl străfulgeră cu privirea. 

— Dacă ţi se pare, Minier, că ești inteligent, dă-mi voie 
să-ţi spun că există persoane la Londra pe lângă care nu 
ești decât un fleac. Dacă dl. Cardew i-ar face numai o 
singură vizită Șefului Sigurantei și dacă i-ar povesti numai 
un sfert din ceea ce spui și faci, apoi nu ţi-ai mai păstra 
mult timp uniforma! 

Sooper privi foarte mirat manșetele uniformei. 

— Dar ce vezi atât de curios la uniforma mea!? se miră 
el în timp ce Hannah îi închidea furioasă ușa în nas. 

Sooper nu surâse, dar nu părea nici rău dispus. 
Încălecând pe motocicletă, o porni la drum. 

Mai târziu cu jumătate oră, spunea clipind din ochi 
tânărului ofițer de poliţie care ședea pe un scaun în faţa 
lui: 

— Când cineva a ajuns la înălțimile sociale la care mă 
vezi pe mine, apoi asta dovedește că acel cineva posedă un 
anumit... hm!... temperament. Ei bine, fiule astăzi mai mult 
ca oricând am temperament. În aer plutește un nu știu ce 
primăvăratec; și aș putea chiar să pariez că am auzit cucul 
cântând, dumineca trecută! Sau, atunci când cântă cucul și 
răsare și ciuboţica cucului, să știi că am temperament. De 
altfel, am avut chiar acum o convorbire cu frumoasa de la 

Barley Stack și mi-e capul plin de idei sentimentale... 
Ziceai că ar trebui să iau interogatoriu vagabondului acela. 
Ei bine, eu îţi răspund că mai curând m-aș duce să culeg 
flori pe malul pârâului. 

Sooper era înalt de statură, foarte osos și prea puţin 
îngrijit de persoana lui. Uniforma care o avea pe el, data 
încă din-nainte de război; și de atunci a fost curățată de 
nenumărate ori, reparată și întoarsă când pe o parte când 
pe alta. Faţa-i slabă și arsă de soare, sprâncenele cărunte 
și sălbatice, îi dădeau o oarecare distincţie care atenua 
întru câtva halul îmbrăcămintei. De altfel, aluziile pe care 
Hannah Shaw le făcea cu privire la uniformă, îl amuzau. 

Existau mulţi superintendenţi de poliţie; dar când se 
pronunţa la Scotland Yard numele de Sooper, toată lumea 
știa că e vorba de superintendentul Patrick J. Minter. 

— Ia singur interogatoriul vagabondului, scumpule! 

Sooper ridică mâna cu un gest de mare senior și urmă: 

— Afacerile serioase privesc trecutul meu. Când mi-am 
dat seama că vine ramolismentul, am cerut să fiu detașat 
în acest colţișor de ţară, unde-mi pot permite luxul să cresc 
iepuri și păsări, și să contemplu natura în toată 
splendoarea și măreţia ei. 

Divizia „I” a poliţiei engleze cuprinde partea cea mare a 
împrejurimilor Londrei, mărginită de districtul Sussex. 
Este cunoscută ea o divizie cât se poate de liniștită, care 
nu cunoaște altfel de crime decât doar vagabondajul, 
vânatul de contrabandă și incendierile căpiţelor de fân. 
Poliția acestei regiuni este numită de către inspectorii 
londonezi, în med ironic, „legiunea pierdută”. 

Sooper fusese transferat de către Scotland Yard în acest 
ţinut liniștit nu în semn de blam - era doar principalul 
dintre „cei cinci faimoși” care arestaseră „banda rusă” din 
Whitechapel - dar (e preferabil să spunem purul adevăr) 
pentru că era prea greu mistuit de către șefii siguranţei 
din Londra. Nu respecta pe nimeni, nu era politicos cu 
nimeni, și contrazicea pe fiecare. Se ciorovăia cu toţii, 

argumenta și, la caz de nevoie, sfida. Pe deasupra, avea 
mai totdeauna dreptate, ceea ce bineînţeles că nu schimba 
cu nimic situaţia. Mai mult decât atâta când se recunoștea 
că nu el ci superiorii erau acei care se înșelaseră, apoi el o 
striga în gura mare cel puţin fie douăzeci-treizeci de ori 
într-o singură zi. 

— Ce-am să folosesc, adăugă el, dacă mă voi ocupa de 
vagabond? O simplă întrerupere plictisitoare în cursul 
studiilor mele. Pariez că n-ai auzit niciodată vorbindu-se de 
Lombrozo!! Ah! Atunci habar n-ai de ceea ce înseamnă 
creierul unui criminal. Creierele ordinare cântăresc... În 
sfârșit, am uitat greutatea lor; dar creierul unui criminal 
este cu mult mai ușor. Adu-mi dacă vrei creierul acestui 
om și-ți voi spune imediat dacă a avut sau nu intenţia să 
pătrundă în Barley Stack... Apoi piciorul prehensibil!... 
Ştiai oare că cinci la sută dintre criminali au picioarele 
prehensibile. Şi... poate că habar n-aveai că, printre 
criminali, sunt la modă capetele oxicefalice? Atunci s-o știi 
de la mine că ai pierdut mult. Du-te de examinează pe 
vagabond și nu uita să remarci asimetria figurii sale! E mai 
simplu decât jocul de-a baba oarba! 

Sergentul Lattimer era mult prea inteligent ca să-și 
întrerupă șeful. În cele din urmă, crezu că poate vorbi. 

— Șefule, nu este vorba de un furt obicinuit. După câte 
spune Sullivan - așa se numește vagabondul - complicele 
lui nu voia să-l lase să pătrundă în casa d-lui Elson ca să 
fure bani. Voia cu totul altceva... 

— Da, te pomenești că o fi vrut să cunoască „faptele de 
bravură ale strămoșilor familiei” întrerupse gânditor 
Sooper, sau poate să cerceteze extractul de naștere al 
moștenitorului! Doar dacă nu cumva Elson, de origină 
americană, n-a răpit rubinul sfânt care constituia ochiul 
drept al zeului Hokum și să fie astfel urmărit de niscai 
indieni siniștrii care să aștepte prima ocazie de a reintra în 
posesia bijuteriei! Asta zic și eu că este o afacere pentru 
Cardew. Poate vrei s-o descurci singur, sergent! In cazul 

ăsta, o să-ţi ai mutra în gazete și vei lua de nevastă o 
jupâneasă despre care se va descoperi că este fiica unui 
duce, răpită de către ţigani pe când era încă fetiță mică... 
Hai, cărel! 


CAPITOLUL II . . 
HANNAH, AȘA CUM NU PUTEA FI BĂNUITĂ 


Sergentul continuase să-și asculte șeful cu o răbdare 
uimitoare. În cele din urmă, când acesta tăcu, îndrăzni să 
spună: 

— Noaptea trecută l-am arestat pe Sullivan, pe motivul 
că se culcase în parcul unei case particulare. De altfel, în 
momentul de faţă, aproape că a mărturisit intenţia ce 
avusese de a pătrunde în locuinţa lui Elson. 

— Hai, cară-te, băiete; și nu uita, mai ales, să-i cercetezi 
urechile, urmă Sooper, jucându-se cu un toc de pe masă. Ai 
observat că urechile criminalilor și ale paranoicilor sunt 
totdeauna pleoștite? Am citit asta într-o carte veche; și 
cărţile vechi nu mint. Meseria de detectiv nu mai este ce-a 
fost odată, sergent! Acuma ne trebuiesc fizionomiști, 
chimiști. Vrei să știi cum îmi închipui eu un detectiv ideal? 
Ei bine, închipuie-ţi un tip așezat în faţa unui microscop 
gigantic, într-un laborator imens, și care, după ce a 
examinat cu multă minuţiozitate o picătură din noroiul 
Londrei, descoperă că bijuteriile au fost furate de un 
stângaci care conducea un Rolls-Royce de ultimul model, 
cu caroseria verde. Il cunoști pe Jim Ferraby? 

— Pe dl. Ferraby, procurorul? întrebă sergentul, 
interesat deodată la culme. Da, l-am văzut atunci când a 
fost în vizită la dvs. 

Sooper dădu din cap; fălcile i se loviră una de alta, apoi 
întredeschise buzele într-o strâmbătură extraordinară 
lăsând să se zărească două rânduri de dinţi albi și 
puternici. Asta însemna că surâde. 

— Ei bine, Ferraby nu este detectiv, declară el cu 
emfază. Ferraby nu înţelege decât faptele. Dacă s-ar da 
însărcinarea băiatului acesta să lămurească misterul 
dispariţiei brăţării... rajahului din Bongo, de exemplu, și 
dacă ar descoperi, să spunem, că brăţara în chestie a fost 
amanetată unui cămătar de către marele vizir al numitului 
rajah, el ar aresta pur și simplu pe vizir. Zău, un adevărat 
detectiv nu ar proceda astfel. Acesta, prin inducţie sau 
deducție, ar bănui imediat că brăţara a fost pierdută de 
rajah când se aruncase asupra tinerii și încântătoarei 
dactilografe, care legată cobză și ascunsă în dosul unei uși 
secrete e gata să fie expediată prin avion cu destinaţia 
spre un palat din Himalaia construit pe de-a-ntregul numai 
din marmoră. Cardow, din contră, este detectiv. lată 
exemplul pe care ar trebui să-l ai totdeauna în faţă, 
sergent! 

Sooper îndreptă vârful tocului spre inferiorul său. 

— Omul acesta, mă înţelegi, studiază crima sub toate 
aspectele. Este un psi... psiho... În sfârșit, asta este. 
Urechile, fălcile prognate, figurile asi... asimetrice, etc. n- 
au nici un fel de secret, pentru el. Și, notează bine că nici 
nu-ți pomenesc măcar de biblioteca ce o are la Barley 
Stack. 

Când se întâmpla ca Sooper să înceapă să vorbească 
despre Gordon Cardew, „acest amator minunat”, era prea 
greu să-l poţi face să-și schimbe firul conversatiei. 
Sergentul suspină adânc, deși cu mare respect. 

— Nu ai voi să-i iei interogatoriu vagabondului, Sooper! 
A mărturisit, aproape, că a venit în districtul nostru să 
fure. 

Spre surprinderea lui Lattimer, superintendentul dădu 
din cap afirmativ. 

— Am să-i iau interogatoriul. Adu-mi-l aici! 

Sergentul se ridică repede și ieși. După câteva minute, 
se înapoie cu un individ enorm, dar făcut parcă special 
pentru spânzurătoare. 

— Iată-l pe Sullivan, domnule, spuse el. 

Sooper lăsă tocul din mână; își așeză ochelarii și privi 
țintă la prizonier. 

— Ce e și cu povestea ceea pe oare o îndrugi cu privire 
la un coleg al tău; cică te-ar fi împiedicat să pătrunzi în 
locuinţa d-lui Elson, la Hill Brow? întrebă el pe 
neașteptate. Dacă ai intenţia să ne minţi, tinere, serveşte- 
ne cel puţin niște minciuni demne de crezare! 

— Am spus purul adevăr, șefule, răspunse omul cu o 
voce aspră. Așa să am eu bine, dacă nu-i adevărat că 
imbecilul acela m-a reţinut când mă pregăteam să deschid 
fereastra. Şi totuși, preparaserăm totul dinainte. El mi-a 
dat toate lămuririle și mi-a explicat unde-și ține americanul 
comoara. Așa să am parte de bine, dacă... 

— Nu-i adevărat!, îl întrerupse brusc Sooper. 

Apoi, de-odată. 

— Sullivan?.. Ia stai... Da! Așa e! Acum îmi aduc perfect 
de bine aminte! Ultima ta condamnare a fost de trei ani 
închisoare pentru furt calificat. Luke Sullivan, vezi? Îmi 
reamintesc până și numele de botez! 

Sullivan, foarte încurcat, se scărpină în cap. 

— Ce știi, de fapt despre tovarășul tău? urmă Sooper. 

Sullivan, de fapt, nu știa prea multe. Pe cel cu pricina îl 
cunoscuse în Devonshire și auzise vorbind câte ceva 
despre el pe tovarășii săi de vagabondaj. 

— E pe de-a-ntregul nebun, șefule; asta n-o spun numai 
eu, ci și toţi ceilalţi care l-au cunoscut. Aleargă hai-hui pe 
câmp și cântă într-una. Mereu este singur și vorbește tare 
curios, de parcă-ar avea multă învăţătură în cap. Și apoi, 
vorbește câte-odată în niște limbi pe care nu le poţi 
pricepe. 

Sooper se lăsă alene pe spate. 

— Asemenea lucruri n-ai putea să le inventezi. De altfel, 
greutatea creierului tău... la spune-mi, unde-ti locuiește 
tovarășul? 

— Oh, peste tot... dar cred că are un anumit loc, pe 

undeva pe la malul mării, unde stă mai de preferință. M-a 
întrebat deseori căci să vezi, șefule, am trăit o săptămână 
încheiată laolaltă - dacă-mi plac vapoarele. Imi spunea că 
stă zile întregi privind cum trec vapoarele și întrebându-se 
care dintre ele se vor scufunda sau nu... Când spuneam că- 
i nebun!... Şi după ce hotărâsem să călcăm casa aceea, știți 
ce-a făcut? A început să se învârtească în jurul meu ca un 
câine turbat și să-mi strige: „Pleacă! pleacă! mâinile tale 
nu sunt atât de curate ca să îndeplinească...” Nu-mi mai 
aduc prea bine aminte ce a mai spus, dar era vorba ceva 
despre dreptate... Hotărât lucru că-i nebun! 

Superintendentul fixă timp îndelungat privirea-i asupra 
vagabondului care începuse să și piardă cumpătul. 

— Minti, ca un câine blestemat! spuse el în cele din 
urmă. Și e imposibil, de altfel, să spui adevărul, pentru că 
ai niște ochi tare ciudaţi! Du-l înapoi la carceră, sergent. O 
să-l spânzurăm, și gata! 

Sullivan fu dus la loc în celulă. Sergentul aproape că-și 
terminase de-acum masa, și Sooper încă nu se mișcase din 
loc. Sta nemișcat, tăcut și ţinând mereu tocul în mână. În 
cele din urmă se ridică, strâmbă din gură, își scoase 
pantofii pe care-i îmbrăca de câte ori sta la cancelarie și, 
mormăind, își trase cizmele în picioare. 

Lattimer începuse a doua plăcintă cu mere, când 
bătrânul poliţist intră în popota sergențţilor. 

— Ştii ceva despre americanul ăsta, despre Elson? îl 
întrebă el. Stai jos, sergent, și mănâncă-ţi plăcinta. 

— Nu, șefule... decât doar că e foarte bogat... după câte 
se spune... 

— Deducţia asta coincide cu a mea, constată Sooper. 
Când cineva trăiește într-o vilă atât de mare și frumoasă, 
când are patru automobile și douăzeci de servitori, poţi 
foarte ușor presupune că are și mult bănet... și, dacă-i 
vorba așa, o să-i fac o mică vizită. 

Sooper avea o motocicletă, căreia nu i se putea găsi 
perechea în tot ţinutul, fiind, faţă de orice altă motocicletă, 

ceea ce un bordei din crengi uscate este față de 
Buckingam Palace. În fiecare primăvară, Sooper o demonta 
piesă cu piesă și, sub ochii holbaţi ai sergentului Lattimer, 
o monta la loc în așa fel încât oferea o aparenţă cu totul 
nouă. Probabil însă că această aparenţă nu era decât o 
simplă iluzie datorită schimbării de colorit pe care 
polițistul o impunea în fiecare an mașinii sale. Trecuse 
succesiv de la albastru deschis la tango și de la verde la 
roșu-aprins. Partea cea mai curioasă era însă că 
motocicleta se dovedise mai mult decât excelentă și, 
printr-o minune de neînțeles, capabilă să furnizeze niște 
viteze cu totul impresionante. 

Lui Sooper nu-i trebuiră decât doar câteva minute ca să 
ajungă la Hill Brow. Lăsându-și mașina rezemată de un 
copac, se îndreptă alene spre vila măreaţă a lui Stephen 
Elson. 

În vestibul nu era nimeni; dar auzi două voci, una de 
femeie și alta bărbătească. Păreau să vină dintr-o odaie 
care da în vestibulul a cărui ușă era întredeschisă. Apăru o 
mână, care apucă marginea ușii vrând parcă s-o deschidă. 
Sooper era tocmai să apese pe soneria de la intrare când... 

— Sau căsătoria, Steve?, sau dacă nu, mai bine nimic! A 
trecut prea mult de când tot aștept ţinerea promisiunilor. 
M-am săturat de promisiuni. Cât despre bani... ce vrei să 
fac cu ei? Nu suntem oare la fel de bogaţi? 

În acest moment se deschise ușa, şi Sooper zări 
persoana care vorbise. Deși n-o văzu decât din spate, 
superintendentul recunoscu totuși pe Hannah Shaw. 

O privi doar timp de o secundă, apoi se depărtă fără 
zgomot și sări ușor peste balustrada peronului. Hannah nu- 
i zărise nici măcar umbra. 

Ca să fie și mai sigur că prezenţa lui la Hill Brow va 
trece nici măcar bănuită, Sooper își duse motocicleta cu 
mâna mai mult de doi kilometri. 


2 diminutival pentru Stephen, N. T. 

CAPITOLUL III 
UN RECHIZITORIU CURIOS 


După ce trecuse prin Temple-Gardens cu pasul unui om 
căruia nu-i displace plimbarea, Jim Ferraby privi încă 
odată, și nu fără plăcere, argintiul mișcător și întunecat al 
Tamisei, intră apoi într-o clădire mare ale cărei scări 
neluminate le urcă mașinal și se opri în fața ușii mari și 
negre a biroului său. 

Vâra tocmai cheia în broască, când ușa opusă, din 
cealaltă parte a coridorului, se deschise. Se întoarse și 
surâse tinerei fete care apăruse. 

— Bună ziua, domnișoară Leigh, spuse el vesel. 

Ea făcu un semn din cap. 

— Bună ziua, domnule Ferraby. 

Avea o voce frumoasă, extrem de dulce și mângâietoare. 
De fapt, la început vocea Elfei Leigh era aceea care 
atrăsese atenţiunea lui Ferraby spre secretara bătrânului 
Cardew. Deși involuntar, se simţi totuși și de astă dată 
atras de ea. 

— Şi așa, domnule Ferraby; cred că rechizitoriul d-tale a 
dat roade, și că sărmanul om stă acum la închisoare? 

— Din contră, domnişoară, răspunse el calm. Am toate 
motivele să cred că Sullivan trebuie să fie acum pe cale să 
dea pe gât un tap... în sănătatea mea”. 

Elfa rămase vădit înmărmurită. 

— Vai, iartă-mă!... dar cărui fapt trebuie atribuită 
această... înfrângere? Dl. Cardew spunea că individul va fi 
cu siguranţă condamnat... 

— Ar fi trebuit să fie, asta-i adevărat; dar rechizitoriul 

meu l-a scăpat... Adevărul, domnişoară, este că am 
probabil o mentalitate de criminal! Inchipuie-ţi că, tot 
vorbind cu intenţia să-l acuz din ce în ce pe individ, mă 
gândeam într-una la el. Fără să vreau, îl căutam și-i 
găseam scuze. Mă imaginam în locul său, și construiam, 
descopeream fraze, care ar fi trebuit să fie explicaţiile pe 
care el însuși să le dea. Pe nesimţite ajunsesem să-l apăr... 
Asta înseamnă, nu-i așa, că primul meu rechizitoriu va fi, 
fără îndoială, și ultimul. Îţi dai seama că judecătorul mi-a 
dat să înțeleg ceva...” 

În timp ce tânăra fată râdea pe înfundate la povestirea, 
de altfel plină de haz și voie bună, a procurorului, se auzi 
un mers apăsat pe scări. Aplecându-se peste parmalâc, Jim 
zări fundul lucios al jobenului d-lui Cardew. 

Acesta era un bărbat cu figura impunătoare, avea niște 
ochi negri cu expresia simpatică, apăraţi de niște 
sprâncene stufoase. Se distingea prin impecabilitatea 
îmbrăcămintei și prin tonul întrucâtva pedant al vorbirii 
sale. 

Cu umbrela subsuoară, cu mâinile încrucișate la spate, 
suia scara, dus pe gânduri. 

— Bună Ferraby! exclamă el zărind pe procuror, ce 
aud?... l-au achitat pe vagabond! 

— Noutăţile rele se împrăștie repede, mormăi Jim. Da, 
domnul meu, este absolut exact. 

— Ştii ce? intră puţin la mine, Ferraby. 

Jim urmă pe fostul notar în biroul lui cel luxos, unde 
acesta nu se mai ocupa decât de afacerile personale care, 
după cât se știa, erau foarte importante. 

Odată ușa închisă, cei doi bărbaţi luară loc în fotolii; își 
aprinseseră ţigările, iar Cardew începu: 

— În ce mă privește pe mine, nu ţi-am pus întrebarea 
decât doar pentru că Stephen Elson îmi este vecin. Și încă, 
îl cunosc prea puţin. Afară de asta... dar ce-ar fi să luăm 
câte un păhărel de Porto? 

Jim se tot muncea cu gândul să găsească motivele 

pentru care Cardew, pentru prima oară în cei cinci ani de 
când se cunoșteau, îl invitase în biroul său. Atitudinea 
fostului notar lăsa să se vadă de la cale de o poștă că 
invitaţia avea un scop bine determinat. Vădit nervos și 
preocupat, măsura odaia în lung și-n lat, oprindu-se mereu 
în faţa biroului ca să schimbe din loc, fără nici un motiv, 
vreo foaie de hârtie, o scrumieră sau un scaun... 

— M-am gândit toată dimineaţa la d-ta, declară el brusc, 
și m-am tot întrebat dacă trebuie să te consult sau nu. O 
cunoști pe guvernanta mea, Hannah Shaw? 

Jim își amintea perfect de persoana aceea ursuză care se 
exprima numai prin monosilabe și care, de câte ori se 
vorbea bine de Sooper în faţa ei, nu scăpa ocazia să-și 
arate părerea urâtă ce o avea despre bătrânul poliţist. 

Cardew  îndreptă asupra lui  Ferraby  privirea-i 
pătrunzătoare. 

— Îţi displace, spuse el mai mult hotărât decât 
întrebător. A fost răutăcioasă cu d-ta ultima dată când ai 
dat pe la mine, nu? Şoferul, căruia-i place să 
pălăvrăgească, mi-a povestit cele întâmplate. Femeia asta 
e într-adevăr foarte neplăcută: îmi convine însă din mai 
multe motive și, în plus, mi-a fost întrucâtva lăsată 
moștenire de către biată nevastă-mea, care o luase de mică 
copilă dintr-un azil de orfani. Păstrând bine înţeles toate 
proporţiile, aș putea-o compara pe Hannah cu unul din acei 
foxterieri scoțieni al căror lătrat nu cruţă decât pe 
stăpânul lor. 

Scoase din buzunar un port-vizit și din acesta o foaie de 
hârtie, pe care o desfăcu și o puse pe masă. 

— Ia citește asta, spuse el. 

Era o foaie de hârtie ordinară. Nu avea nici adresă și 
nici vreo altă indicație. Textul era compus din trei rânduri 
scrise cu litere mari de tipar: 


„ȚI-AM PUS PÂNĂ ACUM DE DOUĂ ORI ÎN VEDERE. 
AVERTISMENTUL ACESTA ESTE TOTODATĂ ȘI 

ULTIMUL. ȘI 
BAGA DE SEAMA, M-AI ADUS LA DISPERARE”. 


Biletul era iscălit: „BIG FOOT”. 

— Big Foot Cine este acest Big Foot? întrebă Jim, 
recitind biletul. Oare trebuie să deduc din asta, că 
guvernanta d-tale este obiectul acestor ameninţări și că ea 
ţi-a arătat hârtia! 

Cardew dezaprobă din cap. 

— Nu. Hârtia asta a intrat în posesia, mea într-un fel 
foarte curios. La sfârșitul fiecărei luni, Hannah îmi aduce 
la birou toate notele furnizorilor, și le pune pe mapa care o 
vezi. Are obiceiul că le vâre de-a valma în poșeta ei; în 
privința asta este complect lipsită de rânduială. Scrisoarea 
pe care ai citit-o, se găsea într-o factură de băcănie, unde 
probabil că a pus-o fără să vrea. 

— L-ai vorbit ceva despre ea? 

Cardew încruntă din sprâncene. 

— Nu, răspunse el. Dar i-am dat să înțeleagă, într-un 
mod de altfel foarte puţin dibaci, că are în mine un 
protector și că, în caz de pericol, nu trebuie să se sfiască și 
să ceară ajutorul meu. Drept orice răspuns, s-a mulțumit 
să-mi râdă în nas. Da, nu există altă expresie; mi-a râs pur 
și simplu în nas. Nu este asta culmea impertinenţei,... ca să 
nu spun altfel? 

Terminând, suspină adânc. 

— Am oroare de mutre noi, urmă el, și aș fi cel mai 
nenorocit dac-aș pierde-o pe Hannah. De ar fi avut o altă 
atitudine față de mine, bine înţeles că i-aș fi spus 
descoperirea ce-am făcut-o. Totuși, ca să-ţi vorbesc sincer, 
mi-ar fi prea greu dacă ar trebui să-i mărturisesc că o 
scrisoare ce-i aparţine se găsește în posesia mea. Am avut 
de-acum, pe vremuri, ea și cu mine, un fel de scenă foarte 
neplăcută, cu privire la o glumă absurdă ce-o făcuse. O 
nouă discuţie de asemenea natură, ar însemna riscul de a 
ne despărţi pentru totdeauna... Ce crezi de scrisoarea asta! 

— Trebuie să fie, probabil, opera vreunui șantagist 
oarecare, își dădu Jim cu părerea. Este scrisă cu mâna 
stângă, ca să-și mascheze scrisul. Eu unul, cred că e de 
datoria d-tale să-i ceri ci explicaţii. 

— Să-i cer ei explicaţii! exclamă Cardew înspăimântat. 
Dumnezeule, Doamne!! dar n-aș îndrăzni-o niciodată! Nu! 
Tot ceea ce pot, și trebuie să fac, este să ţin ochii bine 
deschiși și, la prima ocazie, cu alte cuvinte de îndată ce o 
voi vedea pe Hannah bine dispusă, asta i se întâmplă cel 
mult de două ori pe an, să caut să ating chestiunea cu 
multă - multă precauţie. 

— De ce oare nu te adresezi poliției! întrebă Jim. 

Cardew dădu din umeri și răspunse pe un ton rece: 

— Adică... superintendentului Minter, zis și „Sooper”, 
nu-i așa? Nu... zău, amice, cum îţi vine să crezi că m-aș 
putea adresa unei asemenea specii de poliţist greoi și fără 
imaginaţie?! Nu. Dacă ai fi ca scrisoarea care ne preocupă 
să ascunde un mister, cred... cred..., că aș fi singur capabil 
să-l lămuresc. Și cred că misterul există. 

Apoi, coborând vocea: 

— Precum știi, am o căsuţă, un fel de vilă, pe plaja din 
Pawsey-Bay. E o locuinţă veche a păzitorilor coastei. Am 
cumpărat-o în timpul războiului pe o bucăţică de pâine; și 
am petrecut acolo adevărate ore de nespusă fericire. N-o 
mai vizitez decât prea rar, și căsuţa a devenit ca un fel de 
lăcaș de odihnă pentru salariaţii mei. Astfel, anul trecut, d- 
ra Leigh a petrecut acolo timp de două săptămâni în 
tovărășia unor prietene. Astăzi de dimineaţă am rămas 
nespus de surprins când a venit Hannah să mă întrebe 
dacă ar putea petrece week-endul la vilă. Într-adevăr, nu 
numai că n-a mai dat pe acolo de ani de zile, dar ea urăște 
locurile acelea, și nu este nici măcar o săptămână de când 
mi-a repetat acest lucru. Şi acum mă întreb dacă nu cumva 
plecarea asta pripită la Pawsey n-o avea vreo legătură 
oarecare cu scrisoarea. 

— Pune un detectiv s-o urmărească, sfătui Jim, și adaugă 

imediat: bine înţeles, un detectiv particular. 

— Am avut și eu aceeași idee, răspunse Cardew 
gânditor, dar să-ţi spun drept, îmi repugnă s-o spionez pe 
Hannah. Nu uita că e în serviciul meu de aproape douăzeci 
de ani. Bine înţeles că i-am dat permisiunea cerută. În mod 
obicinuit, își întrebuințează timpul liber cutreierând 
câmpiile într-un Ford vechi; șoferul meu a învăţat-o acum 
vreo câţiva ani să conducă mașina. Așadar, în cazul ăsta nu 
e vorba de o schimbare de aer. Îi plătesc leafă mare; ar 
putea să-și permită luxul să tragă la un hotel convenabil și, 
în consecinţă, nimic n-o obligă să meargă la Pawsey decât 
doar, bine înţeles, dacă n-o fi având acolo întâlnire cu acest 
misterios Big Foot. Mă întreb câteodată, știi, dacă n-o fi 
cumva putintel cam... și-și atinse fruntea cu degetul. 

Jim se tot întreba de ce l-o fi ales Cardew tocmai pe el de 
confident. Dezlegarea venea însă acum. 

— Vineri seara dau o masă la Barley Stack. Ţin foarte 
mult să vii și... și să fii cu ochii-n patru. Două inteligenţe 
valorează mai mult decât una singură. Poate că ai să 
observi unele lucruri ce s-ar întâmpla să-mi scape. 

Jim căuta tocmai un motiv de refuz, când Cardew urmă: 

— Cred că n-are ce să-ţi displacă dacă ai s-o întâlnești pe 
d-ra Leigh și în afară de orele de birou! Secretara mea vine 
și ea la Barley Stack ca să catalogheze operele complete 
ale lui Mantegazza pe care le-am cumpărat de curând și...” 

— Cu cea mai mare plăcere, răspunse bucuros Jim 
Ferraby. 

CAPITOLUL IV 
CINA DE LA BARLEY STACK 


— Cunoști pe dl. Elson! 

Jim Ferraby îl cunoștea îndeajuns, ca să nu dorească să-l 
cunoască mai mult. Acesta fusese martorul principal al 
acuzării în afacerea Luke Mark Sullivan, și privise 
achitarea vagabondului ca un fel de ofensă personală. 

Separat de asta, Jim avea din mai multe motive 
resentimente contra lui Elson; și era înciudat mai ales 
pentru admiraţia obraznică pe care acesta o arăta faţă de 
Elfa Leigh. Obraznică, după aprecierea lui Jim; și acesta 
din urmă spera că Elfa o judecă la fel. Nu că tânăra fată l- 
ar fi interesat peste măsură. Ea nu era pentru el decât 
doar domnișoara din cealaltă parte a coridorului; avea o 
voce plăcută și niște ochi mari-cenușii, colori în obraji cum 
nu se văd decât la femeiuștile din reclamele pentru 
săpunuri, și niște forme care ar fi putut-o face geloasă pe 
Venera de Medicis. Dar nimic din toate acestea nu-l 
emoţionau pe Jim Ferraby mai mult decât ar fi trebuit (cum 
o spunea el însuși). Era pur și simplu o tânără persoană 
foarte încântătoare, cultă, nespus de frumoasă; și el o 
admira într-un fel amical, filozofic. 

Totuși, ușurința aproape familiară cu care Elson vorbea 
Elfei îi displăcea enorm. Pe de altă parte, faptul că 
americanul fusese invitat la această masă îl cam 
surprindea. Cardew nu era, poate, un detectiv desăvârșit, 
dar cu siguranţă că era sensibil la anumite fenomene 
atmosferice, deoarece profită de prima ocazie ca să aibă o 
convorbire particulară cu Jim. 

— Uitasem complect afacerea cu vagabondul, îi explică 
el procurorului. Fără îndoială că e foarte neplăcut; dar 
trebuie să-ţi spun că a fost invitat în urma insistențelor 
menajerei. De altfel, de câte ori a dat pe aci a fost numai 
ca invitat de către Hannah. De data aceasta mi-a atras 
atenţia că nu-l mai invitasem de mai bine de un an, și asta 
m-a hotărât să-l chem. Și am profitat cu atât mai mult de 
această ocazie, cu cât numai singuri, între patru ochi, nu l- 
aș putea mistui. 

Jim râse. 

— Nu face nimic; să nu creai că aș fi câtuși de puţin 
indispus, cu toate că acest om a fost cât se poate de pornit 
la adresa mea, când cu afacerea Sullivan. De fapt, cine 
este el și de ce a venit să se stabilească în Anglia? 

Cardew dădu din cap. 

— Asta aș vrea s-o știu eu însumi, spuse el; și la urma 
urmei tot o să lămuresc eu afacerea asta. Nu știu nimica 
precis despre el, decât doar că este foarte bogat. 

Străbătu cu privirea salonul unde americanul cel lat în 
spate făcea pe faţă curte tinerei fete. 

— Merge strună, observă el vădit iritat. Probabil că fiind 
amândoi din aceeași ţară... 

— Nu cumva d-ra Leigh este Americană? întrebă Jim 
foarte surprins. 

— Desigur! Credeam că o știi. Tatăl ei, care fusese ucis 
în timpul războiului, a fost funcţionar la Trezoreria Statelor 
Unite. Probabil că trăise vreme îndelungată în Anglia, unde 
a fost crescută de fapt și fiică-sa. Nu l-am cunoscut 
personal, dar știu că avea o situaţie foarte importantă. De 
altfel, Elfa mi-a fost recomandată de către ambasadorul 
american din Londra. 

În timp ce Cardew îi vorbea, Jim nu părăsea din ochi pe 
fată. Până atunci nu-și putuse da încă seama cât de bine le 
stă negrul blondelor, și nici că o rochie atât de simplă 
putea să scoată mai în relief frumuseţea unui corp atât de 
perfect. 

— N-aș fi crezut-o Americană în ruptul capului... fu tot 
ceea ce găsi el de spus. 

Americanul o luase mult mai repede. 

— Dacă nu mă înșel, domnişoară, ești originară din New- 
England, nu-i așa? Curios că n-am băgat de seamă până 
acum. 

Elfa nu părea de loc încântată că se găsea în prezenţa 
acestui compatriot. 

Era un om cu faţa roșie, cu mâini groase, învăluit 
continuu da un miros de whisky și de trabuc stins. Obrajii-i 
erau buhăiţi și nasul noduros. 

— În ce mă privește pe mine, spuse el îndatoritor, eu vin 
din West-ul american. Cunoști poate St. Paul? E un orășel 
tare frumos. Spune-mi, te rog, domnișoară Leigh, ce caută 
aici tânărul magistrat de colo? și făcu un semn cu capul în 
direcţia lui Jim. 

Intrebarea fusese pusă eu o voce destul de tare și 
Ferraby o auzise. Ar fi dat mult să poată auzi și răspunsul. 

— Dl. Ferraby este considerat ea unul dintre cei mai 
buni procurori ai noștri, răspunse liniștit Elfa. 

— Serios? rânji Elson. Să știi de la mine; domnul acesta 
poate fi admirabil în recepţiile mondene; dar cât privește 
la tribunal, crede-mă că nu face nici cât două cepe 
degerate. 

— Sunteţi prieten bun cu dl. Cardew? întrebă Elfa, 
dorind să schimbe firul discuţiei. 

— Suntem vecini, și atâta tot. Unul din cei mai buni 
notari ai noștri, ha! spuse el cu ironie, privind ţintă la fată 
lui. 

— DI, Cardew nu mai practică, răspunse ea, și 
americanul râse cu zgomot. 

— Este un pasionat amator al povestirilor, cu detectivi, 
nu? Curioasă ocupaţie pentru un om în toată firea! 

Ochii lui n-o priveau decât pe Elfa, și se putea citi în ei 
admiraţia bestială pe care tânăra fată i-o inspira. Foarte 
jenată, aceasta aruncă o privire deznădăjduită spre Jim, 

care înţelese imediat ceea ce se întâmpla și se apropie de 
ei. 

Cardew nu părea de loc în apele lui; și când Hannah 
Shaw apăru, mai ţeapănă, mai încruntată, mai pornită pe 
gâlceavă ca oricând, și anunţă că masa este servită, 
bătrânul notar fu cât pe ce să scape, de emoție, ochelarii 
de pe nas. 

— Aș vrea, spuse el rugător, să mai așteptăm vreo 
câteva minute. De fapt, Hannah, ne mai lipsește un 
musafir. Îl rugasem pe amicul nostru, superintendentul, să 
vină și el astă-seară. 

Hannah făcu o mișcare, dar nu scoase o vorbă. 

— L-am întâlnit în timpul zilei și a fost foarte amabil cu 
mine, spuse Cardew vrând parcă să se scuze; și 
guvernanta părăsi salonul. 

Mai trecură încă cinci minute. Stăpânul casei vădit 
nervos mergea de colo pană colo pe covor. Hannah reveni. 

— Cât o să mai așteptăm, domnule? mormăi ea. 

— Bine! Să ne așezăm la masă, hotări Cardew, după ce 
se uitase încă odată la ceas. Acuma, nu cred că amicul 
nostru o să mai vină. 

Apoi, când abia că se ridicaseră de la masă farfuriile de 
supă, musafirul întârziat, sosi și el. 

— Sunt foarte dezolat! murmură el, în timp ce examina 
pe conmeseni, prin pleoapele-i pe jumătate închise. Sunt 
atât de puţin obișnuit să fiu poftit la masă, încât am uitat 
eu totul de invitaţie, se scuză el, întorcându-se înspre 
Cardew. Bună seara, domnișoară Hannah! 

Privirea guvernantei se ridică, întâlnind pe aceea a 
detectivului. 

— Bună seara, superintendent”, răspunse ea, rece. 

— E frumos afară, observă Sooper. Rareori am mai văzut 
zile atât de călduroase în anotimpul acesta. 

Elfa îl vedea pentru prima dată pe faimosul poliţist. 
Simţi numai decât multă simpatie pentru bătrânelul acesta 
atât de curios, îmbrăcat într-un smoching lucios. Plastronul 

cămășii avea pete mari de rugină, și cravata părea atrasă 
în mod insistent spre umărul din dreapta. IÎnfăţișarea lui 
generală era totuși aceea a unui aristocrat. 

— E un om superb, murmură Elfa la urechea lui Jim. 
Ăsta e celebrul Minter? 

— Da, el este. Regele detectivilor...... cel puţin pentru 
Europa. Dar, ascultă cum îl tachinează pe Cardew. 

— Eu nu sunt făcut să umblu în lume, declară Sooper cu 
voce liniștită. Când mănânc pește, mă servesc totdeauna 
de cuţit. Și confund mereu paharul de vin alb, cu cel 
pentru vin roșu. Ceea ce ne lipsește mult de tot, nouă 
ăstora, detectivilor profesioniști, este educaţia; cum îi 
spuneam de altfel tocmai astăzi după masă, sergentului 
meu. Fără să mai vorbim de psihologie, de antro... antro... 
ei hai! ci ajută-mă, domnule Cardew! 

— Antropologie, preciză foarte drăguţ Cardew. 

— Exact! În sfârșit, lucrul într-adevăr preţios este să 
avem ochi buni; cel puţin asta-i părerea mea. În ce privește 
cititul, ai mei nu valorează mare lucru; dar, lăsând asta la 
o parte, văd așa că pot distinge lucrurile la distantă de 
kilometri. Nu lași nici odată perdelele jos, domnule 
Cardew! 

Într-adevăr, perdelele sufrageriei erau ridicate și lăsau 
să se vadă, prin ferestrele mari, siluetele înalte ale 
sycomorilor, negre pe fondul roșu aprins al amurgului. 

— Nu, răspunse foarte surprins gazda. De ce? Suntem la 
cinci sute de metri depărtare de șosea și nu avem să ne 
temem de niciun fel de indiscreţie. 

— Oh, nu era decât o simplă observaţie din parte-mi, se 
scuză Sooper. Dar spune-mi, te rog, câţi grădinari ai pe- 
aici? 

— Patru, sau cinci. Nu-mi mai aduc exact aminte”. 

— Nu-i de loc ușor să găzduiești atâta lume, observă 
defectivul. 

— Dar,... nici nu dorm aci. Şi ca să revenim la 
antropologie... 

Sooper însă nu dorea de loc să revină, indiferent la ce ar 
fi fost. 

— Credeam, insistă el, că grădina are nevoie de anumite 
îngrijiri în timpul nopţii. 

— Nu, spuse Cardew, scos din fire, grădinarii pleacă la 
orele șapte. Nu le-aș permite să dea târcoale pe-aici. Dar 
ce s-a întâmplat? 

Sooper se ridicase și alergă spre ușă. Deodată se auzi un 
mic zgomot și luminile se stinseră. 

— La o parte de lângă masă, și toată lumea la perete! se 
auzi clar și autoritară vocea marelui detectiv. Eu am stins 
luminile. E un om în grădină, și-i înarmat cu un revolver! 

CAPITOLUL V : 
E UN OM IN GRADINA 


Sooper înaintă încetișor în grădină. Pe pajiște nu se 
zărea ţipenie de om. Nu se auzise nici un alt zgomot, decât 
doar murmurul zefirului prin frunzișul copacilor. 

Se îndreptă spre pădurea alăturată și, când fu la o 
distanță de numai patruzeci de metri de ea, auzi o voce 
cântând în noapte... 


Regele Maur pe calu-i aleargă 
Prin mândra cetate a Grenadei... 
Ay de mi Alhama! 


Fără voia lui, Sooper se cutremură. În melodia acestei 
vechi balade spaniole era ceva atât de plângător, era ceva 
atât de trist și disperat în vocea care cânta aceste versuri 
bătrânești, încât detectivul rămase un moment nemișcat... 


Din poarta Eloirei aleargă de zor 
La cea a Evirambei; și-aleargă în zbor... 
Ay de mi Alhama! 


Dezmeticindu-se dintr-odată, alergă spre locul de unde i 
se părea că vine cântecul. Pădurea era întunecată și 
arborii atât de deși, încât nu putea distinge nimic la doi 
pași în faţa lui. 

Sooper își da perfect de bine seama că-și pierdea timpul 
de pomană și se întoarse din cale. 

— Ai dat peste cineva? întrebă foarte neliniștit Cardew. 


27 


Într-adevăr... asta este cea mai extraordinară... ai speriat 
femeile, cât despre mine unul, îți spun sincer că n-am 
văzut absolut nimic... 

— Probabil că d. Minter are puţin cam prea multă 
imaginaţie, rânji Elson. Să zărești pe cineva într-o 
asemenea beznă, este de acum foarte puţin natural; dar 
încă să-i mai distingi și revolverul!... 

— Nu e de loc nenatural, vorbi Sooper cătând mereu 
spre grădină, pentru că ţeava armei strălucea. S-ar putea 
oare să am o lampă? 

I se aduse o lanternă de buzunar. 

— Era aici, zise Sooper, îndreptând raza de lumină spre 
poteca ce înconjura clădirea. Nu se vede nici o urmă... 
Pământul e uscat... Nimic, absolut nimic!... 

Se plecă repede și ridică de pe jos un obiect lunguieţ. 
Ținându-l în palmă, începu să fluiere încetișor. 

— Ce-ai găsit acolo? întrebă Cardew. 

— Un încărcător de revolver automat, calibrul 42, plin 
cu cartușe, răspunse Sooper. Apoi dădu lămuriri: revolver 
al marinei americane; încălcătorul, nefiind bine fixat, a 
căzut jos. 

Cardew îngălbenise. Fără îndoială că acesta era primul 
lui contact cu realitatea polițistă... 

Elson, cu gura căscată, privea încărcătorul: 

— Probabil că omul acesta era aici... de mai mult timp... 
și avea la el un revolver! îngână el. L-ai văzut, 
superintendent! 

— Acum, nu mai trebuie să aveţi nici o teamă, spuse 
acesta liniștit, pe un ton aproape amical. Nu; de l-aș fi 
văzut apoi l-aș fi și prins. Îmi dai voie să vorbesc la telefon, 
domnule Cardew... Mulţumesc. 

Detectivul ceru legătura cu staţia poliţienească. 

— Alo, tu ești, Lattimer? Scoate oamenii la lucru, și să- 
mi arestezi pe oricine ţi s-ar părea suspect, mai ales pe 
vagabonzi. Vii apoi să mă iei de la Barley Stack. Adu cu 
tine un revolver și două lămpi de buzunar. 

— Dar ce s-a întâmplat, șefule?! 

— Am pierdut un buton de la guler, răspunse calm 
detectivul, și închise telefonul. 

Privi apoi la Cardew, care-l însoţise la telefon, și arătând 
spre niște etajere pline cu cărți, observă: 

— Probabil că trebuie să fie pe acolo, fel de fel de 
îndrumări practice, de modul cum poţi prinde vagabonzii. 

Dar Cardew, privind la cămașa pătată de rugină și la 
cravata caracteristică ale polițistului, începu să-și dea din 
nou seama de superioritatea sa. 

— Tocmai în afaceri de soiul ăsta ar trebui să se remarce 
calităţile profesionale ale poliţiei, și acestea să fie într- 
adevăr folositoare, spuse el. 

— Vagabondul îl căuta pe Elson, declară Sooper, ocolind 
chestiunea. 

— Ce te face să crezi asta? întrebă Cardew nespus de 
mirat. 

— Pentru că Elson se aștepta la așa ceva, urmă Sooper, 
cu privirea pierdută în depărtări. Dacă n-ar fi așa, atunci 
de ce ar purta cu el o pușcă? 

— Cine? Elson?... Poate vrei să spui „revolver”. Și de 
unde știi asta? 

—I lam simţit în buzunarul pantalonilor, explică 
detectivul. În timp ce-l linișteam, mai adineaori. Am unul 
din șoldurile cele mai sensibile din toată poliţia engleză. Şi 
acuma, am să mai dau o raită prin grădină... 

Jim cu Elfa se plimbau pe alei, printre sycomori. Sooper 
surâse când văzu că fata îl luase de braţ pe Ferraby. 
Acesta din urmă observându-l pe detectiv, alergă repede 
înspre el. 

Îi povesti pe scurt despre scrisoarea pe care Cardew i-o 
comunicase cu o zi înainte. 

— Big Foot, ai spus?... Un nume cu totul indian; get- 
beget indian... 

— Nu cumva să pomenești că ţi-am vorbit de asta, te rog 
foarte mult. 

— Bine, aprobă Sooper, deși cu multă părere de rău. 

Din ușa casei, Cardew îi striga: 

— La masă, domnilor! Cred că ar fi bine să terminăm 
masa! 

Sooper, cu ochii în farfurie și jucându-se cu linguriţa, se 
întreba cum de un om, atât de subtil cum era Cardew, 
părea să nu fi stabilit nici un fel de legătură între 
scrisoarea despre care-i vorbise Ferraby și vizita 
misterioasă a omului cu revolverul. 


Æx 


În aceeași noapte, după ora unu, Jim bătu la ușa odăii de 
lucru a lui Cardew, ca să-i ureze noapte bună. Bătrânul om 
al legii răsfoia un volum foarte gros. 

— Intră, Ferraby, și mai șezi puțintel și lângă mine. Ei?! 
Ce crezi despre Hannah? Nu te-a surprins nimic în felul ei 
de a se purta? 

— Drept să-ţi spun, mi s-a părut tare curios că 
evenimentele din noaptea asta am au lăsat-o cu totul 
indiferentă. 

Incremenit cu gura căscată, Cardew privi la procuror. 

— Dumnezeule sfinte! Vrei să spui poate, că... Şi totuşi, 
e adevărat... Cât mă privește însă pe mine, nu mă 
gândisem de loc la posibilitatea unei asemenea legături 
între scrisoare și... să știi că mi-am pierdut complect 
raţiunea!” bâigui el. 

De emoție, se făcuse alb ca varul. 

— Mă întreb chiar: cum se face că așa ceva nu te-a izbit 
din primul moment, întrebă foarte mirat, Ferraby. 

Acest lucru îl mirase, de fapt, în primul rând pe Sooper 
care, părăsind vila, i-o spusese și lui Jim. Şi-i trebuise lui 
Ferraby să întrebuinţeze toată diplomaţia de care era 
capabil, ca să-l împiedice pe detectiv să vorbească în 
această privință cu gazda. Deși știa foarte bine că, mai 
curând sau mai târziu, Sooper tot va discuta acest punct cu 

proprietarul din Barley Stack, nu pomeni totuși nimic 
despre surprinderea polițistului. 

— Nici prin gând nu mi-ar fi trecut să fac vreo legătură 
între omul din grădină și Hannah, repetă bătrânul notar, 
dus pe gânduri. Este într-adevăr de nepriceput! Aproape 
că-mi pare rău că nu l-am pus pe Minter la curent cu toată 
chestia. 

— Telefonează-i și povestește-i totul îi sugeră Jim. 
Trebuie neapărat să fie pus în curent despre scrisoarea pe 
care a primit-o Hannah. 

Cardew se codi, ridică receptorul aparatului telefonic, 
apoi îl puse la loc. 

— Să lăsăm să treacă mai întâi noaptea, hotări el. Dacă 
îi voi spune acum, este în stare să vină imediat înapoi și va 
trebui să aibă neapărat o explicaţie îngrozitoare cu 
Hannah; sau, mie îmi sunt cât se poate de neplăcute 
asemenea scene, cu atât mai mult atunci când unul dintre 
roluri urmează să fie jucat de către guvernanta mea. 
Femeia asta mă înspăimântă, ce vrei să-i fac... ţi-o 
mărturisesc... este absurd, știu prea bine, și mi-e necaz de 
slăbiciunea asta. Hotărât lucru, o lăsăm de-acum pe mâine, 
sau pentru altă dată; îl voi invita pe superintendent din nou 
la masă, când o îi să lipsească Hannah. 


* 


În timp ce se dezbrăca, Jim se gândi că ar fi fost într- 
adevăr mai bine din toate punctele ca întâlnirea dintre cei 
doi bărbaţi să aibă loc în lipsa guvernantei. 

Ceasornicul unei biserici din depărtare bătea orele două 
dimineaţa, când el stinse lumina și se culcă. Trecu astfel o 
jumătate de oră. li era imposibil să adoarmă și se gândea 
chiar că rareori se simţise atât de treaz. Gându-i zbura 
prin Barley Stack, de la Elfa Leigh la Cardew, de la aceasta 
la Hannah, apoi din nou și mereu la Elfa. În cele din urmă, 
suspinând, se sculă; își îndesă pipa, o aprinse și se rezemă 

de fereastră admirând frumuseţea nopţii. Luna, în ultimu-i 
pătrar, nu mai era decât doar o seceră subţire pe cerul 
relativ luminat. Razele-i slabe aruncau asupra pădurii o 
lumină din cele mai curioase. Din locul unde sta el, Jim 
vedea în aripa opusă a casei o fereastră puternic luminată. 
Era oare camera tinerei fete, sau a lui Cardew? Sau poate 
că era camera locuită de Hannah? Oricum ar fi fost, 
locatarul ei părea foarte ocupat. Prin perdeaua pe 
jumătate străvăzătoare, Jim zări o siluetă care trecea fără 
încetare încoace și 'ncolo. O recunoscu în cele din urmă pe 
Hannah. Complect îmbrăcată, aceasta era ocupată să-și 
umple un geamantan pe care-l pusese pe pat și lângă care 
se mai aflau încă două cufere. 

Jim Ferraby încruntă din sprâncene. Toate astea pentru 
un simplu week-end? Ca să petreacă două zile la ţară? 
Astea erau bagajele care cineva le ia când vrea să 
întreprindă o călătorie lungă. O observa de acum de mai 
bine de o oră pe guvernantă, când în cele din urmă lumina 
se stinse. De altfel, zorii zilei începură să se arate; iar Jim 
simţi cum începe să-l fure somnul. 

Era de-acum cu un picior în pat, când auzi ceva care-l 
ţintui locului. Cineva, din pădurice, de departe, cânta. 


Regele Maur pe calu-i aleargă.... 
„„„mândra.... Grenadei. 
Ay de mi Alhama!... 


Cântărețul nopţii! Omul din grădină! În mai puţin de trei 
secunde, Jim își îmbrăcă pardesiul și coborând scara 
întunecoasă ieși din casă. După ce, cu multă greutate, 
deschise ușa care da afară, se găsi în cele din urmă sub 
cerul liber, în mirosul dulce al grădinii și boarea rece a 
dimineţii. Pantofii i se umeziră imediat de rouă. 

Zărind o umbră care se furișa la marginea pădurii, se 
repezi într-acolo. 

— Domol, domol! șopti omul întorcându-se, când Jim 

ajunsese lângă el; și mai ales, să nu-mi sperii pasărea-mi 
măiastră. Am nevoie de ea pentru colecţia mea 
antropologică! 

Era Sooper. 

CAPITOLUL VI 
POVESTEA BILETELOR DE 100 DOLLARI 


— Du-te, te rog, și îmbracă-te ceva mai gros. Am nevoie 
de d-ta, de oarece toţi oamenii mei bat câmpiile în 
căutarea vagabonzilor. Dacă nu mă mai găsești aci când vii 
înapoi, așteaptă-mă. 

Jim îi ascultă foarte grabnic sfatul, deoarece dimineaţa 
era răcoroasă, iar el tremura. După cinci minute fu înapoi, 
dar polițistul dispăruse. Mai trecură încă zece minute până 
să reapară. 

— De data asta, mi-a zburat, mormăi el. Probabil că te-a 
auzit când veneai mai adineaori. 

— A zburat? Cum asta? 

— Păduricea duce până la marginea proprietăţii și 
urmează și dincolo de șosea, printr-un crâng des. Acolo l- 
am auzit pe omul nostru mișcându-se. Și nu văd nici o 
posibilitate de a pune mâna pe el, e viclean ca o maimuţă... 
Dar, din partea d-tale, nici o noutate? 

— Hannah Shaw pleacă, răspunse Jim; și povesti tot 
ceea ce putuse observa de la fereastra camerei sale. 

Sooper se scarpină pe după ureche. 

— Aș putea paria că nici prin gând nu-i dă lui Cardew că 
guvernanta îi pleacă de-adevăratelea, spuse el. O să fie 
pentru el o surpriză, cum n-a mai avut de multă vreme. 
Dar, lăsând asta la o parte, tare aș dori să pot pune mâna 
pe tânărul nostru Caruso, adăugă el plin de regret. 

Era de acum la jumătate drum de ușa vilei, când făcu 
stânga împrejur și o porni înapoi. 

— D-ta ai mașină, domnule Ferraby? 

— Da, dar nu aci; am venit cu trenul. 

— Nu ar strica dacă ai aduce-o astă seară la secţia de 
poliţie, și dacă ai scunde-o într-un loc mai întunecat. Tare 
aș vrea să fac o plimbare până la Pawsey. 

Jim se urcă înapoi în cameră și încercă să adoarmă, dar 
degeaba. Când răsări soarele, cobori din nou în grădină și 
cutreieră în lung și-n lat aleile din jurul casei. Din spatele 
proprietăţii, putu zări Hill Brow, vila cea măreaţă a lui 
Elson. 

Care puteau fi oare motivele curioase care să-l fi hotărât 
pe acest American să se stabilească într-un ţinut ce nu 
avea nici un fel de farmec pentru el? 

Inapoindu-se pe pajiște, o zări pe Elfa îmbrăcată cu o 
jacheţică cenușie, încântătoare, și care se îndrepta spre el. 
Un timp, inima-i bătu mai repede ca de obicei. 

— Da, spuse ea, sunt foarte matinală astăzi. N-am dormit 
deloc bine. 

Cu un surâs fermecător îi întinse mâna. 

— Mă simt totuși plină de curaj, în dimineaţa asta. Dar 
d-ta, ai dormit bine! 

— Ca să fiu sincer, mărturisi el, n-am dormit absolut de 
loc. 

Ea clătină din cap. 

— Camera mea este alăturată, de ceea a d-rei Shaw, 
continuă Elfa, și toată noaptea am auzit-o umblând de colo 
până colo, mișcând zgomotos toate lucrurile. 

El ar fi putut spune că avea de acum cunoștință de acest 
lucru. Dar ea nu-i lăsă timp și continuă: 

— Sistemul meu nervos suportă foarte greu Barley Stack 
și mai ales pe d-ra Shaw. Până acum nu mi s-a mai 
întâmplat decât o singură dată să-mi petrec noaptea aici, și 
am păstrat de atunci o amintire nu tocmai plăcută. 
Guvernanta era mai prost dispusă, ca de obicei și, tot 
timpul, nu ne-a adresat nici un cuvânt, nici mie și nici 
sărmanului domn Cardew. Se închisese în camera ei și 
refuzase să ia masa cu noi, pe motivul că d. Cardew nu 

fusese destul de atent cu ea. După aceea, a săvârșit ceva 
extrem de curios și inexplicabil. Sculându-mă dis de 
dimineaţă, mă dusei la fereastră ca să privesc în grădină și 
zării pe pajiște un B mare, făcut din bucățele de hârtie. Mi 
s-a părut că recunosc ce fel de hârtii erau acelea și alergai 
repede jos în grădină ca să le cercetez mai de aproape. 
Într-adevăr, așa cum presupusesem, erau bilete de câte 
100 dolari, vreo cinci zeci la număr, și fixate la pământ cu 
ace de cap! 

Jim privi la ea, aproape neîncrezător. 

— Şi Cardew? 

— De la fereastra lui, a văzut și el asta; și era foarte 
furios. 

— A mai văzut și altcineva! 

— Da Elson. Pe vremea ceea se făcea la vila sa o 
reparație radicală şi d. Cardew, în urma insistențelor 
domnişoarei Shaw, îi oferise adăpost pe tot timpul cât 
trebuiau să dureze lucrările. 

— Dar de unde știi că Hannah a făcut gluma asta atât de 
curioasă? De ce ea și nu Elson? 

— Cu siguranţă că domnișoara Shaw. Când d. Cardew a 
trimis s-o caute, ea a venit și a strâns pur și simplu 
biletele. El i-a cerut explicaţii, dar ea n-a vrut să dea nici 
una și nici măcar să spună de unde avea atâţia bani. 

— Cred că trebuie să fie putintel cam nebună, urmă 
tânăra fată după o oarecare tăcere, și de aceea îmi este 
atât de penibil să vin la Barley Stack. 

Când se găsiră din nou cu toţii laolaltă la micul dejun, pe 
figura d-rei Shaw nu se putea zări nici o urmă a nopţii albe 
ce o petrecuse. Cardew, din contră, părea foarte prost 
dispus. 

— Încă nu sunt sigur dacă superintendentul n-o fi vrut 
să-și bată, poate, joc de mine, spuse el. Eu, personal, n-am 
văzut absolut nimic; și am pretenţia că ochii mei văd cel 
puţin tot atât de bine ca și ai altora. Dacă a fost într-adevăr 
un om ascuns prin mărăciniș cum se face că numai Sooper 

l-a zărit? 

Jim vroia tocmai să pomenească despre cântecul pe 
care-l auzise de dimineaţă și care-l făcuse să coboare în 
grădină; dar își aduse aminte de ceea ce-l rugase 
detectivul: să păstreze cel mai mare secret asupra acestei 
chestiuni. 

— Cât despre... încărcător, se poate prea bine ca să facă 
și el parte din gluma asta proastă, adaogă Cardew pe un 
ton bănuitor. 

— La ce oră pleci, Hannah? întrebă el privind spre 
guvernantă. 

— La unsprezece. 

— Pleci cu mașina d-tale? Thompson mi-a spus că ar 
avea nevoie de reparaţii la capotă. 

— E încă destul de bună pentru mine; și ar trebui să fie 
tot atât de bună și pentru d. Thompson, răspunse Hannah 
pe un ton acru. 


* 


Cardew urma să plece în oraș ca să-și ia poșta, și se 
oferi să-l ducă pe Jim până acasă, la Cheyne Walk. Anunţă 
că vor pleca de îndată ce se va termina cu micul dejun, 
ceea ce-l făcu pe Ferraby să bănuiască dorinţa notarului să 
părăsească Barley Stack înaintea guvernantei sale. 

Jim o căuta pe Elfa ca să-și ia rămas bun de la ea. O găsi 
lucrând în biroul lui Cardew. 

— Pleci, domnule  Ferraby? întrebă ea foarte 
decepţionată, iar Jim fu cât se poate de fericit la gândul că- 
i va lipsi, probabil, cât de puţin secretarei lui Cardew. 

— Da, plec; dar aș dori să te rog să-mi dai adresa 
dumitale, ca să mă pot convinge că te-ai înapoiat teafără la 
Londra... 

Ea râse. 

— Nostimă idee! spuse ea. Totuși, iată-mi adresa. 

El o băgă în buzunar și începu: 

— Voi veni... 

Ea dădu însă din cap. 

— Pe cartea de vizită care ţi-am dat o, ai să găsești 
numărul meu de telefon, îi tăie ea scurt. Poate că într-o zi 
îți voi da voie să mă conduci la teatru. La revedere. 

El îi strânse mâna și o ţinu într-a lui probabil mai mult 
decât ar fi trebuit s-o facă. 

După câteva minute, mașina cea mare a lui Cardew 
porni, ducând pe cei doi bărbaţi la oraș. 

— Nu mai poate așa, începu Cardew către Jim. Până 
acum am îngăduit-o pe Hannah cu toate smintelile ei 
pentru că, n-am ce spune, e fată bună și, mai ales, din 
cauza răposatei. Dar de la un timp încoace a devenit cu 
totul imposibilă, fără să mai vorbim de misterele atât de 
curioase ce se petrec; sau, lucru principal, nu vreau să am 
mistere la mine în casă. În sfârșit, nu mă pot împăca de loc 
cu gândul că există ceva între Hannah și Elson. Poate că ţi 
se par absurde toate câte ţi le-am spus; dar sunt absolut 
sigur, de exemplu, că i-am văzut făcându-și cu ochiul și 
câte și mai câte alte semne discrete. Într-un cuvânt, am 
hotărât ca Hannah să plece; da, să-ple-ce! spuse el apăsat, 
lovind, la fiecare silabă, cu umbrela în mașină. Aș da 
bucuros o mie de lire, dacă i-ar veni ci singură ideea să-și 
caute o altă situaţie. 

— Ştii, probabil, că și-a făcut în noaptea asta bagajele! 
întrebă Jim. 

— Şi-a făcut bagajele! strigă Cardew. De unde știi asta! 

— Am văzut totul de la fereastra mea; și părea că nu se 
ferește de loc. 

Cardew rămase un timp pe gânduri, trăsăturile-i, de 
obicei atât de senine, erau acum foarte încordate. În cele 
în urmă spuse: 

— Nu văd nimic anormal în ceea ce-mi povestești. De 
mai multe ori până acum, în urma discuţiilor avute cu mine 
și-a făcut bagajele. Şi eu, ca un bătrân idiot ce sunt, mă 
rugam într-una de ea să rămână. Dar de data asta... și 
notarul făcu un gest energie cu mâna. 

Îl lăsă pe Jim la Whitehall. Acesta, timp de două ore, fu 
complet absorbit de corespondenţa voluminoasă ce i se 
adunase în timp de două zile. La sfârșit, terminând, 
telefonă Elfei. 

— Vrei să iei ceaiul cu mine! 

O auzi râzând, prin telefon. 

— Nu, domnule Ferraby, în seara asta am intenţia să mă 
odihnesc. Mă găsesc, de altfel, într-un loc încântător... 

— Asta aș fi ghicit-o și fără să mi-o spui, declară Jim plin 
de căldură. Indiferent unde te-ai afla d-ta... 

Clac!... Ea închisese telefonul; ceea ce însă nu-l 
împiedică pe procuror să se înapoieze acasă într-o stare de 
beţie sentimentală, vecină cu idioţia. 

Cum îl văzu, valetul îi anunţă că-l aștepta cineva. Era 
Cardew. 

— Am auzit, spuse acesta, că ieși astă seară în oraș și am 
venit să te întreb dacă nu ai fi amator să mergem împreună 
la Operă. Se joacă Faust; și am reţinut două fotolii în 
speranţa că ai să vrei să vii cu mine. 

— Regret din suflet, dar sunt invitat în altă parte. 

— N-ai voi, cel puţin, să luăm masa împreună? se rugă 
de el Cardew, 

Jim se scuză din nou. 

— Hotărât lucru, nu am noroc, se plânse Cardew, 
trecându-și mână prin păr. Nu-mi rămâne altceva de făcut, 
decât să mă înapoiez la Barley Stack. 

Apoi, după o oarecare tăcere, continuă îngrijorat și dus 
pe gânduri; 

— Mă întreb, cam ce ar putea să facă în noaptea asta 
drăcoaica de Hannah la Pawsey. Aș da oricât numai s-o 
știu. 

CAPITOLUL VII 
O CALATORIE SPRE SUD 


Mașina care-i ducea pe Ferraby și Sooper în spre 
Pawsey, trecuse de acum de Horsham, când începu să 
cadă o ploaie torențial, însoţită de descărcări electrice. 

De la Londra, tot timpul demnului, cei doi bărbaţi nu 
schimbaseră nici o vorbă. În cele din urmă, smuls parcă de 
la gândurile sale de către tunetele care bubuiau în acel 
moment, Jim rupse tăcerea; și asta pentru a-l pune pe 
detectiv în curent cu ceea ce-i povestise Elfa. Sooper 
ascultă cu atenţie încordată; și întâmplarea cu B-ul făcut 
din bilete a 100 dolari părea să-l intereseze enorm de mult. 

— Elson era, zici, și el acolo, murmură el, dus pe 
gânduri. Curioasă coincidenţă; pentru că ori Hannah îl 
iubește într-adevăr pe Elson, ori deducţiile mele sunt 
complect greșite... În orice caz, sunt de părere că ar fi bine 
să deschidem bine ochii în noaptea asta, dacă ţinem să 
înţelegem tot ce s-o petrece. Aproape că-mi pare rău că nu 
este și Cardew cu noi. la spune-mi, ce crezi despre acest B 
făcut din bilete de Bancă? 

— Poate... Big Foot? își dădu Jim cu părerea. 

— Da,... de ce nu...” 

Ploaia cădea într-una, nesfârșită și necruțătoare; iar 
fulgerele necontenite luminau drumul mai bine decât ar fi 
putut-o face farurile mașinii. 

— Ilată-ne aproape ajunși zise Sooper. Dacă nu te 
stânjenește, ar fi bine să duci mașina în dosul satului; este 
acolo un fel de carieră părăsită. 

— Cunoști, așadar, locurile astea? întrebă Jim foarte 

mirat. 

— Da, am studiat azi de dimineaţă harta militară a 
regiunii, explică detectivul. Căsuţa lui Cardew este situată 
la 550 metri de la poalele colinei pe care o poţi zări la 
lumina fulgerelor, și la doi kilometri de sat. Stinge farurile, 
domnule Ferraby. 

In timp ce mașina își micșora viteza, Lattimer ieși dintr- 
un tufiș și se apropie de ei. 

— Nu e încă nimeni în casă, șefule, spuse el în timp ce 
Sooper și Ferraby se dădeau jos din mașină. 

— Aud?! exclamă Jim; dar domnișoara Shaw a venit aici 
încă de azi de dimineaţă. 

— Din contră, aș fi fost foarte surprins dacă ar fi venit, 
spuse liniștit Sooper. La drept vorbind, știam că n-a venit 
de dimineaţă. 

Jim rămase înmărmurit. 

— Ei da, o simplă deducție, spuse detectivul pe un ton 
satisfăcut: deducție și logică. Totodată și puţină psihologie. 

— Dar... de unde ai știut că n-a venit de dimineaţă? 
întrebă Jim. 

— Pentru că mi-a comunicat-o Lattimer la telefon, acum 
o oră, răspunse el calm. Și acuma, sergent, dă-mi lampa de 
buzunar. Vom avea nevoie de ea. 

Ploaia cădea fără încetare, deși tunetele și fulgerele 
încetaseră de mult. Drumul era luminat, la intervale 
regulate, de un far îndepărtat. Beach Cottage, vila lui 
Cardew, era situată între șosea și malul mării. Era o 
clădire mică, din piatră, foarte joasă, și înconjurată de un 
zid de cărămizi. 

— Ești sigur că vila-i goală! 

— Absolut sigur, domnule. Poarta-i închisă cu zăvorul. 

— Ce e clădirea ceea mică, dindărătul ei? Un garaj? 

Jim nu vedea altă clădire, decât însăși vila; dar Sooper 
avea niște ochi de pisică. 

— Nu, domnule; este un fel de colibă în care, pe vremuri, 
era adăpostită o barcă; dar barca a fost vândută. 

Sooper încercă, dar fără succes, să deschidă ușile și 
ferestrele. 

— De acuma, sigur că nu mai vine, își dădu Jim cu 
părerea; desigur că s-a speriat de furtună. 

Sooper mormăi câteva cuvinte ce nu se puteau înţelege, 
unde era totuși vorba despre puţina importanţă a 
furtunilor în anumite împrejurări. 

— Eu unul, nu spun că n-are să vină, pronunţă el foarte 
clar. E posibil că m-am lăsat prea departe dus de teoriile 
mele. Vezi mata, eu gândesc mult. Gândesc mult prea 
mult... 

Jim își spunea că niciodată nu-i fusese dat să vadă un 
peisaj mai dezolat. De o parte, marea; de cealaltă, dincolo 
de șosea, râpa stâncoasă. 

— Râpele astea sunt pline de grote, cea mai mare parte 
din ele cu totul inaccesibile, observă Lattimer. 

Părăsind casa, o porniră înapoi spre locul unde lăsaseră 
mașina. 

— Acum îmi dau și eu seama de ce nu dă lumea năvală 
să închirieze locuinţa de vară a lui Cardew, glumi Jim. 

— Şi pentru ce, mă rog?! întrebă Sooper. Eu unul, 
tocmai într-așa o vilă am să mă retrag când o fi să ies la 
pensie. Aș putea paria că Beach Cottage, pe timp frumos, 
este chiar o locuinţă foarte încântătoare; și noaptea, în 
orice caz, ce ai altceva mai bun de făcut decât să dormi? 

Scoase din buzunar ceasomicul, al cărui cadran 
fosforescent strălucea în întuneric. _ 

— Orele unsprezece, anunţă el. li mai dau timp până la 
miezul nopţii; iar după aia... o să-mi permiteţi să vă cer 
scuze. 

— De fapt, ce sperai să găsești aici? întrebă Jim, 
formulându-și astfel întrebarea pe care și-o pusese în tot 
timpul nopţii. 

— Cam greu de spus... mormăi detectivul. Ei bine, să 
vezi mata... când unei domnișoare, trecută de patruzeci de 
ani, îi arde de măritiș, și mai ales când ea spune ce o să 

facă dacă nu se mărită, asta... mă interesează la culme. 
Poate că mă așteptam să... 

Deodată, îl apucă pe Jim de braţ și-l trase de cealaltă 
parte a drumului. 

— Repede, în dosul stâncii! șopti el. 

CAPITOLUL VIII 
BUCATARIA 


Pe drum apărură două lumini slabe; erau farurile unei 
mașini. 

În graba lui cea mare, Jim se împiedicase de marginea 
șoselei și se pomeni lungit alături de Sooper. În spatele lor, 
Lattimer sta și el culcat la pământ. Mașina se apropia în 
viteză; și când trecu prin dreptul lor, Jim avu impresia că 
zărește o siluetă de femeie, având pe cap o pălărie cu 
borurile mari, aplecată asupra volanului într-așa o poziţie 
de părea că vrea să lupte contra ploii. 

Câteva secunde mai târziu, mașina pătrundea în Beach- 
Cotttago. 

— Acum deschide ușa, spuse Jim, auzind zgomotul pe 
care îl făcea cheia în broască, și pe care vântul îl aducea 
până la ei. 

Sooper nu spunea nimic. El nu se ridică de la locul său, 
decât atunci când auziră ușa închizându-se la loc. 

— Tăcere, spuse el eu voce înceată; și toţi trei se 
îndreptară cu multă băgare de seamă spre casă. 

Mai mlădios decât o pisică. Sooper o luă înainte; puse 
mâna pe radiatorul mașinii și... păru satisfăcut de 
constatare. Înconjură apoi vila, privind cu atenţie la toate 
ferestrele. Nici un zgomot, nici o lumină. Revenind la ușa 
de la intrare, văzu zăvorul deschis. Aplecându-se înainte, 
ascultă cu atenţie, dar în zadar; atunci se înapoie spre 
tovarășii săi. 

— Trebuie să mai vină cineva, spuse el. Cu siguranţă că 
ea nu vrea să petreacă noaptea aci. De altfel, a lăsat și 

motorul Fordului să funcţioneze. 

Se înapoiară cu toţii la stânca ce-i adăpostise de la 
început și-și reluară postul de observaţie. Trecu un sfert, 
apoi o jumătate de oră. Auziră în cele din urmă 
deschizându-se ușa, apoi închizându-se la loc și scârțăitul 
zăvorului care era din nou tras. 

— Cum asta?! oare pleacă de-acum! 

Sooper era cât se poate de surprins. Tonul său era acela 
al unui om care fusese jucat. 

— Dar... mii de draci! urmă el, repede, cu toţii la 
pământ; uite o că aprinde farurile! 

Două fășii, de o lumină orbitoare, sfâșiară într-adevăr 
întunericul; dar se stinseră aproape numai decât. Mașina 
ieșise din perimetrul vilei și o luă înapoi pe drumul pe care 
venise. Din nou, cei trei bărbaţi zăriră capul plecat înainte, 
pălăria cu borurile mari. Fordul se depărta în noapte, și 
îndată nu mai zăriră decât, foarte nedeslușit, becurile din 
spate. 

Sooper se ridică, mormăind supărat: 

— Vă cer mii de scuze. Deducţiile și psihologia nu fac 
două parale. Uite-o că intră, uite-o că iese, uite-o că 
dispare. Și nimeni nu știe nici de unde vine, și nici unde 
pleacă. Cu puţină șansă, poate că vom izbuti totuși s-o 
ajungem, s-o urmărim și să știm unde este de fapt. 

Aveau însă drum lung de făcut ca să se reîntoarcă la 
mașina lui Ferraby și, în cele din urmă, se întâmplă 
inevitabilul. Plesnise unul din cauciucuri și, cu toată graba 
cu care demontă roata de rezervă, nu mai putură ajunge 
din urmă Fordul și nici măcar nu-l mai putură zări. 

Polițistul care era de serviciu la intrarea în Pawsey, nu 
le putu da absolut nici o lămurire. Văzuse trecând, la 
ducere, două mașini; dar pe niciuna n-o zărise înapoindu- 
se înaintea celei a lui Ferraby. 

— Rămâi aici, Lattimer, îi ordonă Sooper. Cred că se va 
găsi un culcuș pentru d-ta la postul din sat. Trebuie să am 
neapărat pe cineva la îndemână. 

În timp ce străbăteau Horsham, furtuna reîncepu și mai 
grozavă; iar tunetele bubuiau ca în infern când Jim, obosit, 
opri mașina în fața cancelariei lui Sooper. 

— Haide înăuntru, și să luam câte o cafea, îi spuse 
polițistul care, de la Pawsey, nu mai scosese nici un cuvânt 
din gură. Vreau să sper că aci voi reuși, mai bine decât în 
ploaia ceea nebună, să-mi fac puţină ordine în noianul de 
idei care îmi furnică prin creier. 

Plin de noroi din cap până în picioare, cu faţa încordată 
și cu trăsăturile crispate, se lăsă să cadă pe un scaun. 

— Toată chestia asta nu-mi place de loc! Cu siguranţă că 
ea nu s-a dus la Pawsey. Am deplină încredere în polițistul 
de acolo, care pe vremuri a lucrat sub ordinele mele. Poate 
că Lattimer să afle ceva nou prin partea locului. Dac-o fi 
așa, are ordin să-mi telefoneze. 

Chiar atunci intră în odaie sergentul de serviciu. 

— Vă cheamă cineva din Pawsey la telefon, d-le 
superintendent! 

Sooper dădu buzna la telefon. 

— Aici, Lattimer. Am găsit Fordul, șefule. 

— Unde? 

— Sus pe râpă, între marginea acesteia și drumul care 
coboară la plajă. 

— Cum erau farurile, aprinse sau stinse? întrebă repede 
Sooper. _ 

— Stinse, șefule. Şi... încă ceva. In spatele mașinii, pe 
caroserie, erau scrise cu creta două cuvinte: Big Foot. 

— Big Foot,... da. Atâta tot? Inăuntru, bine înţeles, 
nimeni?” 

— Nimeni, șefule. 

Sooper stătu puţintel pe gânduri. 

— Scoală-i, pe șeful și sergentul din Pawsey. Trebuie 
cercetată râpa de sus până jos, și băgat bine de seamă 
dacă nu se ascunde cineva sau ceva pe acolo. Vin și eu 
numai decât. Casa este bine supravegheată? Bun! 

Inchise telefonul, și-i comunică lui Ferraby tot ce 

vorbise. 

— Mă duc să văd ce-i acolo, urmă Sooper; dar înainte de 
toate, trebuie să trec pe la Scotland Yard. Treci d-ta pe la 
Cardew și cere-i cheile vilei, Ferraby. Adu-mi-le cât mai 
repede posibil. 

De câte ori înnopta la Londra, Cardew se servea de o 
garsonieră pe care o avea închiriată aproape de Regent's 
Park. 

Somnul îi era foarte ușor, așa încât Jim nu fu nevoit să 
aștepte prea mult. Sumase abia a doua oară, când ușa se și 
deschise. 

— Cum, d-ta ești, Ferraby? exclamă bătrânul notar dând 
la o parte lanţul de siguranţă de la ușă. Intră, intră... Dar, 
ce dracu' te aduce pe la mine la ora asta? 

În câteva cuvinte, Jim îi povesti cele petrecute în cursul 
nopții. 

— Date fiind circumstanţele, urmă el, am crezut de 
datoria mea să pomenesc superintendentului despre 
scrisoarea cea faimoasă, semnată Big Foot, pe care o 
primise Hannah; și am crezut că n-ai să mă ţii de rău. 

Cardew își trecu mâna prin păr și, frecându-și ochii, 
pâlbâi: 

— Zici că n-a sosit acolo decât târziu noaptea?.... Cum se 
poate? A plecat doar de la Barley Stack la unsprezece 
dimineaţa... unde o fi oare? 

— Tocmai asta ar voi să știe și Minter, răspunse Jim. 
Fordul a fost regăsit acum vreo jumătate oră, părăsit și 
având numele lui Big Foot scris cu creta pe caroserie. 
Sooper crede că e vorba de o cursă. Poliţia locală este pe 
cale să scormonească toată râpa și plaja ca să descopere 
pe... în sfârșit... corpul. 

Cardew nu izbutea să facă altceva, decât să dea 
prostește din cap. 

— Nu... nu pot crede așa ceva, bâigui el. E prea... ar fi 
îngrozitor... oribil. Bine înţeles că am un al doilea rând de 
chei, dar sunt la birou. Așteaptă-mă dacă vrei numai cinci 

minute, până mă îmbrac. Ai venit cu mașina? Dacă nu, ar fi 
bine să chemi în timpul ăsta un taxi. 

Puțin după aceea, reveni. Își îmbrăcase hainele de 
călătorie. 

— Bine înţeles că am să merg și eu cu voi, spuse el cu 
calm. Mi-ar fi peste putinţă să mă odihnesc până n-om ști 
ce s-a întâmplat cu biata Hannah. 

Mașina lui Ferraby îi duse repede, până la biroul lui 
Cardew, de unde luară cheile și porniră imediat mai 
departe. 

— Cheile sunt în legătura asta, dar n-am mai vrut să 
pierd timp căutându-le. Vom face acolo pe loc cele 
necesare. 

Sooper fu întru câtva surprins văzându-l pe Jim însoţit 
de Cardew; nu obiectă însă nimic. 

— Nu s-a găsit nicio urmă, pronunţă el laconic. Cheile, te 
rog, domnule Cardew. 

Bătrânul notar le găsi numaidecât și le scoase afară din 
legătură. 

— Mai ai și altele?... Vreau să spun: încă un rând din 
ele? 

— Nu. N-am avut niciodată decât doar două rânduri. 
Unul pe care-l dam totdeauna celor ce ocupau vila, iar al 
doilea rând pe care-l ţineam totdeauna la birou. Astea nu 
le-am folosit de fapt, niciodată. 

Inainte de a porni spre Pawsey, Sooper vorbi cu Jim 
între patru ochi: 

— Am trimis pe unul din băieţii mei să supravegheze 
Brow Hill. Elson a plecat aseară la nouă și nu s-a mai 
întors. Plecase în Rolls-ul cel de două locuri; cu alte 
cuvinte, fără șofer. Și acuma, la drum! 

Pentru a doua oară în acest scurt interval de timp, 
mașina cea mare a lui Jim o porni spre Pawsey. Furtuna 
încetase de mult, și stelele luceau printre nori. Ajunși în 
sat, opriră. Sergentul comisariatului din Pawsey, însoţit de 
data aceasta de doi detectivi, se apropia de ei. 

— N-am găsit nimic, șefule, îi declară el lui Sooper, dar 
unul din locuitorii satului a văzut o femeie, străină de 
partea locului, care se îndrepta spre colină, pe drumul ce 
vine dinspre mare. 

— Când asta? 

— Acum vreo două ore. Părea că vine de la staţia de cale 
ferată „Pawsey-Halt” unde se oprește trenul de Londra. 
Dar nu l-am putut găsi pe șeful de gară... 

— Probabil că nu venea de la staţie, întrerupse Sooper, 
ci căuta doar să facă să se creadă acest lucru. 

Apoi, întorcându-se către Cardew: 

— Lua vreodată Hannah Shaw trenul, ca să vină aici? 

— De la 1918 încoace, niciodată. În timpul războiului, 
veneam deseori aci, din cauza bombardamentelor aeriene. 

Fordul, fusese lăsat acolo unde-l găsise Lattimer. Cu 
ajutorul lămpii de buzunar, Sooper îl cercetă cu de 
amănuntul. Cele scrise cu creta, care păreau să nu-l 
intereseze de loc, îl emoţionară la culme pe Cardew. 

— Dar asta-i cretă verde! exclamă el. Cretă de biliard! 

— Poate c-o vom regăsi pe Hannah între-o sală de 
biliard, comentă batjocoritor polițistul. 

De-acum încolo, Cardew păstră o discreţie plină de 
demnitate. 

Sooper cercetă mai ales interiorul Fordului. Inspectă 
timp îndelungat, capota, centimetru cu centimetru; după 
aceea plimbă încetișor lumina lămpii peste perne și podea, 
atât asupra locurilor din faţă cât și la cele din spate. În tot 
timpul acesta, rămăsese pe scară. 

— Perna ușor destrămată, monologa el; destrămături de 
dată recentă... totul este curat... nu se vede noroi nici la 
frâna de picior, nici la pedala de debreiaj... nimic... absolut 
nimic interesant! 

Se înapoiară cu toţii la mașina lui Ferraby. 

— Ai fost înapoi pe la vilă, Lattimer? întrebă Sooper. 

— Da, șefule. Nu-i nimeni. De altfel am pus acolo, 
imediat după plecarea d-tale, un om de pază; și mai este și 

acum acolo. 

— Atunci, s-o pornim! 

Câteva minute mai târziu, mașina lui Jim îi lăsă în faţa 
vilei. 

— Ce loc cuvios! exclamă Cardew, cutremurându-se. 
Niciodată n-am observat cât de singuratecă și tristă este 
casa asta. 

În urma ideii date de Sooper, mașina fu oprită în așa fel 
încât lumina farurilor să cadă din plin peste ușa locuinţei. 

— Zăvorul este intact; asta înseamnă că ea nu-i aci. 

Sooper nu păru de loc surprins. 

— Nici prin gând nu-mi trece să cred că ea ar fi aici. 
Ceea ce însă este sigur, e că ea a fost aci. Venise cu un 
scop bine determinat. Cunoștea ea oare pe cineva prin 
partea locului, Domnule Cardew? 

Bătrânul notar negă. 

— După cât știu eu, nu. S-ar putea însă întâmpla să-și fi 
adus astăzi pe cineva cu ea. 

— Asta, cu siguranţă că nu, declară Sooper. Avea, poate, 
aci prin casă vreun dulap? 

— Nu avea absolut nimic. 

Sooper vâri cheia în lacăt. Deși scârţâind, zăvorul 
funcționa ușor. Odată ușa deschisă, Sooper își puse lampa 
în funcţiune și lumină un vestibul mititel, în fundul căruia 
se afla o ușă cu geamuri la partea superioară. Impingând 
această ușă, detectivul se găsi într-un culoar care 
străbătea vila în toată lărgimea ei. 

— Rămâneţi fiecare acolo unde sunteţi, ordonă el 
tovarășilor săi. Când îmi încep cercetările, prefer să fiu 
singur. 

În primul rând, polițistul cercetă două camere care 
dădeau pe dreapta culoarului. Erau niște camere de 
culcare, mobilate foarte simplu. Paturile nu erau așternute. 

Trecu în odăile din stânga. Prima era o sufragerie al 
cărei aspect nu arăta nimic deosebit. Într-unul din pereţi 
era un fel de deschizătură mare ce comunica probabil cu 

bucătăria. Deschizătura era prevăzută cu o portiță de 
lemn. Mai rămânea de vizitat doar bucătăria; aceasta era 
însă încuiată. 

Detectivul se înapoie la ușa de intrare, unde-și lăsase 
tovarășii. 

— Ai cheia bucătăriei? întrebă el. 

— Nu, răspunse Cardew, foarte mirat. Era o singură 
cheie, care rămânea totdeauna în broască. 

Sooper se înapoie la bucătărie; încercă încă odată să 
deschidă, dar ușa era încuiată cu cheia. Deodată, ridicând 
capul, mirosi în aer; apoi îl chemă pe Jim. 

— Simti ceva? întrebă el. A 

Jim se codi vreo câteva secunde. Ín cele din urmă 
exclamă: 

— Dar... ăsta-i miros de cordită!* Aci în casă s-a tras, nu 
de mult, un foc de revolver! 

— Același lucru gândeam și eu, spuse liniștit Sooper; 
mirosul ăsta de fier încălzit mi-era foarte cunoscut... Ușa 
este închisă pe dinăuntru. 

Reveni în sufragerie; dar și portiţa care închidea orificiul 
spre bucătărie era și ea încuiată cu cheia. Detectivul îl 
chemă pe Cardew. 

— Într-adevăr, portița asta se încuie și ea; dar habar n- 
am pe unde poate fi cheia, și era singura... Dar, ce mai stai 
pe gânduri! Sparge-o! 

Cu un clește ruginit, pe care Lattimer îl găsi în grădină, 
portita de lemn fu repede spartă. Atunci se simţi și mai 
distinct mirosul de cordită; ba îl observă chiar și Cardew. 

— Ce e cu mirosul acesta? întrebă el; dar nimeni nu-i 
răspunse. 

Sooper se plecase prin deschizătură, ţinând în mână 
lampa ale cărei raze de lumină le plimba de colo până colo 
prin bucătărie. Deodată, în bătaia razelor, apăru un 
pantof... apoi un altul... apoi marginea unei fuste negre. 

Acolo, la pământ, rezemată de ușă, era așezată o femeie. 


3 Exploziv preparat din nitroglicerină și nitroceluloză. 

Sooper nu-i putea distinge fata, dar știa că femeia aceasta 
era Hannah Shaw și nici nu avu nevoie să vadă sângele 
care păta cu negru podeaua bucătăriei pentru ca să 
înţeleagă că Hannah Shaw era moartă. 

CAPITOLUL IX 
O VIZITA 


Fără grabă, Sooper se trase înapoi din deschizătură. 

— Rămâneţi fiecare la locul vostru, spuse el. Tu, sergent, 
mergi de caută un medic... Domnule Ferraby, ești bun să-l 
conduci D-ta cu mașina?... adică nu, rămâi mai bine aci. 
Poate că va fi nevoie, mai târziu, de D-ta ca martor. 

Lattimer se oferi să-l conducă pe sergent până-n sat și, 
după ce schimbă mai întâi câteva vorbe în șoaptă cu 
Sooper, se depărtă în grabă. 

— Nu că un medic, oricare ar fi el, ar putea să dea vreun 
ajutor... explică detectivul. 

— Dar ce s-a întâmplat? întrebă Cardew, care tremura 
din cap până-n picioare. Pentru Dumnezeu... nu cumva 
este vorba de Hannah? 

Sooper dădu din cap și spuse cu blândeţe: 

— Tare mă tem că da, domnule Cardew. 

— Rănită? Moartă?... 

Sooper lăsă capul în jos. 

— Da. Cel mai bun lucru, ar fi să rămâi aci. Domnule 
Ferraby, urmează-mă, te rog. Urcă-te pe un scaun. 

Şi detectivul, cu o agilitate ce nu se putea bănui la un 
om de vârsta lui, trecu dincolo prin deschizătură. Jim îl 
urmă. 

— Pe cât posibil, închide portiţa; eu am să fac lumină. 

Sooper ridică sticla unei lămpi cu petrol ce se afla pe 
masă, aprinse cu băgare de seamă fitilul și puse chibritul 
stins pe masă. 

Palid ca ceara, Jim Ferraby o privea pe moartă. 

— Sinucidere? întrebă el într-o suflare. 

— Dac-ar fi sinucidere, observă Sooper, apoi va trebui 
neapărat să găsim și arma. E moartă... ăsta-i singurul fapt 
cert. Îmi pare rău că nu m-am purtat prea gentil cu ea. N-a 
fost femeie rea... 

Plecat asupra cadavrului, el îi examină faţa decolorată. 

— Nu-i sinucidere, declară el aproape vesel. De altfel, 
asta m-ar fi surprins. A fost asasinată. Dar cum? Ușa este 
încuiată pe dinăuntru; observi cheia? Şi obloanele ferestrei 
sunt închise prin această bară de fier. 

Pe masă, era o poșetă de damă, care se vedea cât de 
colo că fusese scotocită, deoarece mai la o parte se afla 
conţinutul ei. 

— Cincizeci și cinci de lire engleze și două mii de dolari 
constată Sooper, după ce numărase. Și cărămida asta... ce- 
o fi vrând să însemne? 

Se afla acolo pe jos o cărămidă roșie, lucioasă pe una din 
feţe pe care părea lipit un disc de cauciuc, care la rândul 
său avea în mijloc, fixată o sfoară. 

— Pardoseala este și ea din cărămidă roșie, observă Jim. 

— Da... am văzut. E 

Sooper luă lampa și se plecă, cercetând pe jos. În 
mijlocul porțiunii ce se afla sub masă, se zărea o gaură 
dreptunghiulară. Cărămida ce fusese găsită cu câteva 
momente înainte, o astupa perfect. 

— Da... ștrengarii de pe stradă întrebuinţează de obicei 
asemenea discuri de cauciuc sau piele muiată, ca să scoată 
afară pavelele, vorbi către sine însuși detectivul. Şi ea 
scotea cărămida tot în același fel. 

Stând în genunchi, el cercetă gaura. 

— Aci înăuntru se afla ceva, spuse el, și numai acest 
ceva a venit ea să-l caute. 

— Dar cum a putut să se reîntoarcă după ce a părăsit 
vila, când noi am găsit ușa de la intrare zăvorâtă pe 
dinafară? 

Sooper dădu din cap. 

— Da, sunt multe lucruri care trebuiesc descurcate aci, 
răspunse el. În orice caz, n-am venit de pomană! 

Cu pipa stinsă între dinţi, tăcut și preocupat, se plecă 
din nou asupra cadavrului: 

— Nu ne putem atinge de ea înainte de sosirea 
medicului, spuse el ridicându-se de jos. Glontele a fost tras 
de aproape... celălalt trebuie să fi fost de partea astălaltă a 
mesei... aci, arătă el cu degetul. Revolver automat, 
probabil, deoarece nu găsesc nicăieri cămașa glontelui. 
Hannah sta în picioare, în dreapta ușii. Apoi a făcut un pas 
înainte, a lunecat, a căzut... cred că glontele i-a perforat 
inima. De altfel, un mort poate foarte bine să mai facă un 
pas sau doi. Nu-și scosese decât mănușa dreaptă; așadar 
nu avea intenţia să rămână prea mult aci. Nu observi ceva, 
domnule Ferraby, ceva... foarte interesant? 

Jim dădu din umeri. 

— Sunt atâtea și atâtea lucruri interesante, spuse el, 
încât mi e imposibil să le disting unul de altul. 

Sooper strâmbă curios din nas. 

— Cardew cu siguranţă că ar fi băgat de seamă asta 
mult mai repede ca mine. Ea nu are nici pălăria și nici 
mantila. Și, aci sub cuierul de haine de pe perete, observi 
ceva? 

— Apă! 

— Da, apa care s-a scurs din mantilă. Ea a atârnat-o aici, 
cel puţin prima dată când a venit. Unde și-o fi lăsat 
îmbrăcămintea? 

— Poate că în altă cameră? își dădu Jim cu părerea; și 
bătrânul își arătă dinţii într-unul din acele surâsuri 
neobișnuite, care îi erau specifice. 

— Aceste obiecte nu se găsesc în casă, afirmă el. N-am 
scotocit toate camerele, dar le-am privit foarte serios. Şi 
acele lucruri nu sunt nicăieri în casă! 

El nu mai putea de bucurie. S-ar fi putut spune că 
această afirmaţie constituia pentru el un triumf personal. 

— Iată-l și pe medic, spuse el. Va trebui să treacă prin 

gaura din perete. N-o să fie deloc plăcut pentru el, dacă o 
fi mai grăsun. 

Din întâmplare, medicul era un om tânăr și zvelt, și nu-i 
fu de loc greu să pătrundă în bucătărie. 

— N-aș putea spune exact de când este moartă; dar cu 
siguranţă că a trecut mai bine de o oră de atunci. Am cerut 
să mi se trimită un automobil sanitar. Sergentul Lattimer 
m-a pus în curent cu cele întâmplate. 

Sooper privi la ceas; era de acum ora trei și jumătate 
dimineaţa. 

— O să aștept până va fi ridicată moarta, spuse el. 

Ceva mai târziu, după ce sărmanele rămășițe fură 
ridicate de către ambulanţă, Sooper deschise fereastra și 
obloanele. La Beach-Cottage rămăsese numai el cu Jim. 
Cardew, complect deprimat, se retrăsese; iar Lattimer 
plecase cu ambulanţa, ca să mai cerceteze odată pe 
moartă. 

Sooper puse pe masa din bucătărie un plic galben. 

— Am găsit asta sub corpul moartei, când a fost ridicat, 
spuse el. 

Jim cercetă plicul. 

Gol. Apoi citi adresa, bătută la mașină, și se miră: 


Dr. John W. MILLES, 
Coroner în West Sussex 
HAILSHAM, SUSSEX 


— În cazul ăsta, tot a fost sinucidere?! 

Înainte de a răspunde, Sooper vâri plicul în buzunar. 

— Doctorul Mills, spuse el în cele din urmă, nu mai este 
coroner în West-Sussex... de cel puţin cinci ani, dat fiind că 
sunt cinci ani de când e mort. Din întâmplare sunt sigur de 
asta, pentru simplul motiv că am fost de faţă la 
înmormântarea lui. 

— Cel care a scris asta, probabil că n-a știut-o. 

— Bine înţeles că nu, răspunse detectivul. În sfârșit, este 

un asasinat din toate punctele de vedere, continuă el cu un 
fel de suspin vesel. Nu știi poate, domnule Ferraby, dacă 
Hannah scria la mașină? 

— Cred că da. Cardew mi-a spus odată că avea una 
veche. 

— Plicul n-a fost bătut de o dactilografă profesionistă, 
spuse Sooper privindu-l din nou, și nici de cineva care scrie 
mai des cuvântul „coroner”. Am să pun să se ia amprentele 
digitale. 

Puțin după aceea, polițistul scotea din perete glontele 
care omorâse pe guvernantă. Il puse pe masă. 

— Glontele vine de la un revolver automat, calibrul 42”, 
declară el. Îţi mai amintești de încărcătorul găsit în 
grădină la Barley Stack. De altfel, asta n-are nici o 
importanţă; este un calibru foarte obișnuit, așa încât să nu 
se grăbim să tragem nici un fel de concluzii. Ceea ce este 
aproape sigur, e că revolverul n-a aparţinut D-rei Shaw; 
astfel de arme le sperie îndeobște pe femei. Și, mai mult, 
Cardew ar fi știut... 

De-odată detectivul se opri, cu capul plecat, ascultând... 

Prin fereastra deschisă venea freamătul veșnic plângător 
al valurilor pe nisipul plajei. 

— E cineva la ușă, murmură el. 

Luând lampa în mână, înaintă ușor pe culoar. 

Jim, auzise și el; se cutremură ușor. Era cineva acolo, 
asta era sigur. Totuși, nimeni nu bătea la ușă... dar se 
auzea ceva ca un fel de râcâială ușoară pe lemn, ca un fel 
de frecare de mâini... apoi clanţa începu să se învârtească, 
Ușor... 

Sooper îl privi pe Jim, și-i făcu un semn. Acesta înţelese, 
înaintă cu băgare de seamă și, întorcând repede cheia în 
broască, deschise larg ușa. 

În prag sta o femeie, udă de ploaie, cu părul despletit. 
Privea fix la tânărul bărbat. 

— Ajutor... murmură ea, și căzu zdrobită în braţele lui 
Jim. 

Era Elfa Leigh! 

— Șșșt! Ascultă!... 

Sooper îşi aţinti privirea spre râpă. Jim rămase 
nemișcat. În braţele sale, tânăra fată își pierduse 
cunoștința. 

De undeva, din depărtările întunecate, venea până la ei 
ecoul plin de melancolie al unui cântec: 


Regele Maur pe calu-i aleargă 
Prin mândra cetate a Grenadei, 
Ay de mi Alhama... 


— Mii de draci! ţipă detectivul; și o porni, fugind în 
noapte. 

CAPITOLUL X 
POVESTEA ELFEI 


Când se înapoie, apăruseră de-acum zorile. 

— Nimic de făcut, spuse el. Ticălosul cela de vagabond 
cânta probabil de undeva de sus, de pe râpă. Dar... tot am 
să termin odată și-odată prin a-l prinde pe tenorul nostru 
vagabond; și în ziua ceea, mă fac forte să-i iau un 
angajament... să-i treacă pofta de a cânta! 

— Eu, i-am aprins focul într-una din odăi, spuse Jim. 
Acuma este complect restabilită. 

— L-ai povestit...” 

— Nu. Am crezut că, dată fiind starea în care se află, ar 
fi fost cam imprudent. Sărmana copilă, prin ce momente a 
trecut... 

Elfa auzise vocile celor doi bărbaţi pe culoar și 
întredeschise ușa camerei. 

— D-ta ești, Domnule Minter! Vin numaidecât! 

După câteva minute era lângă ei, înfofolită în pardesiul 
voluminos al lui Ferraby, și cu picioarele goale vârâte în 
niște pantofi găsiți sub toaletă. 

— Unde-i domnișoara Shaw? întrebă ea. I s-a întâmplat 
ceva? 

— A plecat, răspunse Sooper. 

Elfa privea de la unul la altul, încercând să ghicească 
secretul care simţea că plutește în atmosfera vilei. 

— S-a petrecut ceva pe-aci. Ce s-a întâmplat? continuă 
ea să întrebe. 

— Mai curând se pare că D-tale ţi s-a întâmplat ceva, 
domnișoară, observă Sooper, pe un ton voios. Cum se face 

că ești aci, în toiul nopţii? 

— Domnișoara Shaw m-a chemat, fu răspunsu-i cu totul 
neașteptat. 

Se duse pentru câteva momente înapoi în camera ei, și 
se înapoie aducând o telegramă pe care o dădu lui Sooper. 
Detectivul își așeză ochelarii și citi. Telegrama era 
adresată Elfei Leigh, Cubitt Street: 


„Te rog să-mi faci un mare serviciu. De îndată ce 
primesti aceste rânduri, vino imediat la vila d-lui 
Cardew, la Pawsey. Dacă nu sunt acolo, așteaptă-mă. 
Indiferent ce oră ar fi, vino. Până acum nu ţi-am 
cerut niciodată nimic; și numai prezența D-tale poate 
influența asupra întregii mele vieţi. Te rog să fii 
martoră unui fapt de cea mai mare importanță. 
Recurg la D-ta, ca o femeie la altă femeie”. 


Era semnată „Hannah Shaw” și fusese expediată din 
Guilford, în Surrey, în ajun la orele șase. 

— Am primit-o aproape de șapte, spuse Elfa, și, o spun 
sincer, nu știam ce să fac. Faptul că n-o iubesc pe D-ra 
Shaw, punea chestiunea într-o lumină și mai delicată. In 
cele din urmă hotărâi să plec la Pawsey și, după masa de 
seară, luai trenul de 10; am coborât la Pawsey-Halt... 

— Așa dar, D-ta erai aceea pe oare locuitorul din sat au 
văzut-o venind dinspre staţie, întrerupse Sooper. Foarte 
natural! Asta întărește una din bazele teoriei mele. 
Urmează, domnișoară Leigh. Ce-ai făcut de atunci și până 
în momentul când ai sosit aici? 

— În loc s-o i-au pe șosea, am luat-o pe drumul care taie, 
trecând peste râpă și scurtează astfel calea. Petrecusem 
odată mai multe luni la Pawsey, așa încât toate cărăruile 
îmi erau prea cunoscute. De altfel, furtuna cea grozavă 
care începuse tocmai atunci, mă zorea să ajung la vilă cât 
mai curând posibil. Mi-era însă cu totul necunoscut faptul 
că, la începutul anului, se produsese o surpare în râpă. De- 

odată, una din pietrele pe care pusesem piciorul cedă și 
mă pomenii căzând. Această cădere îmi păru cu mult mai 
lungă decât era în realitate; și mă gândeam că mă voi strivi 
complect de stâncile de la poalele râpei. Căzui însă într-o 
simplă groapă. Frica și întunericul mă paralizaseră. 
Rămăsei astfel sleită de puteri, timp de mai multe ore. 
Văzui trecând două automobile, și strigai din toate puterile 
după ajutor. Nimeni, însă, nu m-a auzit. Mașinile plecară în 
urmă înapoi... Încercai de mai multe ori să ies din groapă, 
dar în zadar: panta era mult prea pronunţată. Sosi o altă 
mașină, și se opri în faţa vilei. O sforțare disperată îmi 
permise în cele din urmă, udă până la piele și plină de 
noroi, să ajung în creștetul povârnișului. În urmă, abia avui 
puterea să trec drumul și să ajung la ușa vilei; nu știu cum 
am izbutit asta. 

Sooper reciti telegrama. 

— Te rog să fi martora unui fapt de cea mai mare 
importanță, repetă el scărpinându-și bărbia. 

— Unde este domnișoara Shaw? întrebă din nou tânăra 
fată. 

Răspunsul îl citi în ochii detectivului și, palidă, dădu 
înapoi. 

— Nu cumva... a murit? 

El lăsă capul în jos. 

— De moarte... naturală, sau... oh, nu!!! 

— A fost asasinată, aici? 

Și detectivul arătă cu mâna în direcţia bucătăriei. 

— Și acum, ascultă-mă domnişoară. Va trebui să depui 
ca martoră în fața tribunalului, deoarece ai petrecut o 
bună parte din noapte lângă vilă. N-ai mai văzut venind 
alte mașini, decât cele de care ne-ai vorbit? 

— Nici una, asta sunt sigură. 

— Ai văzut, poate, pe cineva pe drum? N-ai văzut-o pe d- 
ra Shaw reîntorcându-se? 

— Nu, era prea întuneric. Mașinile le-am zărit datorită 

farurilor. Altfel, cu siguranţă că nici nu le-aș fi văzut și nici 
nu le-aș fi auzit. 

Sooper fu complect decepţionat. 

— De îndată ce rochiile D-tale se vor usca, voi ruga pe D- 
l Ferraby să te conducă la Londra, spuse el. Bănuiesc că nu 
mai ai altceva să ne spui?! 

— Nimic, răspunse Elfa. Doamne, Dumnezeule! ce 
grozăvie! 

— D-ta scrii la mașină, nu-i așa! Asta ai scris-o D-ta? 

Și detectivul îi arătă plicul cel galben. 

— Nu, nu e scris de mine... și nici n-a fost scris la mașina 
mea. Știu că D-ra Shaw avea o mașină veche; de multe ori 
mi-a cerut unele lămuriri în această privinţă. 

Era de acum ziuă și, cu toate că cerul mai era înnourat, 
ploaia încetase totuși complet. Lăsând-o pe tânăra fată să- 
și usuce veștmintele, cei doi bărbaţi ieșiră din casă. Sooper 
privi râpa cu multă atenţie. 

— Lattimer are dreptate; râpa asta este plină, de sus 
până jos, cu văgăuni, observă el. 

Și, arătând cu un gest nenumăratele deschizături 
întunecoase: 

— Dacă se ascunde cineva acolo, apoi poate să treacă 
mult și bine până să se pună mâna pe el. În același timp, 
logica și deducţia îmi spun totuși că individului cu pricina 
i-ar fi cel puţin tot atât de greu să urce până la grotele cele 
mititele. S-ar putea cerceta cel mult găurile de jos... ceea 
ce poliţia va face încă astăzi. 

Intorcând privirea spre șosea, zări mașina luă Ferraby 
care sosea condusă de Lattimer. 

— Iată ce am găsit asupra cadavrului, spuse sergentul. 

Și întinse detectivului o punguliță din piele de cămilă, 
ceva mai mare decât o marcă poștală, legată cu un lanţ fin 
de aur. 

— O avea legată la gât, preciză el. 

Sooper deschise punguţa și scoase de acolo un inel de 
aur. 

— N-ai găsit nici un certificat de căsătorie? 

Lattimer dădu din cap. 

— Nimic altceva, șefule. Nici un fel de document. 

Sooper privi cu atenţie obiectul strălucitor. 

— O verighetă... și încă o verighetă nouă, murmură el 
gânditor. A purtat-o ea oare vreodată? S-ar zice că nu... 

Merseră încetișor spre plajă. Valurile lunecau liniștite pe 
Nisip... 

— E un loc al dracului de singuratic! spuse hotărât 
polițistul, și cred că am să retrag cele spuse cu privire la 
ieșirea mea la pensie. Cu toate acestea ar fi un loc 
admirabil pentru unul căruia i-ar place băile de mare... 

Mergând mai departe spre coastă, ajunseră la un loc 
unde nisipul era ceva mai uscat. 

— Iată, totuși, un loc splendid pentru făcut baie, 
murmură din nou Sooper, apoi tăcu din gură. 

De-odată, Jim observă că pe faţa detectivului se 
întipărește din ce în ce un aer de grozavă nedumerire. 

— Dumnezeule A-Tot-Puternic! exclamă acesta. 

Privea pe jos, pe nisip, urma unei ghete care, pe 
jumătate ștearsă de ploaie, se distingea totuși perfect de 
bine. Era urma unei ghete enorme, de aproape patruzeci și 
nouă centimetrii lungime, și de o lărgime proporționată. 

— Pe Cristofor Columb!!! mai jură Sooper, complect 
buimăcit. 

Urmele se îndreptau spre Beach-Cottage. 

Big Foot! 

Aceste două cuvinte, însemnau ele oare într-adevăr 
ceva? 

Sooper privi spre Jim. 

— Ai vreo teorie formulată asupra acestei chestiuni? 
Ceva deducţii? 

— Îţi mărturisesc sincer, că nu, răspunse Jim. 

— Păcat, pentru că, pe toţi dracii! nici eu nu am vreuna. 

Îl trimise pe Lattimer la Pawsey, să caute niște ipsos și, 
timp de o oră, petrecură luând tiparele câtorva din acele 


63 


o... ............. . c.c.c.ccccccceococoooececococnececococecocoeecocooocecocoonececooeoeeooee 


Și în tot timpul acesta, din deschizătura uneia din 
grotele de pe râpă, un bărbat cu faţa arsă de soare, cu 
barba încâlcită, întins pe jos, îi privea cum lucrează. În 
ochi i se putea citi o bucurie copilărească. Și, tot urmând 
să-i observe, își cânta încetișor, să nu-l audă nimeni, 
povestea lui Alhama... 

CAPITOLUL XI 
PLICUL PECETLUII 


Cardew avusese norocul să obţină, la Grand-Hotel din 
Pawsey, o cameră cu vederea la mare. Când Jim și Sooper 
veniră la el, era încă în pat; dar treaz. 

— Aveţi ceva noutăţi? întrebă el încă înainte ca Ferraby 
să fi închis ușa. Biata Hannah, e moartă? 

Sooper îi vorbi despre verighetă și-l întrebă dacă știe 
ceva în această privinţă. Ca glonţul, Cardew sări și se 
așeză pe marginea patului. 

— Cum?!?  Măritată? Hannah măritată?... Imposibil 
afirmă el cu tărie. Puțin importă informaţiile ce le aveţi, 
sau pe care le veţi mai căpăta. Eu vă spun una: Hannah nu- 
e-mă-ri-tată! 

— Dar de unde poţi fii D-ta atât de sigur? 

Bătrânul notar, care nu răspunse numai decât, era vădit 
că-și scormonea amintirile, căuta, gândea... Pe un ton mult 
mai calm, urmă: 

— Eu eram omul de afaceri al ei, încă de mulţi-mulţi ani. 
N-avea nici un secret față de mine. Nu zic nu, poate că o fi 
avut... oarecare afecţiune pentru cineva și, pe vremuri, e 
foarte adevărat că-mi cam vorbea de măritiș; dar în nici un 
caz nu s-ar fi putut mărita fără consimțământul meu. 

De data asta, Sooper nu mai știa ce să creadă. 

— Cum asta? fu tot ceea ce putu el să îngâne. 

— Da, da, ăsta-i adevărul. Când muri biata nevastă-mea, 
a lăsat pentru Hannah o pensie anuală, cu condiţia ea să 
nu se mărite fără consimțământul meu. Biata răposata, se 
temea să nu rămân singur-singurel. Așadar, o repet, 

moștenirea i-a fost lăsată numai sub acea rezervă. 

— Cât de mare era pensia anuală? 

— Două sute de lire, ceea ce era considerabil pentru 
Hannah. Dar, mai uitasem ceva, urmă el după oarecare 
gândire. Vă spusesem mai adineaori că Hannah nu avea 
secrete faţă de mine, ei bine, asta nu este chiar perfect 
adevărat. Sunt, într-adevăr, vreo trei ani de atunci, mi-a 
lăsat în pază un plic pecetluit, rugându-mă să i-l păstrez. 
Am întrebat-o, bine înţeles, ce era în acel plic; dar ea mi-a 
refuzat categoric orice lămurire. Ştiţi, probabil, că am luat- 
o pe Hannah la ieșirea dintr-un orfelinat. In ce privește 
nașterea ei, exista un mister; și m-am gândit întotdeauna 
că trebuie să fie o legătură între cheia acestui mister și 
plicul cel pecetluit. 

Sooper dădu din cap. 

— Într-adevăr, este cât se poate de misterios, își dădu el 
cu părerea. Bine înţeles că-mi trebuie plicul acela. Unde 
este? 

— În biroul meu, la King's Bench Walk, răspunse 
Cardew. Dacă vrei să mergi astăzi acolo, ai să găsești 
plicul într-o cutiuţă japoneză, lăcuită, și având pe ea 
inițialele „H. S.” În această cutie mai sunt și alto hârtii; 
dacă nu mă-nșel, e copie după testamentul nevestei mele, 
corespondenţa mea cu directorul orfelinatului, certificatul 
de naștere al lui Hannah, și încă alte documente de aceeași 
natură, mai mult sau mai puţin importante. 

Luându-și haina de pe un scaun alături de pat, scoase 
legătura de chei pe caro o întinse lui Sooper. 

— lată cheile biroului și pe ceea a cutiuţei. Ai mai 
descoperit altceva? 

— Nimic, răspunse detectivul. Cum a izbutit femeia asta 
să plece din casă și să vină înapoi, totul în timp ce Lattimer 
păzea numita casă, asta trece peste puterile mele de 
judecată. 

— A fost Lattimer tot timpul acolo? 

— Tot timpul, domnule, afirmă Sooper, apăsând pe 

fiecare cuvânt. 

Cardew își freca, gânditor, bărbia. 

— Vă părăsim, anunţă detectivul. Voi trece chiar în 
dimineaţa asta să iau plicul. 

Peste o oră, mașina lui Ferraby lăsă pe cei doi bărbaţi la 
King's Bench Walk, în faţa birourilor bătrânului notar. 

— Eu mă duc să caut plicul. Vrei să vii cu mine? 

Jim, care cunoștea casa, îl conduse pe detectiv. 

Sooper introduse cheia în broasca ușii de stejar masiv, 
dar observă că aceasta se deschidea la simpla apăsare a 
clanţei. 

Pătrunseră înăuntru. 

Se găsiră pe sala, la capătul căreia se afla, precum știa 
Ferraby, camera de lucru a Elfei Leigh. Ușa acesteia era 
închisă; dar aceea a biroului lui Cardew era larg deschisă. 

Detectivul se opri în prag, cercetând camera. Apoi, 
murmură: 

— S-ar spune, că sosim puţintel prea târziu. 

Pe podea, zăcea o cutiuţă japoneză, deschisă și goală. 
Din sertarele deschise ale biroului lui Cardew, ieșeau pe 
jumătate, în dezordine, hârtii... 

— Nu mai încape nici o îndoială; s-a plimbat altcineva pe 
aci înaintea noastră, spuse din nou detectivul. 

CAPITOLUL XII 
UNCHIUL LUI LATTIMER 


Cercetă din nou odaia. Privirea îi fu atrasă de șemineu. 
Era plin cu hârtie arsă, care fusese împăturită cu grijă, în 
așa fel ca să nu rămână nici urmă de ceea ce fusese scris. 

Cercetarea hârtiilor care se găseau în birou, arătă că 
plicul cu pricina nu se afla acolo. De altfel, nici una din ele 
nu privea pe Hannah Shaw. 

Sooper ridică de jos cutiuţa neagră, însemnată cu 
literele „H. S.” și o puse pe o masă. Apropiind totul de 
fereastră, observă: 

— Cutiuta a fost deschisă cu cheia. 

Îngenunchind în faţa căminului, scormoni cu multă 
băgare de seamă cenușa. După aceea cercetă ferestrele. În 
timp ce deschidea încetișor unul din storuri, căzu jos o 
foaie de hârtie care fusese prinsă între cutele perdelei. 
Sooper se plecă și o ridică. Era o notă de furnizor, achitată. 

— Iată, spuse el. Într-o zi cu furtună, nota asta a fost 
luată de vânt și s-a prins în storul ce fusese ridicat în 
același moment. Asta înseamnă deducție... glumi el. După 
câte-l cunosc eu pe bătrânul Cardew, furtul de astăzi îi va 
fi tot atât de dureros ca și moartea guvernantei. Pentru un 
om al legii, a-și pierde hârtiile este cea mai mare dintre 
nenorociri. Şi acum, să mergem să punem în curent pe 
comisarul cartierului cu furtul comis. 

Jim, după ce mai întâi însoţise pe detectiv la comisariat, 
depanând totodată și mărturia, se reîntoarse acasă vesel 
că se terminase totul de-acum. Nici nu mai putea fi vorba 
să se dezbrace. Treizeci de ore succesive de nesomn, 

oboseală și felurite emoţii, îl sleiseră. Se întinse pe pat și 
imediat după aceea, adormi. 

Când tânărul procuror se trezi, soarele apusese de mult. 
Primul lui gând fu la Elfa Leigh. După ce-și făcu o toaletă 
sumară, luă un taxi și spuse șoferului să-l ducă în Cubitt 
Street. Elfa pleca tocmai de acasă. 

— L-ai văzut pe d. Minter? fu prima ei întrebare. Chiar 
acum a plecat. 

— A plecat chiar acum! Dar asta-i extraordinar, omul 
ăsta nu doarme niciodată! exclamă Ferraby. Ti-a povestit 
de furtul de la birou? 

— Chiar pentru asta a și venit. 

leșiră amândoi în stradă și o porniră laolaltă. 

— După cât se pare, hoţii n-au intrat în biroul meu, 
deoarece acesta a fost găsit încuiat. Dar, ia spune-mi te 
rog: ţi-a vorbit D-l Minter despre Big Foot? 

Jim se întreba, cum se făcea că Sooper vorbise tinerei 
fete despre descoperirea făcută, în timp ce lui Cardew nu-i 
pomenise nimic în această chestiune. 

— Voia să știe, urmă ea, dacă am auzit vreodată 
pomenindu-se acest nume. (în felul acesta, ea răspundea 
fără să-și dea seama întrebării ce-și pusese Jim). Bine 
înţeles că habar n-aveam de el... Toată chestia este grozav 
de misterioasă. Nici nu-mi vine să cred că d-ra Shaw a 
murit... 

Elfa se îndrepta spre Holborn, iar Jim se întreba cam 
unde se putea duce ea la această oră din noapte. In colţ la 
Kingsway se opriră. 

— Și acum, urmă ea, voi încerca să lămuresc un mister 
care mă privește pe mine singură. E vorba de un lucru atât 
de neînsemnat, încât nu îndrăznesc să-ţi cer ajutorul D- 
tale. 

— Cu cât este misterul mai mic, cu atât ţi-oi putea fi mai 
de folos! răspunse Jim cu grabă. Tot ceea ce-ţi cer este ca, 
indiferent unde mergem, să luăm un taxi. Asta, din pur 
egoism: în autobuz este interzis să se fumeze. 

— Poţi foarte bine fuma pe platforma de sus, îi răspunse 
ea, în timp ce Ferraby chema de acum o mașină. 

Ea nu mai protestă și dădu șoferului o adresă în 
Edwards Square. 

— Mă duc să-mi văd chiriașul, lămuri ea pe procuror. Ţi 
se pare poate curios, nu? Totuși așa este. Când muri bietul 
tatăl meu, îmi lăsă moștenire căsuţa în care locuiserăm. 
Neputând rămâne singură acolo, am închiriat-o; dar, de la 
un timp încoace, locatarul devine din ce în ce mai nervos, 
și asta din cauza ouălor. 

— Cum așa... din cauza ouălor? întrebă Jim, care nu 
înţelegea nimic. 

Ea dădu solemn din cap. 

— Da, din cauza ouălor, a cartofilor și a verzelor; ouăle 
constituie însă misterul cel mai mare, deoarece sunt cele 
mai dese. Bine înţeles, D-l Lattimer pretinde că este vorba 
de... 

— D-l Lattimer? întrerupse Jim. Vreo rudă, poate, a 
sergentului? 

— Chiar unchiul său. De altfel, nu cred să fie în relaţii 
bune cu el. Sergentul spune că nu se duce niciodată la 
Edwards Square, deoarece unchiul e furios pe el că face 
parte din poliţie. 

— Povestește-mi, te rog, ce e cu ouăle!? 

— Şi cu cartofii, insistă ea. E atât de absurdă toată 
chestia!... Crezusem la început că e vorba de o glumă. 
Merindele respective au început să-și facă apariţia chiar de 
când s-a mutat D-l Bolderwood Lattimer în Edwards 
Square No. 178. Le găsește totdeauna, dis-de-dimineaţă, în 
pragul ușii. Mai mult încă, în timpul verii cadourile sunt 
însoţite de flori. Ingrijitoarea D-lui Lattimer a găsit vinerea 
trecută un buchet enorm de liliac; era aproape toată 
partea de sus a unui copac! Și, lângă buchetul ăsta, o 
legătură mare de sparanghel! Partea interesantă este însă 
că asta durează de prea mult timp ca să poată fi 
considerată ea o simplă glumă, și chiriașul meu devine din 

ce în ce mai nervos. Sunt foarte mulţumită că mă însoţești; 
poate că ai să găsești cheia enigmei! 

Lattimer  (Bolderwood), văzând taxiul care sosea, 
străbătu grădiniţa ce era în faţa casei și deschise poarta. 
Era un omuleţ chel și foarte gras. 

— Intră, domnişoară Leigh, spuse el, și i se înclină cu 
multă graţie. Domnul meu, vă salut! Ai primit biletul care ţi 
l-am trimis, domnișoară? Regret foarte mult că trebuie să 
te plictisesc cu această afacere, dar îţi spun drept: devine 
cu totul intolerabilă. 

— La ce oră sunt depuse de obicei aceste... cadouri? se 
interesă Jim în timp ce omuleţul îi conducea în salon. 

— Între miezul nopţii și orele trei dimineaţa. Am pândit 
de multe ori, tot sperând că voi putea pune mâna pe 
șugubăţ și să-i cer explicaţii, în lipsa cărora bine înţeles că 
l-aș fi dat pe mâna primului polițist ce mi-ar fi ieșit în cale. 
Dar, până astăzi,... veghile mele au rămas fără nici un 
rezultat! 

— Toată chestia nu-mi pare deloc gravă, domnule 
Lattimer, își dădu Jim eu părerea. In cele din urmă, D- 
voastră nu puteţi avea decât profit de pe urma acestei 
curioase generozităţi! 

— Perfect adevărat; dar ia presupune, te rog, că aceste 
ouă, că aceste legume ar fi otrăvite? întrebă glacial 
chiriașul. Am trimis de mai multe ori câte unele la 
laboratorul municipal; și, cu toate că până acum nu s-a 
putut găsi nimic suspect, cine-mi poate garanta că asta nu 
se face intenţionat, că în mod special aceste așa zise 
cadouri sunt sănătoase pentru că atunci când nu mă voi 
mai feri... 

— Asta-mi pare cu totul improbabil, spuse Jim. Aţi pus 
oare în curent poliția cu toată chestia? Dacă nu mă înșel, 
sergentul Lattimer este nepotul Dv. Nu-i adevărat? 

Chiriașul păru foarte încurcat. 

— Da, este adevărat; dar nu ne avem de loc bine unul cu 
altul. Când era încă băiat tânăr, nepotul meu a refuzat să 

accepte locul pe care i-l ofeream în instituția comercială 
condusă de mine. Asta n-a fost de loc spre binele lui, 
deoarece, mai târziu, a fost nevoit să intre în poliţie! 

Simpaticul omuleţ pronunţă aceste ultime cuvinte pe un 
ton de nespus dispreţ. 

— Dar... asta-i o meserie foarte onorabilă! îi răspunse 
Jim. 

— Se prea poate, domnul meu, dar eu nu sunt deloc de 
părerea dumneavoastră. Prea se povestesc multe lucruri 
despre polițiști, așa că nici nu știi ce să mai crezi... Orice 
ar fi, n-o să mă puteţi face pe mine să cred că un sergent 
de poliţie, așa cum ar fi nepotul meu, - și vorbesc chiar de 
cazul lui, - primește o leafă atât de mare încât să-i permită 
să ia masa la Ritz-Carlton în tovărășia a trei domni, dintre 
care unul milionar; și după toate alea să mai plătească și 
socoteala! 

Jim fu, într-adevăr, foarte surprins de ceea ce-i fu dat să 
afle. Lattimer, sergentul Lattimer, atât de modest, atât de 
calm și conștiincios?! Era oare posibil? Totuși, unchiul nu 
se putea înșela... și, pentru moment, Ferraby nu știu ce să 
răspundă. 

După ce-i promiseră că vor căuta să lămurească în 
termenul cel mai scurt posibil misterul ce-l tulbura atât de 
mult, își luară rămas bun de la D-l Bolderwood Lattimer. 

În timp ce se înapoiau spre Bloomsbury, Elfa era foarte 
intrigată de tăcerea și preocuparea lui Jim. 

— Spune-mi te rog, domnule Ferraby; crezi oare într- 
adevăr că povestea asta cu ouă și legume n-are nici o 
importanţă? Nu ţi se pare că ascunde în ea ceva sinistru? 

Jim tresări. 

— Mă rog?... Oh, iartă-mă, nu mă gândeam de loc la 
asta. Ceea ce ni s-a povestit despre sergentul Lattimer mă 
intrigă, într-adevăr, mult mai mult... 

— Dar, de ce oare nu s-ar cădea ca bietul om să ia masa 
la Ritz-Calton? 

— Pentru simplul motiv că unui om sărac nu-i este iertat 

să ia masa la Ritz-Carlton, răspunse încet Jim. Scotland 
Yard nu se poate încrede în polițiștii care au bani de 
aruncat pe fereastră, reluă el, după oarece tăcere. 

CAPITOLUL XIII n 
SOOPER FACE O ANCHETA 


Sooper avea darul, cuvenit tuturor oamenilor mari, de a 
putea să doarmă indiferent unde, cât și când; și dacă s-a 
întâmplat să doarmă vreo două ore în birou, se simţea 
perfect odihnit. 

Când sună clopotul pentru serviciul de noapte, îl chemă 
pe Lattimer. Acesta, cu pleoapele umflate, obosit la culme, 
răspunse printr-un mormăit. 

Lattimer era un flăcău înalt, bine făcut și cu mușchii 
dezvoltați. Femeile tinere și impresionabile, îl calificau 
drept „distins”; și părul, încărunţit la tâmple înainte de 
vreme, nasul întrucâtva napoleonian, justificau această 
calificare. 

Când intră inferiorul său în birou, Sooper îl fixă prin 
ochelari cu o privire ascuţită. 

—D-l Ferraby mi-a telefonat chiar acum, spuse 
detectivul. Se pare că cineva îţi bombardează unchiul cu 
ouă și liliac. Aș putea paria că este prima oară când i se 
oferă flori. Cât despre ouă, astea sunt desigur, pentru el, 
cunoștințe vechi... 

Sooper nu-i spuse nimic despre masa de la Ritz-Carlton. 

— Vreau să sper, comentă Lattimer sarcastic, că o fi 
primit vreunele din ele și în obraz. E un bătrân bigot, 
pretenţios ca un duce și seamănă cu o butie seacă, nu cu 
un om... 

— Pare să fie om de treabă, spuse gânditor Sooper. 

Apoi brusc, fără nicio trecere, așa cum îi era obiceiul, 
urmă: 

— Elson s-a înapoiat la Hill Brow la orele 5 și 53, cu 
mașina plină de noroi, unul din faruri și ambele aripi din 
față sfărâmate. 

Urmă o tăcere lungă. 

— Cred că o să mă duc să-l văd, continuă el, privind pe 
fereastră. Cât despre inteligentul și activul agent pe care l- 
am însărcinat să supravegheze casa, dacă ar fi avut idee și 
iniţiativă măcar cât o musculiţă, l-ar fi arestat pe american 
pentru exces de viteză, beţie sau altceva în felul ăsta, și mi 
l-ar fi adus aice. Nu există un mijloc mai bun pentru a 
putea lua interogatoriul cuiva și a-i cerceta casa în liniște. 
Dar astea sunt metode vechi, pe care voi le dispreţuiţi, voi 
ăștia tinerii...” 

Suspină și se ridică. 

— Eu, am să dau o goană până acolo. Rămâi aci, pentru 
cazul când ar fi să vină vreo veste din Pawsey. Am fost 
însărcinat în mod oficial cu această afacere; mi-au spus-o 
acum vreo două ore la Scotland Yard. Cu prima ocazie, 
pune-i, te rog, în vedere inspectorului șef din Pawsey că, 
de-acum încolo, este mai puţin decât nimic în această 
chestiune. Are capul cam tare, totuși are s-o înţeleagă. 

Sooper încălecă pe motocicleta lui cea veche și luă 
drumul spre Hill Brow; bubuiturile grozave ale motorului 
îngroziră din nou pe copii, întrerupseră pe muncitori din 
lucru și făcură pe bolnavi să tremure în patul lor de 
suferinţă. 

Când ajunse în fata proprietăţii milionarului, valetul lui 
Elson deschise poarta; 

— D-l Elson vă așteaptă, domnule, spuse acesta. Am să 
vă arăt drumul. 

Foarte mirat, Sooper urcă scările de stejar și trecu 
printr-o sală zugrăvită cu roșu până la salonul care se afla 
în celălalt capăt. 

Elson se afla întins pe un divan mare. Detectivul observă 
imediat că fața nu-i era bărbierită de două zile, și ghetele 
pline de noroi uscat. Expresia tulbure a feţei sale nu era de 

loc înfrumuseţată prin pansamentul care-i acoperea un 
obraz întreg de la tâmplă până la falca de jos. Când Sooper 
pătrunse înăuntru, Americanul ţinea în mână un pahar plin 
cu un lichid chihlibariu. Pe o măsuţă, alături de el, se afla o 
sticlă cu whisky, desfundată. 

— Intră, Minter, spuse el cu voce tremurândă. Vroiam 
tocmai să te văd. Ce este cu asasinatul Hannei Shaw? Am 
citit asta în ziarele de duminecă... 

— Dacă era scris asta în gazetele de duminecă, răspunse 
foarte calm Sooper, tare aș fi curios să cunosc și eu pe 
autorul articolului; deoarece n-am descoperit cadavrul 
decât abia astăzi în zorii zilei. 

— Şi totuși, am văzut asta undeva... sau poate am auzit 
numai vorbindu-se...  bâigui Elson; apoi, arătând 
detectivului un scaun, urmă: n-ai voi să șezi? Să te servesc 
cu ceva de băut? 

— Sunt din născare numai băutor de apă, îi răspunse 
mulțumind Sooper și se așeză încetișor lângă el. Apoi 
urmă: Așa dar, deoarece nu era nimica scris în gazetele de 
duminecă, e sigur că ai auzit vorbindu-se despre asasinat. 

— Era totuși într-una din ultimele ediţii de duminecă; 
sunt sigur că am citit chestia asta la Londra, afirmă Elson 
ursuz din cale afară. De ce să mă contrazici? Crezi oare că 
știu câtuși de puţin ceva în această privinţă? urmă el pe un 
ton plin de neîncredere. 

Sooper dădu liniștit din cap. 

— Eşti ultima persoana pe care aș fi în stare s-o cred în 
curent cu orice ar fi referitor la afacerea asta, domnule 
Elson, protestă el. Fără îndoială că abia dacă o cunoșteai 
pe victimă, nu? 

Elson se codi. 

— O văzusem pe la Cardew, și atâta tot. 

— Poate că totuși a venit și pe la D-ta odată sau de două 
ori? insistă în mod prietenos detectivul. O gospodină, mai 
ales la ţară, dacă are nevoie de câte ceva ce-i lipsește 
momentan în casă, e foarte natural să se adreseze 

vecinilor. Parcă aș paria că a fost pe aci o odată sau de 
două ori... 

— Da... poate... odată sau de două ori... admise în cele 
din urmă Elson. Și cum de s-a întâmplat nenorocirea asta?” 

— Așa dar, a venit odată sau de două ori, insistă Sooper. 
Mi se pare chiar că am zărit-o odată ieșind prin ușa 
principală... Probabil că se înapoia de la dumneata? Vezi, 
amintirea asta începe să mi se precizeze din ce în ce în 
memorie... 

Elson fixă bănuitor figura detectivului. 

— Venise tocmai să mă întrebe... se codi din nou, să... 
să-mi pună o întrebare cu privire la... o anumită afacere. A 
fost singura dată când am văzut-o aci. Și dacă ţi-or spune 
servitorii că au văzut-o de mai multe ori pe la mine, apoi 
sunt niște mincinoși patentațţi! 

— Nici n-am vorbit cu servitorii, spuse detectivul pe un 
ton jicnit. Nu vorbesc niciodată despre treburile unui 
gentilom, cu servitorii săi! Așadar... venise să-ți vorbească 
în chestiuni de afaceri, nu-i așa? Și... așa aproximativ, cam 
ce gen de afaceri 

— Afaceri particulare, răspunse foarte scurt Elson; și 
sorbi dintr-o înghiţitură tot restul de whisky ce-i mai 
rămăsese în pahar. Unde a fost omorâtă? întrebă el, 

— La Pawsey. Venise acolo să-și petreacă week-end-ul 
și... a fost asasinată. 

— Şi... cum a fost omorâtă? 

— Cred că ucigașul s-a servit de... o armă de foc... 
răspunse detectivul codindu-se. 

Cu capul ridicat, privea spre tavan, căutând parcă să-și 
reamintească detaliile pe care le aflase doar din 
întâmplare. 

— Da, da... a fost omorâtă cu un glonte... 

— La Beach-Cottage? întrebă cellalt repede. 

— Într-un fel de vilă, admise Sooper; un fel de reședința 
de ţară, aparţinând D-lui Cardew. O cunoști? 

Elson își trecu limba peste buzele-i uscate. 

— Da, o cunosc, admise el. 

Apoi, spre marea mirare a detectivului, sări în picioare 
și, amenințând cu pumnul spre fereastră, urlă: 

— Blestem și afurisenie!!! dac-aș fi știut, cel puţin... 

Se opri de-odată ca și cum abia atunci și-ar fi dat seama 
de prezenta lui Sooper. Acesta îl aprobă cu multă 
bunăvoință. 

— Da, pariez că dacă ai fi fost în curent, totul s-ar fi 
petrecut altfel. Dar, vorba e: dac-ai fi știut... ce? 

— Nimic, răspunse brusc Elson. la privește-mi, te rog, 
mâna. 

Mâna, pe care o ţinea întinsă spre poliţist, tremura ca o 
frunză. 

— Înţelegi?! asta mă înnebunește: omorâtă! Ucisă ca un 
câine turbat! 

Alerga furios prin odaie, de la un capăt la altul. Mâinile i 
se închideau și se deschideau în mod convulsiv. 

— Dac-aș fi știut!!! repeta el într-una, ca scos din minţi. 

— Unde ai fost noaptea trecută? îl întrebă Sooper cu 
binișorul. 

— Eu? 

Și Americanul privi ţintă la detectiv. 

— Nu știu n-am idee! Probabil că eram beat! Mi se 
întâmplă câte odată. Am dormit pe undeva... poate la 
Oxford?... Erau acolo mulţi studenţi în uniformă... da, 
probabil că la Oxford. 

— Ce cântai la Oxford? 

— Nu știu... așa... numai ca să fiu undeva... Dumnezeule! 
Mi-e lehamite de ţara asta! Mi-aș da bucuros mâinile, 
amândouă mâinile, - și le scutură în faţa lui Sooper, - și trei 
sferturi din avere pe de-asupra, numai să mă pot 
reîntoarce la Saint Paul! 

— De ce nu pleci acolo? îl întrebă liniștit polițistul. 

— Pentru că nu vreau! i-o tăie scurt americanul. 

Sooper își scărpină bărbia. 

— Cam la care hotel ai descins la Oxford? 

Elson se postă în faţa lui, cu pumnii strânși în coapse. 

— Dar ce fel de gânduri îţi trec prin cap? întrebă el cu 
vocea sugrumată. Spune-o! Ai curajul! Crezi oare că știu 
ceva cu privire la asasinat?! Ti-am spus doar că am fost la 
Oxford.... numai dacă nu o fi fost la Cambridge. Ţin minte 
că rătăcisem drumul și m-am pomenit lângă un câmp de 
curse, pare-mi-se... 

— Câmpul de curse din Newmarket, preciză Sooper. 
Erai, așadar, chiar la Cambridge. 

— Din parte-mi, poţi să-i zici și Cambridge; tot una mi- 
este! 

— Cu siguranţă că ai descins la un hotel de primul rang, 
domnule Elson, și ţi-ai dat și numele când ai sosit acolo, 
nu-i așa? 

— Se prea poate. Nu-mi mai reamintesc de loc... Cum a 
fost omorâtă? Povestește-mi, te rog. Cine a găsit-o? Cine i- 
a găsit cadavrul? 

— D-l Cardew cu mine și cu sergentul Lattimer, 
răspunse Sooper, și zări cum Elson începe să se clatine. 

— Era de-acum moartă când... 

Sooper dădu afirmativ din cap. 

Elson începu să măsoare din nou camera în lung și-n lat. 
După câteva minute, păru că se mai calmează. 

— Nu știu absolut nimic în toată afacerea asta, spuse el 
în cele din urmă. Hannah Shaw venise, într-o bună zi, să- 
mi ceara părerea într-o anumită chestiune. Am sfătuit-o și 
eu cum am putut mai bine. Cineva se ţinea de ea s-o ia în 
căsătorie... sau poate că umbla ea după el... Nu-mi mai 
reamintesc cine era bărbatul respectiv, dar cred că-l 
întâlnise în cursul uneia din preumblările ei cu Fordul... 

— Ah, așa!?! făcu Sooper foarte politicos. In cursul uneia 
din plimbări? Asta-i într-adevăr tare curios; închipuie-ţi că, 
tot căutând să pătrundă chestiunea asta, am ajuns și eu la 
aceeași ipoteză a unei întâlniri în cursul uneia din 
plimbările sale cu mașina. 

— Atunci, ești la curent cu totul? întrebă celălalt repede. 

— Numai putintel. 

Detectivul se ridică. 

— Ei bine, am să te las. Dar știi că ai o grădină 
extraordinar de frumoasă?! Aproape tot atât de frumoasă 
ca a D-lui Cardew. 

Fericit că terminase cu această convorbire neplăcută, 
Elson trecu spre fereastră. 

— Da, ţin mult la grădina mea. Sunt însă niște indivizi, 
probabil niște derbedei de la oraș, care îmi fură florile. 
lacă, în noaptea trecută mi-a furat cineva tot vârful 
pomișorului cela de liliac... 

Elson arătă liliacul cu pricina. Sooper nici nu-l privi 
măcar; cugetă adânc, cugetă intens. 

— Tot vârful liliacului... murmură el totuși. Curioasă 
idee, da... 

După plecarea detectivului, Elson se înapoie în casă, se 
dezbrăcă, făcu o baie și se bărbieri. Mâncă apoi frugal, el 
care de obicei mânea mai cât patru, și își trecu restul zilei 
rătăcind prin grădină, cu mâinile în buzunare și bărbia în 
piept. 

Suna tocmai jumătatea lui nouă când, străbătând 
grădina și trecând printre trandafiri, se opri în faţa unei 
portițe din zidul care înconjura proprietatea. 

Deschise fără zgomot această portiţă lăsându-l să treacă 
pe sergentul Lattimer. Acesta, după ce se închisese poarta 
la loc, îl întrebă aspru: 

— La ce dracu i-ai mai vorbit lui Sooper de liliacul ăsta!? 

— Şşşt, mormăi Elson. Haidem, mai bine, să bem câte un 
păhărel. Să trecem pe aici. N-au să ne vadă servitorii! 

CAPITOLUL XIV 
TEORII ȘI DEDUCIII 


Colonelul Langley, directorul poliţiei judiciare, intră în 
biroul lui Jim. 

Sooper nu-l numea pe colonel altfel decât „directorul 
năsuliu”, însoţind această poreclă cu fel de fel de 
comentarii, de la caz la caz, mai mult sau mai puţin 
violente. Cât despre colonel, nu vorbea niciodată de 
celebrul detectiv decât cu mult respect și admiraţie, 
deoarece ura care-l urmărea pe Sooper prin birourile 
Statului-Major (aceasta era propria lui expresie) era 
aproape cu totul imaginară. 

— Ce noroc și pe dracul ăsta de Sooper! exclamă 
Langley. Nimerește, așa, în cele mai interesante anchete, 
ca musca în lapte. Și eu, care-l credeam ramolit de când cu 
cererea de a fi trecut la divizia „l-a”!... 

— Sooper mi-a dat totdeauna să înțeleg că a fost exilat 
acolo, observă Jim. 

— Sooper este un mincinos, răspunse tacticos Langley. 
Nimeni nu dorește și nici nu ar îndrăzni să-l exileze pe 
Sooper. Afară de asta, eram cu toţii prea mulţumiţi în ziua 
când ne-a părăsit. Să trăiești cu el laolaltă, este ca și când 
ai trăi deasupra unui depozit de muniții... Dar asta, a fost 
figura lui: surghiunul, exilul... El este acela care a cerut să 
plece, luând și pe Lattimer cu el. 

Ferraby nu avea ce să-i pomenească de Lattimer 
directorului poliției judiciare. Povestise totul lui Sooper, și 
asta socotea el de-ajuns. Nu putu să reziste totuși, - era și 
foarte natural, - dorinţei de a ști câte ceva despre 

antecedentele sergentului. 

— Știu prea puţine despre el, răspunse colonelul. A făcut 
niște studii strălucite și se trage dintr-o familie 
respectabilă. 

Cu toate acestea, personalitatea lui Lattimer nu-l prea 
interesa pe Langley, așa încât abordă imediat chestiunea 
care motiva întrevederea sa cu Ferraby. 

— Îmi spune Sooper, că fuserăţi împreună la Pawsey 
puţin timp după ce s-a comis crima. Aseară am avut o 
conferință la Scotland Yard și trebuie să recunosc că 
suntem în mare încurcătură, începu el. Urmele piciorului 
cel mare, ne încurcă mult, dat fiind că se îndreaptă numai 
în direcţia vilei. De altfel, Sooper le-a fotografiat. Și acum, 
dacă-mi permiţi, voi enumera faptele. Dacă mă înșel, te rog 
să mă întrerupi: 

Când aţi sosit, sâmbătă înainte de miezul nopţii, la 
Beach- Cottage, era încuiat peste tot. Lattimer, care păzea 
acolo de mai multe ore, cercetase casa cu multă atenţie și 
ne-a confirmat că ușa era dublu închisă, respectiv odată cu 
cheia, apoi cu zăvorul. Ușa din dos era încuiată pe 
dinăuntru. Ferestrele erau închise, iar, obloanele zăvorâte 
și ele. Nu se putea intra, așadar, nici pe uși nici pe 
ferestre. Coșul căminului este mult prea îngust ca să poată 
trece prin el o persoană, fie chiar și un copilaș. 

Putin înainte de miezul nopţii, sosește domnișoara Shaw 
în Fordul ei cel vechi. Trage zăvorul, descuie ușa, și intră, 
închizând ușa după ea. După vreun sfert de oră, 
domnișoara Shaw iese, încuie și pleacă. 

Acum fii atent, Ferraby. Dacă domnișoara Shaw ar fi 
venit din timpul zilei la vilă, însoţită de cineva, ar fi putut 
să-și lase însoţitorul în casă. Dar, ancheta ne arată că vila 
era goală la sosirea lui Lattimer. O patrulă poliţienească 
cercetează în fiecare seară proprietăţile izolate care se află 
în cuprinsul ținutului. Şeful patrulei pune câte o pecete 
mică, neagră, pe toate ușile caselor nelocuite. Aceste 
peceţi, invizibile pentru acei care nu sunt la curent, se 

numesc „martori”. Dacă șeful patrulei constată într-o 
noapte că peceţile nu sunt intacte, știe imediat că locuinţa 
a primit una sau mai multe vizite. Sâmbătă seara, la 
sosirea lui Lattimer, „martorii” erau intacţi. 

— Aceasta, observă Ferraby, distruge de la început 
teoria mea, după care ucigașul ar fi fost deja ascuns în vilă. 

— Exact, aprobă Langley. Dar să continui. Domnișoara 
Shaw iese din vilă, pleacă în mașina ei și dispare. Ceva mai 
târziu, Fordul este găsit sus pe râpă; Mantila și pălăria 
victimei sunt găsite de către un poliţist, agăţate pe un 
pom. 

— Când asta? întrebă Jim foarte surprins 

— Astăzi de dimineaţă; am aflat-o eu câteva minute 
înainte de a pleca de la Scotland Yard. Teoria noastră 
actuală este următoarea: domnișoara Shaw trebuia să 
întâlnească pe cineva la Beach- Cottage; descoperă însă că 
este supravegheată, - fie că v-a găsit mașina garată în 
carieră, fie că a zărit chiar pe unul din voi. Ca să vă 
deruteze și să vă îndepărteze de acolo, - înţeleg: pe d-ta, 
Sooper și Lattimer, - urcă drumul stâncos cu Fordul, și 
coboară de acolo pe jos, de-a lungul unei cărări. Se prea 
poate ca să-și fi întâlnit persoana acolo unde-și lăsase 
Fordul; și că acesta s-o fi însoţit de-acolo mai departe. 

— Dar de ce să-și fi lăsat acolo mantila și pălăria? 
Întrebă Jim. 

— Aceste două obiecte sunt de culoare deschisă; 
neobservată, nu putea trece decât numai în rochia-i 
neagră... 

Jim dădu din cap. 

— Se pare că uiţi, colonele, că în timpul ăsta casa era 
păzită de Lattimer! 

— Știu! Dar pe Lattimer l-aţi lăsat la Pawsey, care se află 
la oarecare distantă de plajă și n-a sosit la vilă decât abia o 
jumătate oră după aceea. Așa declară cel puţin el singur. 
Domnișoara Shaw avea deci tot timpul să se reîntoarcă la 
vilă împreună cu însoţitorul său. Explicaţia este foarte 

simplă; dar nu totdeauna cele complicate sunt cel mai 
bune. I-am expus lui Sooper, la telefon, teoria mea și cu 
toate că i-am vorbit cu cea mai mare curtoazie posibilă, 
simțeam totuși că e pe cale să explodeze. El susține că 
Hannah n-ar fi putut avea timpul necesar să coboare din 
vârful râpei până la vilă înainte de înapoierea lui Lattimer, 
și găsește că teoria mea este ridicolă. 

Cine poate fi asasinul? Cine este Big Foot, care a 
ameninţat pe biata femeie? Ajungem acuma la un 
eveniment la care cred că ai fost martor. Vreau să vorbesc 
despre masa la care aţi luat parte cu toţii la vila lui 
Cardew, cu o noapte înainte de crimă. Minter susţine că a 
zărit un vagabond, în umbra arborilor, lângă fereastră, 
care vagabond era înarmat on un revolver; și că l-ar fi auzit 
cântând traducerea pe care Byron a făcut-o după un cântec 
celebru spaniol: Ay de mi Alhama. Cât despre descrierea 
acestui om, așa cum o face Sooper, ea coincide în totul cu 
ceea a unui vagabond zărit prin împrejurimile vilei. Mai 
mult decât atâta: după comiterea asasinatului, Sooper a 
auzit același refren cântat în apropiere de ,„,Beach- 
Cottage”. Trebuie cu orice preţ să punem mâna pe acel 
vagabond. Nu ești de aceeași părere?” 

— Dar Sooper? întrebă Ferraby; deoarece, întrucât îl 
privea pe el, aprobă în totul teoria lui Langley. 

— Sooper? Cum îţi trece prin gând că Sooper, o să fie de 
aceeași părere cu cei de la Cartierul General? După toate 
aparențele, urmărește cu totul o altă pistă. Ne-a telefonat 
noaptea trecută, ca să ceară să se facă o anchetă la 
Cambridge și mai ales pe lângă poliţia din acea localitate. 
Era vorba să se afle eu preciziune dacă un anumit Elson 
dormise acolo în noaptea crimei... Asta-i ceva într-adevăr 
„à la Sooper”. După el, acest Elson avea legături intime cu 
victima. Ce l-o fi făcut să bănuiască pe un milionar 
american că s-ar putea preta să se amuze asasinând o 
guvernantă inofensivă!... asta nu mi-a spus-o. Probabil că l- 
a trimis și pe Lattimer în aceeași anchetă; unul din 

inspectorii mei l-a zărit astăzi de dimineaţă pe acesta 
îndreptându-se spre Cambridge”... 


x 


După amiază, ceva mai târziu, Jim Ferraby fu înștiințat 
de sergentul Lattimer dorește să-l vadă. 

— Lasă-l să intre, spuse el, foarte mirat la început. Apoi 
se gândi că a fost trimis probabil de către Sooper cu vreo 
știre. 

Sergentul intră. 

— M-am gândit, domnule Ferraby, că are să vă 
intereseze, probabil, să știți că alibiul dat de către Elson, a 
fost dovedit și recunoscut valabil. 

— Nici n-am știut că Elson a fost măcar suspectat, 
răspunse Jim surâzând. 

— Da..., într-un anumit fel... a fost, spuse Lattimer 
codindu-se. Când i-a intrat lui Sooper o idee în cap... i-a 
intrat și pace. Nu se știe cum și-a petrecut Elson timpul, 
din după amiaza de sâmbătă și până duminică noaptea. 
Pare-se că se îmbătase și că și-a trecut noaptea la 
Cambridge. Numele lui nu figurează în niciunul din 
registrele de hotel, dar am găsit un garajist care-și 
reamintește de mașina lui. Cât despre Elson, probabil că a 
dormit la vreun particular. 

— Ştii, sergent, că ăsta nu este un alibi prea bun; ce 
zici? ironiză Jim. 

Lattimer rămase impasibil. 

— Cred că pe superintendent îl va satisface”, răspunse 
acesta rece. 

Dar, simțind că vorbea fără nici un motiv pe un ton 
agresiv, continuă: 

— De vineri seara nu mai știu ce e patul... pe cinstea 
mea! S-ar spune că șeful nu simte de loc nevoia să doarmă. 
Astăzi de dimineaţă a fost în picioare încă înainte de 
răsăritul soarelui. 

— Aţi mai descoperit ceva la Pawsey? 

Lattimer dădu din cap. 

— Nu cred să mai fie ce se descoperi acolo, spuse el. 
Ştiaţi că am găsit mantila și pălăria? Erau atârnate de un 
pom, într-unul din locurile cele mai prăpăstioase ale râpei. 
Asta știu și eu că a fost o lovitură pentru Sooper, care era 
mai mult ca sigur că le va găsi cu totul în altă parte... 

— Şi unde anume? întrebă Jim. 

— Nu prea știu... dar, credeți că el singur o fi știind. 

— Ascultă, Lattimer; cam cât timp ţi-a trebuit până să vii 
înapoi la vilă după ce te lăsarăm la Pawsey? 

— Vreţi să spuneţi... în noaptea crimei? Vreun sfert de 
oră. Sooper susține că Hannah Shaw n-ar fi avut timpul să 
se înapoieze la Beach-Cottage în acest interval. După mine 
unul însă, cred că ar fi avut timp berechet. N-are însă nici 
un rost să-i propui lui Sooper teorii și să cauţi să-i supui 
ipoteze: este un realist incarnat! Când avusesem nenorocul 
să-i sugerez că s-ar fi putut ca, pe locul unde este clădită 
vila, să fi fost pe vremuri o vizuină de contrabandiști, și că 
n-ar fi exclus ca sub temeliile casei să existe, dacă nu 
subterane, cel puţin o pivniţă, zău dacă n-am crezut că o să 
sară în sus de mâniei. Nu, garantat; nu vrea să audă 
vorbindu-se de teorii. Și, bine înţeles, are dreptate. 

— De ce „bine înţeles”? 

Lattimer privi foarte curios la Ferraby; în ochii îi lucea o 
imperceptibilă ironie. 

— Pentru că Sooper știe, pronunţă sergentul scurt și 
aspru. Nimeni altul nu știe mai bine decât Sooper cum a 
fost comisă crima... și nici pentru ce! 

Jim nici nu-și revenise încă bine din înmărmurire, că 
Lattimer și dispăruse. 

„ CAPITOLUL XV 
CAMINUL ELFEI LEIGH 


Când părăsise, gândind că o face pentru totdeauna, 
căsuţa din Edward Square, Elfa Leigh luase cu ea toate 
amintirile intime, tot ceea ce-i putea aduce aminte de tatăl 
său. Fuseseră prieteni buni, adevăraţi, această copilă fără 
mamă și bărbatul acela visător și blând. Când, într-o bună 
dimineaţă, Elfa primi din partea Amiralității britanice o 
scrisoare scurtă în care i se spunea că vaporul american 
Lenglau fusese torpilat la sud de Irlanda și că fusese 
scufundat cu toţi și toate de pe el, n-o putu crede, deși era 
cu totul zdrobită. Nu putea concepe moartea. 

John Kenneth Leigh revenea de la Washington unde 
fusese rechemat de către șefi cu câteva luni înainte. Încă 
de la începutul războiului era ofițer de legătură între 
trezoreria engleză și cea americană, și colaborase în mare 
măsură la edificarea contractelor financiare dintre cele 
două ţări. Când Statele Unite intrară, și ele în război, 
urmase să efectueze mai departe această legătură, 
devenită acum mai periculoasă decât oricând; și atunci, 
fiică-sa nu l-a mai văzut decât foarte rar. Întreaga existenţă 
a lui John Leigh se petrecea, aproape exclusiv, numai pe 
mare. Trecuse de-acum de nenumărate ori la un pas alături 
de moarte, când surveni marele dezastru. Elfa păși atunci 
în noua-i existenţă cu un nespus curaj. Părăsi casa 
părintească și închirie un apartament mic, de trei camere, 
la al șaselea etaj de la No. 75 din Cubitt Street. 

Avea oarecari neamuri îndepărtate în Statele Unite: 
prefera totuși să rămână la Londra, care pentru ea era 

plină de amintirile părintelui său iubit. 

Pereţii frumosului ei salonaș erau complet acoperiţi cu 
gravuri de cel mai bun gust și cu acuarelele pe care tatăl 
său le colecţionase cu atâta drag în timpul vieţii. Fotoliul 
cel vechi, în care lui îi plăcea să șadă, era mereu la locul 
de onoare, lângă fereastră. Policioara cu pipe era și ea 
atârnată la perete, sub sabia de care el se servise - făcuse 
parte din cavaleria americană - și care era mereu 
strălucitoare. 

Elfa avea prea puţine relaţii. Nu cunoștea nici o femeie 
și prea puţini bărbaţi. Astfel fiind, nici nu dădea prilej de 
vizite. Din punctul acesta de vedere, singur Sooper era mai 
privilegiat; și când, luni după masă, proprietara îi arătă 
fetei cartea de vizită a detectivului, ea îl pofti numaidecât 
sus. 

Sooper urcă tacticos cele șase etaje, intră în salon cu 
pălăria în mână și având zugrăvită pe faţă acea 
schimonosire care vroia să fie un surâs și c-are îngrozea 
atât de mult pe cei neiniţiaţi. 

— Am îmbătrânit de-acum, spuse el punându-și pălăria 
pe pian. Parcă mai ieri era, când aș fi urcat aceste șase 
etaje în douăsprezece sărituri... 

După atitudinea și vorbele lui Sooper, ea nu putea de loc 
să ghicească dacă detectivul o vizita ca să mai afle câte 
ceva de la ea cu privire la Big Foot, sau dacă venea să-i 
aducă vreo știre. Felul cum el știa să preceadă convorbirile 
importante cu preliminarii banale și vagi, trebuiau să 
participe, - așa gândea ea, - la un întreg sistem raţional de 
interogare. Şi nu se înșela de loc. 

— Ai un salonaș foarte drăguţ, domnișoară Leigh; și mai 
ales foarte confortabil. Dacă mi-ai spune să mă așez, mai 
că te-aș asculta; dar dacă mi-ai spune: „Poţi să fumezi, 
Minter!” atunci, zău că n-aș îndrăzni, deoarece felul de 
tutun pe care-i fumez eu... 

— Poţi tot atât de bine să fumezi și să te și așezi, spuse 
ea cu voce dulce. Ferestrele sunt deschise; și de altfel, îmi 

place mirosul de tutun, oricum ar fi el. 

— Perfect! Dar în ce privește drăcia care se fumează la 
noi, este imposibil să știi cu adevărat din ce se compune. 
Unii asigură că este tutun adevărat, alţii susţin că nu, 
explică detectivul înfundându-și pipa. Cânţi poate și la 
pian, domnişoară Leigh? 

— Da, câteodată, răspunse ea înveselită. 

— Nu există educaţie bună, fără pian, pronunţă Sooper 
plin de gravitate. Majoritatea oamenilor nu știu să cânte 
decât la gramofon... Ţi-ai revenit complet după noaptea 
acea rea de alaltăieri? 

— Oh, da; toată chestia nu mai contează decât ca o 
simplă amintire neplăcută. 

— Despre mine unul, zise Sooper, dac-ar fi fost să stau 
cinci ore sub ploaie, culcat în noroiul de pe povârniș, cu 
siguranţă că nu mi-aș mai fi revenit atât de ușor. Dar 
mătăluţă, tânără cum ești, nu ţi-a lăsat probabil decât un 
simplu reumatism. 

— Nici măcar atâta, răspunse Elfa surâzând. 

— Văd că ai și cărți frumoase. 

Frunzări câteva din volumele care se aflau în bibliotecă. 

— Nu ai din acelea care tratează despre antropologie? 
Sau despre psihologie? Nu văd niciuna care să vorbească 
despre crime, spuse glumind polițistul. 

— Nu mă interesează de loc crimele, declară tânăra fată. 
Toate cărțile pe care le vezi, au aparţinut tatălui meu. 

Sooper întorcea încetișor paginile unui volum pe care-l 
scosese din raft. Il puse la loc și vorbi: 

— A fost omorât în timpul războiului... Îl întâlnisem și eu 
odată. 

— Pa tatăl meu? întrebă ea repede. 

— Da. Un funcţionar care lucra în același serviciu cu el, 
furase niște bani ca să aibă cu ce juca la curse; și eu am 
fost însărcinat cu ancheta. Mi-a făcut impresia unui om 
foarte bine... Vorbesc de tatăl dumitale. 

— Era cel mai bun om din lume, spuse Elfa, foarte 


89 


calmă. 

Iar detectivul dădu din cap în semn de aprobare. 

— D. Cardew s-a dus oare astăzi la birou? întrebă el. 

— Nu; mi-a telefonat de dimineaţă. S-a înapoiat la Barley 
Stack. Cred că și-a revenit de-acum din lovitura pricinuită 
prin moartea guvernantei sale, deoarece fata din casă mi-a 
spus că lucrează foarte mult. 

— Teorii şi  deducţii, comentă polițistul plin de 
melancolie; iată care este munca lui. Emite teorii, induce, 
deduce... M-am abătut pe la el astăzi de dimineaţă și l-am 
găsit acolo, în birou, înconjurat cu volume de antropologie, 
sociologie, logică, și câte și mai câte. În faţa lui avea un 
plan al vilei și măsura cu compasul, cu linii și rulete. 
Găsise, de exemplu, că de la ușa de intrare până la 
bucătărie erau exact șapte metri și nouăzeci. Mai avea și 
un tablou al fluxului și refluxului pe tot timpul anului... dar 
nu avea microscop; și asta m-a decepţionat complect. Nici 
măcar eprubete sau alte năzdrăvănii pentru chimie; sau 
poate să fi scos toate astea la iveală după plecarea mea. 
Am luat cu mine un plan al vilei; nu cred să aibă nevoie de 
el. Işi are însemnate toate distanţele în metri și 
centimetri... și mai are și o probă din nisipul de pe plajă... 
Cu siguranţă că încă în seara asta o să avem și numele 
asasinului. 

Cu toată tristeţea subiectului, Elfa nu se putu opri să nu 
râdă încetișor. 

— Nu crezi în metoda deductivă, domnule Minter? 

— Dacă vrei să-mi faci plăcere, zi-mi pur și simplu 
Sooper, se rugă bătrânul poliţist. Te înșeli, scumpă 
domnişoară, cred în știință. În cea mai mare parte a 
cazurilor, ea este cu totul neglijată de către poliţie și se 
face o mare nedreptate cu asta... Își cumpărase pălărie la 
Astor's, din High Street, în Kensington. Ţinea morțţiș la 
pălăria ceea, deși era veche de cel puţin un an. Curios, 
cum ţinea femeia asta la o pălărie ce nu mai era de loc la 
modă. 

Trecerea de la un subiect la altul fusese atât de repede, 
încât tânăra fată rămase înmărmurită. Ce legătură putea 
oare să existe între povestea cu pălăria și știința. 

— Ah! exclamă ea în cele din urmă, vrei să vorbești de 
domnișoara Shaw? Și ce fel de pălărie era aceea? 

— O pălărie mare de pai, galbenă, cu voaletă de jur 
împrejur; știi, o pălărie din acelea care acoperă complet 
faţa. A cumpărat-o sâmbătă, cu puţin înainte de închiderea 
magazinului și nu prea-i venea bine; de altfel, vânzătoarea 
i-a și atras atenţia asupra acestui lucru. 

Sooper se întoarse din nou spre bibliotecă și cercetă mai 
multe părţi, mulţumindu-se să le răsfoiască la repezeală. 

— Cum merge cu ouăle și cartofii? întrebă el dintr-odată. 

— Vrei să spui: la Edwards Square? Habar n-am! D. 
Bolderwood Lattimer nu mi-a mai comunicat nimic. 

— Îţi plac florile, domnişoară Leigh? 

— Nespus de mult! 

Sooper își frecă bărbia. 

— Cui nu-i plac, observă el. Florile mă fac și pe mine mai 
sentimental decât orice altceva. Am un album plin de 
poeme inspirate de către flori. Curios cum nu s-a gândit 
încă nimeni până astăzi să scrie un poem asupra liliacului. 

Ea îl privi cu șiretenie. 

— Domnule Minter, faci prea multe ocolișuri ca să ajungi 
să-mi vorbești despre florile găsite la Edwards Square. Aș 
scrie bucuroasă un poem asupra liliacului, dacă în general 
aș fi capabilă să scriu un poem. Liliacul este doar floarea 
mea favorită. 

— A mea este laleaua, murmură Sooper. 

Elfa părăsi camera, ca să poruncească ceaiul. Când se 
întoarse înapoi, detectivul răsfoia din nou o carte. 

— Îţi plac mult cărţile, domnule Minter? 

— Îmi plac! mărturisi el. 

Apoi citi în dosul copertei: „J.K.L..”... 

— Sunt inițialele tatălui d-tale? 

— Da: John Kenneth Leigh. 

— Un om foarte bine, își dădu detectivul cu părerea, dus 
pe gânduri. Și cu siguranţă că era un om care nu-și putea 
face dușmani. 

— Nu avea niciunul, afirmă ea. Toată lumea îl adora. 

Sooper mormăi în mod bizar. 

— Vezi, așa ceva nu se va putea spune niciodată de 
mine... 

— Sunt sigură că ești cu mult mai popular decât ai vrea 
s-o spui, protestă ea, turnând ceaiul. Oricât ai încerca, n-ai 
să mă poţi face să cred că ești detestat. 

— Nu sunt, dar cu timpul o să vină și asta, asigură 
Sooper pe un ton sinistru. Crede-mă, domnișoară Leigh, 
sunt pe drumul cel mai în măsură să mă facă să devin unul 
dintre detectivii cei mai puţin populari din toată poliţia. Şi 
asta, mai curând decât ţi-o poţi închipui. 

CAPITOLUL XVI 
O GUSIARE 


Luându-și rămas bun de la tânăra fată, Sooper îi zise că 
se înapoiază la post, adică la sediul diviziei „I”. Işi 
permitea din când în când asemenea minciuni, pe care le 
considera de altfel pe deplin justificate, ba chiar necesare. 

De fapt însă, adevărata lui ţintă era Fregetti's. Acest 
local, deși la extremitatea străzii Portland, cu alte cuvinte 
într-unul din cartierele cele mai puţin elegante ale 
Londrei, nu este cu nimic mai prejos de Ritz-Carlton sau 
oricare alt local similar din punct de vedere al clienţilor 
săi; într-adevăr, restaurantul este considerat ca cel mai 
bun din Londra. 

Sooper își alese un loc și așteptă. În faţa lui Fregetti's 
opreau unul după altul automobile, din care coborau 
mulțime de femei frumoase însoţite de tot atâţia gentilomi 
foarte respectabili. Sunase de-acum sfertul de oră după 
nouă, când în faţa localului se opri o mașină din care 
coborâră cei doi bărbaţi pe care îi aștepta Sooper. După ce 
plătiră cursa, aceștia intrară în restaurant. 

Primul era Elson, în jachetă și având pe cap un joben 
lucios pe care-l purta dat pe spate. Era urmat de o 
persoană mai elegantă și cu înfățișare mult mai semeaţă în 
smokingul impecabil pe care-l purta. 

Sooper scoase un mormăit plin de satisfacţie. 

— Nu pare să te plictisești de loc, Lattimer, spuse el 
către sine însuși. Îmi pari chiar mult prea vioi, pentru un 
om atât de obosit... 

Cei doi bărbaţi luară loc la masă. Semi-obscuritatea care 

domnea în sală, unde lămpiţele cu abajur roșu nu luminau 
decât mesele pe care erau așezate, dând astfel 
restaurantului o atmosferă de intimitate extra-luxoasă, 
plăcu enorm americanului, care ura atât lumina cât și 
tovărășiile prea numeroase. 

— Unde l-ai lăsat pe nebunul ăl bătrân? întrebă Elson. 

— Pe Sooper? Oh, trebuie să fie pe undeva prin Londra, 
răspunse Lattimer aprinzându-și ţigara pe care o scosese 
dintr-o tabacheră de aur. 

— Şi acum, ce vrei de la mine? întrebă Elson, întinzându- 
se în scaun. 

— Mai vreau încă cinci sute de lire, răspunse foarte calm 
sergentul. 

— Hm! Suma asta în dolari, nu ar fi cine știe ce; dar în 
lire... drăcia dracului!... Şi cele o sută de lire pe care ţi le- 
am dat săptămâna trecută,... ce ai făcut cu ele? 

— Cele o sută de lire pe care mi le-ai împrumutat, 
corectă cu grijă Lattimer, și pentru care ţi-am dat chitanţă. 
Ce-am făcut cu ele?... asta nu-i treaba nimănui. Acum îmi 
mai trebuiesc încă cinei sute. 

Faţa lui Elson se întunecă de mânie. 

— Crezi oare că jocul ăsta o să meargă așa la infinit? 
spuse el încet, apăsând pe fiecare cuvânt. Dacă m-aș apuca 
să povestesc bătrânului că... 

— Asta n-ai s-o faci, răspunse Lattimer foarte calm. Te- 
am cruțat de o mulţime de neplăceri,... și o să-mi vină 
ocazia s-o mai fac încă... De altfel totul stă numai în 
puterea mea, ca să te scot sau nu din orice încurcătură; 
numai, bine înțeles, să nu fie vorba de vreo crimă. 

— De ce-mi tot vorbeşti într-una de crimă? strigă Elson, 
după pe mai întâi ridicase din umeri. 

Câţiva meseni, la o masă alăturată, întoarseră capul în 
spre American. Acesta cobori tonul: 

— O să-ţi dau cele cinci sute de lire. Nu pentru că mi-ar 
fi cumva frică de dumneata, deoarece nu poţi absolut nimic 
contra mea, ci pur și simplu pentru că așa vreau. Mie nu 

mi-e frică de poliţie. 

— Fii bun și adu-ţi aminte că există și la St. Paul o 
poliţie... Ai suferit de-acum două condamnări în Statele 
Unite; și în ce privește acuma, dacă ai fi extrădat, tot 
închisoarea te așteaptă. Dacă lăsăm asta la o parte, încheie 
sergentul surâzând, e adevărat că nu pot face nimica 
împotriva dumitale. 

— Santagistule... murmură Elson printre dinţi. 

— Imbecilule, răspunse Lattimer care părea foarte bine 
dispus. Ascultă la mine, Elson, sau Alstein, sau cum dracu 
mai vrei să-ţi spui... sunt în putere să-ţi fac niște servicii 
nepreţuite, şi-mi vine să cred că n-o să lipsească ocazia. 
Trebuie să ţii seama de un lucru și anume că nu contează 
atât ceea ce știu eu despre dumneata cât ceea ce se 
petrece în creierul lui Sooper. 

— Ştie ceva în chestia cu St. Paul? 

— Puțin îmi pasă, răspunse nepăsător sergentul. 
Chestiunea astea nu ar fi de ajuns ca să-ţi provoace 
extrădarea. 

— Cum? exclamă foarte mirat milionarul. Dar, parcă nu 
sunt nici două minute de când îmi spuneai că... 

— De data asta îţi spun chiar adevărul. Atâta timp cât 
rămâi în Anglia, nu ţi se poate întâmpla nimic. Degeaba îmi 
faci așa o mutră urâtă; abia astăzi am aflat asta. Plecându- 
se peste masă, continuă pe șoptite: Ascultă, Elson. O să fie 
necaz mare în chestia cu Hannah Shaw. Sooper m-a trimis 
la Cambridge ca să-ţi verific alibiul. I-am povestit că am 
dat de garajul unde-ţi adăpostiseși mașina; cât despre 
garaj, îţi dai seama că era imposibil să-l găsesc. Spune-mi 
drept, n-ai fost la Cambridge. 

Elson, foarte prost dispus, făcu o mișcare. 

— De unde dracu să știu unde am fost? Nu ţi-am spus 
odată că eram complet beat? Mi se pare că am fost pe 
undeva pe lângă o universitate. Atâta tot. 

Privirea pătrunzătoare a lui Lattimer nu părăsea de loc 
pe tovarăș. 

— Haide, Elson, stărui el, spune tot ce ai de spus! 

Celălalt dădu din cap. 

— N-am nimic de spus, mormăi el. Ce te-a apucat? Din 
moment ce știi totul, de ce mă mai întrebi? 

— Cine a omorât pe Hannah Shaw? 

Văzând că n-are să mai poată scoate nici un cuvânt de la 
American, îi spuse: 

— Mai comandă o sticlă și hai să vorbim de altele. 

Când se înapoie Elson la Brow Hill, era trecut de miezul 
nopţii. Beat într-un hal fără de hal, nu izbuti decât după 
sforțări uriașe să deschidă ușa de la intrare. Urcă scara, 
lovindu-se când de zid când de parmalâc. În cele din urmă, 
reușind după multă caznă să găsească divanul cel mare din 
salon, căzu pe el ca un buștean, și adormi pe loc. Mai 
târziu, unul din colțurile gulerului tare care-l purta, îl 
readuse la o stare de semiconștienţă. Pe jumătate trezit, se 
ridică în capul oaselor. Încercă să se dea jos; dar capul i se 
învârtea, și picioarele-i erau atât de șubrede încât abia 
dacă puteau suporta greutatea corpului său. 

Încă adormit, încercă de câteva ori să-și scoată gulerul, 
dar renunțând după sforțări zadarnice, și-l smulse jos. 
Stinse apoi lumina electrică; gândea că lumina l-ar 
împiedica să doarmă. Luminii strălucitoare a lămpilor, îi 
urmă o licărire palidă și fantomatică ce venea din grădină 
și care-i readuse întrucâtva mai multă luciditate. Se 
înapoie la divan, își pregăti un brandy cu sifon pe care-l 
sorbi dintr-o înghiţitură și, aproape imediat, adormi din 
nou. A 

Când se trezi era aproape ziuă. li era grozav de cald. 
Deschise o fereastră și, aplecat în afară, aspiră cu putere 
aerul curat și răcoros al dimineţii. Atunci zări pe cineva 
care, aproape sub fereastra la care se găsea el, străbătea 
grădina și, aplecându-se din când în când, culegea câte o 
floare pe care-și pusese ochii. În felul acesta, își făcuse de- 
acum un buchet destul de mare 

— He!!! Tu, ăl de colo! strigă Elson. Ce dracu 

cotrobăiești prin grădină? 

Străinul, care nu dăduse nici un răspuns, o porni în 
goană și dispăru. 

— Stai, că pun eu mâna pe tine! urlă Elson ca scos din 
fire. 

Dar atunci, din păduricea învecinată, unde se furișase 
omul cel cu buchetul, se auziră răsunând cuvintele unui 
cântec: 


Regele Maur pe calu-i aleargă 
Prin mândra cetate a Grenadei... 
Ay de mi Alhama!... 


Elson, pălind dintr-odată, rămase nemișcat. Mâinile-i 
erau crispate pe marginea ferestrei și ochi-i rătăciţi, 
înspăimântați, priveau ţintă spre fundul gradinei. 

— ...Ay de mi Albania... 

Refrenul se pierdea în depărtare, dar Elson nu-l mai 
auzea. Zdreanţă tremurândă, prăbușit la pământ, bâlbâia 
blesteme și rugăciuni, se cutremura de groază, deoarece 
auzise vocea unui mort. 

Era totuși cineva, în umbra casei, pe care acest cântec 
păruse, din contra, că-l reînsuflețește. 

Sooper, căci el era, alergă ca un glonte la șosea și sări 
pe motocicletă, ale cărei explozii, asemenea unor bubuituri 
de tun, treziră curând ecourile adormite ale câmpiei 
înconjurătoare. 

Vagabondul, văzându-se urmărit, străbătu alergând un 
câmp și să înfundă într-o pădurice deasă. Buchetul îl ţinea 
mereu în mână. Cum detectivul se apropie din ce în ce de 
el, se strădui să alerge în zig-zag, sări peste un șanț larg și 
o porni peste câmpie. Nu știa că aceasta era străbătută de 
un drum de căruţe, și o află mult prea târziu; adică în 
momentul când Sooper, sărind de pe motocicletă, îl apucă 
de mijloc și-l trânti în iarbă. 

— Fii liniștit, amice! îl sfătui polițistul. 

Vagabondul privi la el cu un surâs curios. 

— Mi-e teamă că v-am provocat multă bătaie de cap, 
murmură el încetișor. 

Felul lui de a vorbi, precum și accentul, erau ale unui 
american cult; și Sooper nu era de loc mirat de acest lucru. 

— Nici un fel de bătaie de cap, răspunse el vesel. Te poţi 
tine pe picioare? 

Vagabondul se ridică cu chiu cu vai; picioarele-i 
tremurau. 

— Cred că ai face bine să mă urmezi până la postul de 
poliţie și să iei ceva în gură, își dădu Sooper cu părerea, și 
celălalt îl ascultă fără codire. 

Cum mergeau încetișor în direcţia orașului, detectivul 
expuse cu multă vervă satisfacţia-i interioară: 

— Nu mai departe decât acum vreo săptămână, probabil 
că te-aș fi bătut; o mărturisesc sincer. Credeam că ești un 
tip obișnuit. 

— Nu sunt de loc un tip obișnuit, răspunse vagabondul, 
foarte simplu. 

— Sunt convins de asta, spuse Sooper. Foarte exact, 
domnule! M-am ocupat foarte mult de dumneata. Am 
formulat sumedenie de teorii cu privire la persoana 
dumitale; și acuma sunt absolut sigur că știu cine ești. Iţi 
cunosc chiar și numele. 

Vagabondul surâse. 

— Am atâtea nume, spuse el, că aș vrea să știu și eu care 
este cel adevărat. Ş 

— Ei bine, am să ţi-l spun eu, în răspunse Sooper. În 
numele logicii, a teoriilor și deducțiilor mele, îţi declar că 
ești John Kenneth Leigh, de la Tezaurul Statelor Unite! 

CAPITOLUL XVII 
UN ATENTAT 


Gordon Cardew puse compasul pe masă, își scoase 
ochelarii și, cu gura căscată, își privi musafirul. Sooper, 
după ce produsese înmărmurirea dorită, nu vroi să-l mai 
lase pe bătrânul notar în nedumerire. 

— Dar... după câte auzisem, parcă reieșea că tatăl 
acestei copile a fost ucis în timpul războiului! 

— Trăiește, repetă detectivul. Se află actualmente într-o 
clinică, unde primește îngrijirile necesare. 

Privirea lui Cardew trecea de la Sooper la hârtiile ce 
stau întinse pe masa-i de lucru, ca și cum l-ar fi întrebat 
dacă noutatea aflată era într-adevăr atât de extraordinară 
încât să justifice o întrerupere a ocupatiilor lui. 

— Asta mă bucură foarte mult, spuse el în cele din urmă, 
foarte mult. 

— Nu mai încape nici o îndoială, urmă Sooper, că el este 
acela pe care l-am auzit cântând în noaptea crimei. 
Bănuisem că trebuia să locuiască printr-una din văgăunile 
de pe râpa de la malul mării, și că urca acolo cu ajutorul 
unei scări pe care, în urmă, o trăgea după el. Această 
ipoteză, confirmată prin însăși spusele sale... 

— Vagabondul? exclamă Cardew. Nu cumva acela care 
se afla în grădină, atunci când luaserăm masa cu toţii 
laolaltă? 

Sooper făcu din cap un semn de confirmare. 

— Se poate? Tatăl domnișoarei Leigh... un vagabond? E 
de necrezut! 

Această idee părea că-l afectează enorm. 

— Da, da, spuse detectivul, un vagabond. Şi se 
comporta, de altfel, exact ca un asemenea individ, dând 
târcoale încoace și-ncolo șterpelind când una când alta. Cu 
toată starea lui, pare să-și reamintească locul unde a trăit 
și se teme, în concepţia lui primitivă a lucrurilor și 
faptelor, ca fiica lui să nu sufere de foame. Acesta este 
motivul pentru care fură ouă, cartofi, și le depune la ușa 
casei unde locuia pe vremuri împreună cu Elfa. Ba câte 
odată, îi aducea chiar și flori. 

— Așadar... este anormal? întrebă Cardew. 

— Este... și nu este, fu răspunsul foarte curios al 
polițistului. Medicii sunt de părere că a suferit o fractură a 
bazei craniului și că o fărâmă de os apasă asupra 
creierului. Pe ţeastă se vede o cicatrice de zece centimetri. 
Mai mult ca sigur a primit o lovitură de ciomag sau chiar 
de secure. 

Dus pe gânduri, Cardew privea înspre tavan. 

— Poate... vreo schijă de obuz, își dădu el cu părerea. 
Am auzit vorbindu-se de multe cazuri asemănătoare. 

— Îl cunoşti oare pe sergentul meu? îl întrebă dintr- 
odată Sooper fără nici o legătură, așa cum îi era obiceiul. 

— Pe Lattimer? Da. A fost de mai multe ori pe aci, 
răspunse Cardew foarte mirat. 

— Nu l-ai găsit cumva putintel cam prea... intim? 

Înainte să răspundă, Cardew se codi. 

— Nu... și în orice caz, mă întreb dacă ar fi gentil din 
parte-mi să vorbesc în această privință cu superiorul lui, 
dar... 

— Dar? 

— Ei bine,... într-una din zile, mi-a dat a înţelege că ar 
dori să-i împrumut niște bani. 

— Şi... i-ai împrumutat? 

— Nu. Nu știam ce să fac, și eram foarte încurcat din 
cauza asta. Nu te aștepți la asemenea cereri din partea 
unui ofițer de poliţie. 

Urmă un răstimp de tăcere. 

— Şi... unde este acum vagabondul? întrebă Cardew. 

— D-l John-Kenneth Leigh, de la Serviciul Tezaurului 
Statelor Unite, accentua detectivul, se află, în momentul de 
faţă, într-o clinică. 

— Şi fiică-sa? 

— Domnișoara Elfa Henrietta Leigh este lângă tatăl său. 
Și încearcă să-i redeștepte memoria. El însă, nu face toată 
ziua altceva decât să cânte într-una acel cântec curios în 
care este vorba de un rege Maur care-și prezintă caii săi la 
Alhambra,... sau cam așa ceva. Este, fără îndoială, cântecul 
său favorit și, într-o zi când făcusem o vizită fiicei sale, am 
văzut notele acestui cântec pe pian. Mai erau acolo și o 
mulțime de cărți despre Spania și... asta a fost originea 
deducţiilor mele. lar acum, domnule Cardew, am onoarea 
să te salut! 


Sooper merse apoi la sanatoriul din Weymouth, unde era 
internat Leigh. 

— Doarme acuma, îi spuse Elfa. 

În numai câteva zile, tânăra fată, se schimbase cu totul. 
Obrajii-i deveniseră mai trandafirii și ochii-i străluceau 
puternic. 

— Te-a recunoscut? întrebă Sooper. 

Ea dădu din cap. 

— Încă nu. Dar sunt atât de fericită... să-l regăsesc după 
șase ani, nu este oare ceva minunat, Sooper? 

— Eu l-am dibuit, spuse în glumă detectivul. 

Ea luă în mânuţele-i trandafirii, palma lui cea mare, și o 
strânse cu multă afecţiune. 

— Știu... răspunse ea cu voce dulce și înfocată. Nimeni 
altul decât dumneata n-ar fi avut ideea să stabilească vreo 
legătură între cântec și tăticu. Ceea ce este curios, e că l- 
am auzit și eu în noaptea când treceam pe lângă malul 
mării. Mi se părea însă că visez. 

— Nu știai nimic de existenta unui vagabond care cântă 
niște cântece spaniolești? 

Ea dădu din nou din cap. 

— Nu, spuse ea. Dac-aș fi știut așa ceva, m-aș fi gândit 
imediat la tăticu, deși îl credeam mort. Ceea ce nu pot 
înţelege, este de ce nu s-a dat pe faţă. De ce se ascunde el 
de mai bine de șase ani. 

Într-un zâmbet fioros, ameninţător, Sooper își arătă 
dinţii. 

— Asta este întrebarea care mi-o pun și eu de multă 
vreme, răspunse el. Și am stabilit de-acum o sumedenie de 
teorii în această privinţă. 


* 


La oarecare depărtare de clinică, era locuinţa celebrului 
chirurg căruia Sooper, pe răspundere proprie, îi ceruse 
examinarea lui Leigh. Avu deosebitul noroc să-l găsească 
acasă. Marele practician se arătă foarte optimist. 

— Când credeţi să-l puteţi opera? îl întrebă detectivul. 

— Pentru moment n-aș putea preciza. Bolnavul nostru 
nu este încă în stare să suporte o operaţie atât de dificilă. 
Trebuie, în primul rând, să căutăm a-i da noi puteri. 

— Faceţi, domnule Doctor, așa ca să fie cât mai curând 
posibil; în așa fel ca afacerea să nu fie lăsată pentru 
sesiunea din octombrie. Trebuie s-o trecem neapărat în 
iunie. În felul acesta, vinovaţii vor putea fi spânzurați cel 
mai târziu în iulie. Nu mi-a plăcut niciodată să plec în 
vacanţă atâta timp cât omul meu nu este mort. 

ll lăsă pe chirurg foarte intrigat și întrebându-se dacă nu 
avusese cumva de-a face cu un om beat. 

După aceasta se îndreptă spre comisariatul din 
Marylebone Lane. Mai avea de dat încă anumite 
instrucțiuni sergentului de serviciu de acolo. 

— Este  neapărată nevoie ca unul din oamenii 
dumneavoastră să supravegheze în timpul zilei numărul 59 

din strada Weymouth, iar altul în timpul nopţii, explică el. 
În casa aceea se află un membru al ambasadei Statelor 
Unite, un anume Ligh. lată și lista persoanelor care în nici 
un caz nu trebuie să fie admise să-l vadă. 

Depuse pe birou o foaie de hârtie. 

— Am atras atenţia directoarei clinicii că, sub nici un 
motiv, pacientul nu are voie să mănânce orice ar fi care nu 
vine din bucătăria lor. Cât despre oamenii dumitale, vor 
avea de asemenea grijă ca nimeni, dar absolut nimeni, să 
nu intre în casă după ce se lasă noaptea. 

Sooper își luă ziua bună de la sergent și se urcă pe 
motocicleta lui, care între timp fusese obiectul unei 
minunări extreme din partea tinerilor polițiști. Cu ajutorul 
acestei mașini faimoase, care băgă încă odată spaima în 
mijlocul populaţiei, se înapoie la cartierul său general. 

Lattimer îl încunoștinţă de rezultatul investigaţiilor sale 
la Pawsey. 

— Am urmat pe o întindere de șase kilometri drumul 
care înconjoară Pawsey în spre sud. Într-adevăr, o mașină 
nu ar fi putut să treacă pe acolo. Este mult prea strâmt pe 
alocuri, cu povârnișuri de o parte și alta. Mai mult decât 
atâta. În două locuri este întrerupt prin niște bariere foarte 
dese. Așa cum aţi bănuit-o, drumul dă în șoseaua spre 
Londra, la Lewes. 

— Așa cum am știut-o, îl îndreptă Sooper. Prin urmare, o 
mașină nu ar fi putut trece pe acolo? Cu atât mai bine, cu 
atât mai bine... 

— Dar... credeam din contra că sperati... 

— Cu atât mai bine, cu atât mai bine... fu tot ceea ce 
răspunse detectivul. 

Și, cum Lattimer vroia să se retragă, spuse: 

— După câte mi s-a spus, îi merge mai bine lui Elson. 

— Dar nici habar n-aveam că-i suferind, spuse Lattimer 
pe un ton indiferent. 


Locuinţa lui Sooper, era o vilă mititică, alături de secţia 
103 


de poliţie. Era compusă dintr-o grădină microscopică și 
dintr-un parter format din două camere de culcare și un 
salon. În spatele vilei era un câmp minuscul, unde trăiau 
câteva găini Orpington, superbe, cu penele aurii. Aceste 
păsări, cu caracter aventuros, nu cunoșteau nici un fel de 
hotare; se hrăneau pe seama vecinilor, și nu se înapoiau 
acasă decât ca să doarmă. Prestigiul exercitat însă de 
către personalitatea superintendentului Minter era totuși 
atât de mare, încât prea puţini erau acei proprietari care 
îndrăzneau să se plângă de incursiunile găinilor la ei. Din 
contră, existau mulțime de pomanagii de cu totul altă 
speţă, care nu respectau nici pe Sooper și nici găinile sale. 
Formele lor oacheșe și mlădioase ieșeau pe-nserate de 
după dealuri și urcau viclene spre curtea de pasări. 
Descoperind drumul pe care vulpile îl luau în timpul 
expedițiilor lor nocturne, Sooper făcuse el singur un fel de 
tun mititel cu arc; foarte rudimentar, e adevărat, dar care-l 
mulțumea pe deplin. De îndată în hoţul de păsări trăgea de 
momeală, aceasta dădea drumul unui ac ce punea în 
mișcare sistemul de descărcare. lIncărcătura de alice 
pornea drept, în direcţia momelii, cu alte cuvinte în aceea 
a hoţului. 

Era de-acum noapte, când Sooper se îndreptă spre 
hangarul unde-și ţinea motocicleta, cu intenţia de a-i 
curăța carburatorul. 

Cu toată vederea-i excelentă, avea obiceiul să se 
călăuzească până la hangar urmând cu mâna un fir 
electric, flexibil, care se afla întins la doi metri deasupra 
pământului și care ducea curentul din casă până la garaj. 

Ridicând mâna ca să se apuce de el, se plecă la pământ, 
gândind că firul căzuse poate pe jos. Într-adevăr, îl găsi 
imediat. Un fir electric, căzut pe jos, asta nu prezintă în 
sine nimic extraordinar... 

Detectivul reintră totuși în vilă, ducând cu sine capătul 
rupt al firului, și-l examină la lumina lămpii. Firul fusese 
tăiat; urma cleștelui era foarte clară. 

— Interesant!... murmură încet Sooper. 

Ceea ce era sigur, era că aceasta nu putea fi opera unui 
glumet. Nu se glumea de loc cu Sooper. 

Merse în camera de culcare și luă de acolo un revolver 
Colt, model mare, precum și o lampă de buzunar. După 
aceea ieși din casă și, tăcut, merse cu pași ușori în spre 
garaj. În tăcerea nopţii nu se auzea niciun zgomot, afară 
doar, din timp în timp, cloncănitul îndepărtat și somnoros 
al vreunei găini. 

Încetișor, cu multă băgare de seamă, puse mâna pe 
clanţă și o apăsă. Deschise apoi brusc ușa, având grijă să 
se adăpostească în dosul ei. Imediat avu loc o detunătură 
asurzitoare urmată de un zgomot de geamuri sparte. După 
ce se răspândi fumul, Sooper pătrunse în hangar și zări 
acolo, pe jos, tunul său cel mititel, având ţeava îndreptată 
spre ușă. În orice caz, nu el fusese acela care-l aranjase 
astfel; precum nici nu legase detectorul de ușă cu ajutorul 
unei frânghii. Ultima dată când văzuse tunul, era la vreo 
sută de metri departe de vilă, între două mărăcinișuri, 
unde-l așezase el însuși. 

Cineva îl strigă pe nume. Străbătu curtea și deschise 
poarta. Era Lattimer. 

— Ce înseamnă asta? spuse mirat detectivul. Te credeam 
de-acum în pat. 

— Am auzit o explozie; ce s-a întâmplat? Era prea de 
aproape ca să vină de la tunuleţ. 

Lattimer părea foarte agitat. 

— Intră, îi spuse Sooper. lată o ocazie excelentă, pentru 
un detectiv de școală nouă, ca să studieze la faţa locului 
relaţiile dintre cauză și efect. 

— Nu s-a întâmplat nimic rău? întrebă Lattimer, fără să 
și poată reveni în fire. 

— Trei geamuri sparte și douăzeci și cinci de găini de 
rasă deșteptate la o oră nepotrivită. Asta-i totul. 

Un nor de fum mai plana încă în spatele casei, plin de 
mirosul acru, dar deloc neplăcut, al prafului de pușcă. 

Lattimer îl urmă pe șef în garaj. 

— De ce ai băgat tunul aci! întrebă el. 

Sooper făcu o mutră nerăbdătoare. 

— lac-așa, spuse el pe un ton sarcastic. Am încercat să 
mă sinucid. Mi-a venit așa, subit, o idee. 

În timpul acesta, examină gura încă fumegândă a 
tunului. 

— Extraordinar, ce îndrăzneală! își dădu el cu părerea. 
Ăsta zic și eu că nu doarme prea mult. 

— Cine? întrebă repede Lattimer. 

— Tipul care a avut amabilitatea să organizeze toată 
treaba asta. Cu siguranţă că trăiește acum niște momente 
cu adevărat îngrozitoare. Ştia că, înainte de a pătrunde în 
hangar, voi aprinde lumina electrică; prevăzuse așadar că 
voi putea zări prin geam tunul la timp și, în consecinţă, a 
tăiat firul. E tare nostim acest Big Foot. Dar.... ascultă 
Lattimer: cum se face că nu dormi încă? insistă detectivul. 

— Mi-a fost imposibil. Mă plimbam, fumând, pe drum; 
când deodată auzii detunătura. Hotărât, șefule, afacerea 
asta mă face nespus de nervos. 

— Eşti mult prea sensibil, îi răspunse Sooper. 

Se înapoie spre vilă urmat de sergent. 

— Mergi de te culcă, băiete. Ai să-ţi pierzi culorile din 
obraji! 

Așteptă până ce Lattimer intrase în locuinţa lui și se 
înapoie în spatele casei. Cu lampa în mână, cercetă timp 
îndelungat pământul. Erau vreo douăsprezece locuri pe 
unde rău-făcătorul ar fi putut pătrunde; nu se zărea însă 
nici o urmă care să-i fi arătat trecerea. Pământul era uscat, 
îndesat și tare. 


x 


În după amiaza zilei următoare, Sooper, însoțit de către 
sergentul său, luau ceaiul la Jim Ferraby, când se anunţă 
Gordon Cardew. 

— În sfârșit, mi-am pus teoria la punct, declară el, și 
cred că deţin în sfârșit, cheia misterului. Așa dar, voi 
începe. 

Sooper scoase mai întâi un mormăit ciudat; apoi, 
adresându-se către Lattimer, îi spuse; 

— Fii cât se poate de atent, fiule. Un ofiţer de poliţie, 
tânăr nu învaţă nici odată prea multe. Şi când îţi surâde 
norocul să poţi asculta expunerea teoriilor unui om cum 
este d. Cardew, trebuie să profiti de ocazie. Din asta se 
poate să înveţi foarte multe, sau poate nimic; nu se poate 
ști. Șezi jos, așadar, și ascultă! 

— După mărturisirea dumneavoastră, începu bătrânul 
notar, erati toţi trei, domnilor, ascunși în marginea șoselei 
când sosi biata Hannah. Ea se opri în faţă la Beach-Cottage 
și pătrunse înăuntru; dar zidul înconjurător v-a împiedicat 
să vedeţi ieșirea ei din mașină. 

— Perfect adevărat, admise Sooper; după aceea, 
murmură: lată o deductie de care poţi fi mândru. 

— Bun. Așadar, părerea mea este că tot așa n-aţi putut 
zări ieșind din Ford nici pe bărbatul care, fără știrea 
guvernantei mele luase loc înăuntru. Se urcase acolo după 
ea și se ascunsese, ghemuit în partea din dos a 
automobilului. De îndată ce Hannah deschisese ușa vilei, 
sări asupra ei, o îmbrânci în vestibul înăbușindu-i 
strigătele, o trase în bucătărie, unde nu vom putea ști nici 
odată ce s-a petrecut. Imbrăcă după aceea mantia și 
pălăria victimei, ieși din casă, o închise și zăvori ușa. Urcă 
apoi în mașină, luă drumul spre mare, până sus la râpă, își 
dezbrăcă pălăria și mantila și o porni pe jos spre locul 
unde-și lăsase mașina lui; bine înţeles, o mașină mică. 
Atâta tot. 

Detectivul, mirat la culme, privi ţintă spre bătrânul om 
al legii. Incetișor, se ridică de la locul său. 

— Este una din teoriile cele mai remarcabile ce mi-a fost 
dat să aud până astăzi, spuse el în cele din urmă; și Jim 
înţelese că detectivul nu glumea de loc. Mii de draci, 

continuă polițistul, domnule Cardew, ai perfectă dreptate. 

— Mulţumesc, spuse acesta foarte simplu. 

În timp ce Jim îi ducea în mașina lui spre postul de 
poliție, Sooper nu pronunţă un singur cuvânt. Abia când 
sosiră, spuse: 

— Retrag tot ceea ce m-am exprimat despre Cardew... 
Dacă nu totul, dar multe din ele. Nu-i de loc prost omul 
ăsta. Și mai ales, mi-a dat multă încredere în mine însu-mi, 
dovedindu-mi că eram mult mai inteligent decât el. 

— Cum așa? întrebă Jim, foarte mirat. 

— El n-a găsit nimica referitor la Big Foot. Ori eu știu 
cine este Big Foot. Aș putea foarte bine să vă prezint lui, 
oricând aș voi. 

— Asasinul?!? 

— El însuși. 

— Íl cunoștea oare și Hannah? 

— Nu, domnule. Ea era de-acum moartă, înainte să vină 
el. 

— Dar, Sooper, spuneai doar că a fost omorâtă de el! 

— Perfect adevărat, fiule! 

CAPITOLUL XVIII O PLĂCINTĂ CU CIREȘE 


Privilegiul de care singur Sooper se bucura, fu extins și 
asupra lui Jim; i se permise acestuia s-o vadă pe Elfa și să 
se intereseze la ea de starea sănătăţii tatălui ei. 

— li este bine, răspunse ea, atât de bine cât poate să-i 
fie în momentul de față. Ambasada americană se ocupă de 
noi cu cea mai mare bunăvoință și, până la noi ordine, îmi 
face o pensie de așa natură ca să nu mai fiu nevoită să-mi 
reiau lucrul la Cardew. 

— L-ai mai revăzut? 

— Nu, dar mi-a telefonat astăzi de dimineaţă. Era foarte 
drăguţ, deși nu l-am putut înțelege prea bine ce vrea. Am 
impresia că este atât de absorbit de problema morții 
domnișoarei Shaw, încât aceasta îl împiedică cu totul să se 
ocupe de mine. E totuși un om foarte de ispravă. 

— Cine... Cardew? și Jim surâse. Cunosc pe cineva care 
nu este de loc de părerea dumitale. 

— Sooper! dar e de la sine înţeles. Cum vrei oare ca 
Sooper să fie de aceeași părere cu indiferent oricine ar fi! 
Şi el este un om foarte de ispravă, dar vei admite că are un 
cap de fier. 

În acest moment se auzi soneria telefonului și tânăra 
fată desprinse receptorul. Cum auzi despre ce este vorba, 
încruntă din sprâncene. 

— Nu, spuse ea imediat, n-am trimis nimic... Da, sunt 
absolut sigură. Nu i-o daţi. Sosesc și eu îndată. 

Puse receptorul la loc și pe faţă i se răspândi o expresie 
de frică. 

— Nu înţeleg, spuse ea. Directoarea clinicii mă întreabă 

dacă am trimes o plăcintă cu cireșe pentru tatăl meu. Eu n- 
am trimis nimica. A fost adusă de către un comisionar, 
împreună cu câteva rânduri din partea mea. 

— Curios, foarte curios! observă Jim. 

Și, în timp ce tânăra fată se duse să se îmbrace, îi veni 
idea să-l cheme pe Sooper la telefon. Din fericire, acesta 
era la post. 

— Spune-le, recomandă detectivul, să-mi păstreze 
plăcinta. După ce o conduci pe domnișoara Leigh la clinică, 
mă aștepți în stradă. Dacă observi vreun tânăr care se 
interesează în mod special de prezenţa dumitale în fața 
clinicii, ajunge să-i spui că mă aștepți pe mine. 

În felul acesta, Jim află că localul clinicii era 
supravegheat. 

Când ajunseră acolo, directoarea îi introduse în birou, le 
arătă prăjitura suspectă precum și cele câteva rânduri care 
fuseseră aduse în același timp. 

— Ăsta nu e scrisul meu, spuse Elfa. Cine oare a putut să 
trimită plăcinta? 

— Fără îndoială că vreun prieten care o fi vrut să-ţi facă 
o surpriză, opină Jim, dar Elfa înţelesese prea bine ce se 
petrecea. 

— Trebuie să vină și Sooper? întrebă ea. 

— Da, în câteva minute. 

Conform instrucţiunilor primite de la detectiv, Ferraby 
se duse să-l aștepte afară în stradă. Nici nu apucase bine 
să faci vreo câţiva pași, că se și pomeni cu unul care trecu 
drumul la el și-i ceru, fără multă vorbă, să se legitimeze. [i 
cercetă actele timp îndelungat, întrucât polițiștii sunt în 
genere foarte sceptici, când deodată se auzi un zgomot 
infernal de mitralieră care precedă apariţia lui Sooper 
călare pe faimoasa-i motocicletă. 

— Am mers cu șaptezeci și cinci prin Barnes Common! 
anunţă el victorios cu un zâmbet deschis și nelegal. 
Polițistul de la întretăierea liniilor de tramvai ar fi avut 
mare poftă să mă aresteze. Dar ţi-ai găsit! Cred că i-ar fi 

fost mult mai ușor să pună mâna pe o rază de lumină. 

Sprijinindu-și mașina de marginea trotuarului, continuă: 

— Hai, vino cu mine, Ferraby. 

Pătrunseră în clinică și prăjitura fu adusă imediat 
detectivului spre examinare. 

— Pare minunată, își dădu el cu părerea. Dacă nu ai 
nimic împotrivă, domnișoară, am s-o iau cu mine. Poate că 
știi, din întâmplare, de unde venea comisionarul? 

— Mi-a spus că de la Trafalgar Square, răspunse 
directoarea. 

Depuseră plăcinta la comisariatul cel mai apropiat, unde 
Sooper dădu instrucţiuni să fie trimisă laboratorului 
Public, în cutie sigilată, spre examinare. 

— Regret foarte mult că nu știu unde să-l găsesc acum 
pe Lattimer, spuse detectivul. El este adevăratul tip pe 
care aș fi vrut să-l pun pe urma comisionarului, care 
trebuie să fie un fel de vagabond plătit de către trimiţător. 
Lattimer posedă un fel de afinitate specială cu toţi cei 
cărora nu le place să lucreze. 

Sooper tăcu dintr-odată, părând foarte absorbit. 

— Domnule Ferraby, spuse el după câteva minute de 
tăcere, nu știu de ce mi-a venit poftă, așa, deodată, să mă 
întorc la secţia mea de poliţie într-o mașină confortabilă. 
Nu îndrăznesc oare prea mult, dacă ţi-aș cere să mă 
conduci în mașina dumitale? 

— Cu cea mai mare plăcere. Mașina mea este garată 
foarte aproape de aci. Așteaptă numai câteva minute. 

Chiar așa procedă. Cât despre motocicleta detectivului, 
o așezară în spatele scaunelor din faţă. 

— Curios cum ne mai vin și ideile astea. De obicei, totul 
se petrece numai noaptea. Astfel, noaptea trecută mi-a 
venit una, care m-a bucurat grozav. 

De altfel, polițistul refuză categoric să împărtășească 
această bucurie cu tânărul procuror. 

Parcursul fu cât se poate de repede și lipsit de orice fel 
de incidente. 


111 


— Intră, îi zise Sooper. Nu am intenţia să te rețin prea 
mult, dar s-ar putea să fie ceva nou. 

Într-adevăr, noutăţi nu lipseau. Sergentul de serviciu 
raportă că primise vizita unui motociclist. 

— Declarase că s-au tras asupra lui două focuri de armă, 
cam la vreo mie și cinci, sute de metri distantă de vilă în 
direcţia Londrei. 

Sooper răsuflă vesel și ușurat. 

— Sper că nu l-or fi nimerit, aud? Aș fi pariat pe orice. 
Probabil că era o mașină care nu lua mai mult de patruzeci 
pe oră; și asta i-a indus în eroare. Eu, pe mașina mea 
voinică, la optzeci pe oră, cu siguranţă că aș fi intrat la 
apă. 

— Dumneata? întrebă Jim foarte mirat. Au tras... 
credeau că trag asupra dumitale? 

— Poţi foarte liniștit să pariezi că da, răspunse calm 
Sooper. 

Acum înțelegea Ferraby, de ce voise detectivul să facă 
drumul de înapoiere cu mașina; atentatul din noaptea 
precedentă îl pusese în gardă. Era mai mult ca sigur că 
zgomotul infernal al motocicletei sale, i-ar fi semnalat 
prezenta cu mult înainte de ivirea lui pe șosea. (Se află mai 
târziu, că motociclistul care fusese atacat avea și el o 
mașină tot atât de zgomotoasă). 

— De acum încolo, declară Sooper plin de filozofie, mă 
aștept la orice. Ar face însă bine să se cam grăbească. 

Exact în același moment, un om așezat pe marginea 
șoselei, între două tufe de mărăcini, având în mână un 
revolver de calibru mare, se mira nespus că nu-l vede pe 
Sooper revenind, și-și pierdea răbdarea. 

[Din această versiune a traducerii românești lipsește 
Capitolul XIX - Smoke from Hill Brow din versiunea 
originală.4] 


4 Nota corectorului. 

CAPITOLUL XIX 
AVERTISMENTIUL 


Sergentul Lattimer așteptă până ce se lăsă noaptea, apoi 
o porni spre Hill Brow. Nu intră pe poarta cea mare, ci 
înconjură grădina și se opri în fața unei portiţe joase din 
zidul împrejmuitor și prin care pătrundea de obicei în vila 
somptuoasă a lui Elson. De data aceasta Americanul nu era 
de faţă ca să-l aștepte; dar nici Lattimer nu avea nevoie de 
el. Cu mare băgare de seamă deschise poarta cu ajutorul 
unei cheițe pe care o scoase din buzunar, pătrunse tăcut în 
grădină și o închise apoi la loc. După o scurtă recunoaștere 
merse, fără cel mai mic zgomot, spre ușa de intrare în 
casă. Ajuns aci, nu sună și nici nu bătu; ci luă din buzunar 
o hârtie care fără îndoială că era unsă cu clei pe dos, 
deoarece o aplică pe partea de sus a ușii unde se lipi 
numaidecât. După aceia se înapoie, ajunse în dosul vilei și 
bătu încetișor cu degetul într-unul din geamuri. Cum acest 
semnal nu dăduse nici un rezultat, îl reînnoi cu ceva mai 
multă putere. Puțin după aceea auzi un scârţâit ușor, 
asemenea celui pe care-l face un scaun când îl părăsești și 
imediat apăru la fereastră figura înspăimântată a 
Americanului; privirea lui căuta să răzbată întunericul. 

— Dumneata ești? întrebă Elson, morocănos. 

— Da, fu singurul răspuns al sergentului; și ai face bine 
să-ți vâri revolverul la loc în buzunar. Nu-ţi vrea nimeni 
nici un rău. 

Lattimer intră, închise perdelele și, tolănindu-se pe un 
scaun, trase în spre el cutia cu ţigări. 

— Sooper s-a dus la Londra, spuse el. 

— Dar... poate să se ducă și la dracu', mormăi celălalt 
supărat. 

Se vedea cât de colo că băuse ceva cam prea mult. Cine 
nu-l mai văzuse de o săptămână, nu l-ar fi recunoscut. 
Mâinile-i tremurau fără încetare și fălcile i se încleștau 
convulsiv. 

— Sunt prea puţine locurile acelea unde Sooper nu s-ar 
duce dacă ar bănui măcar că poate găsi acolo pe cel pe 
care-l caută. 

— Ar face mai bine, ţipă celălalt, dacă ar fi ceva mai 
atent la... 

— Nu-i nevoie să zbieri așa, spuse sergentul tacticos 
ridicând mâna cu un aer plictisit. 

— Dar... mie nu poate să-mi facă nimic! 

— Se poate ca părerea lui să fie cu totul alta, spuse 
Lattimer, mușcând nervos muștiucul ţigării sale. Nu poţi 
ști niciodată la ce se gândește omul ăsta. Azi de dimineaţă 
am ajuns să mă întreb dacă nu cumva mă bănuiește și pe 
mine. Mi-a ţinut ditai logos asupra avantajelor pe care un 
răufăcător le are dacă-și vinde complicii. 

Elson își umezi buzele cu limba. 

— Nu știu ce legătură ar putea să aibă cele ce-mi spui, 
cu unul sau altul din noi doi, pronunţă el gânditor. 

— Să nu ne apucăm să particularizăm, adaugă lenevos 
sergentul. O să trag o dușcă de whisky; cu ocazia asta o să- 
ţi rămână ţie mai puţin. Ai făcut un foc de bucurie în seara 
asta? 

— Eu???... Nu știu ce vrei să spui!... 

— Am zărit ieșind valuri de fum din coșul vilei. Şi... este 
cam prea cald afară ca să trebuiască aprins focul... 

Elson rămase câtva timp dus pe gânduri, fără să 
răspundă. 

— M-am lepădat de niște vechituri netrebuincioase, 
explică el în cele din urmă. 

Timp de câteva minute fumară în tăcere, apoi Latimer 
constată: 


114 


— Ai fost azi de dimineaţă la Londra? 

Celălalt îl privi, bănuitor. 

— Da, sunt scârbit de Hill Brow, spuse el. M-am dus să 
respir puţin aer curat la Londra. Ce rău vezi în asta? 

— Ce fel de cabină ţi s-a dat? 

Americanul tresări. 

— C.P.R. este o Companie de Navigaţie foarte bună, 
urmă Lattimer. Nu cred să ai intenţia să debarci la New- 
York?!? 

— Dar... cine ţi-a spus... 

— Ghicisem eu de mult că ai de gând s-o tulești. Şi... 
bine înţeles, adăugă Lattimer, lăsând să pară nepăsător, 
asta mă cam stingherește. Nu-mi prea convine să văd cum 
dispare unul din izvoarele mele de venituri... 

— Venituri? Înainte parcă le spuneai împrumuturi, rânji 
Elson. De altfel... mă întreb mereu de ce ţi-am dat într-una 
bani. 

— Îţi sunt, doar, de folos, spuse Lattimer. Și-ţi voi mai fi 
încă de folos, sâmbăta viitoare... Ti-ar plăcea oare să se 
știe că vrei să părăsești ţara? Cred că, atunci când vei fi în 
siguranţă, în Canada.... 

— Peste tot sunt în siguranţă, exclamă Elson, înfuriat. Ti- 
am spus-o și ţi-o mai repet: Poliția nu-mi poate face nimic! 

— Mi-ai spus-o de atâtea ori, încât ai să mă faci s-o și 
cred, spuse Lattimer râzând. Haide, Elson, să lăsăm gluma 
la o parte și să fim oameni serioși. Ce te zorește oare într- 
așa un hal? 

— Anglia asta mă obosește la culme. Mai ales de când a 
murit biata Hannah. Sistemul nervos mi se turbură. Spune- 
mi Lattimer, ce s-a întâmplat cu vagabondul acela? 

— Ăla pe care l-a prins Sooper? Oh, este pe undeva la 
Londra. Dar de ce? 

— lacă, de aia... fără nici un motiv special, afirmă cu 
asprime Americanul. În dimineaţa zilei când fusese arestat, 
l-am zărit la mine în grădină; și șoferul meu era pe șosea 
când i-a sărit Sooper în spate... Nu-i așa că este nebun? 

— Nebun? Da... cred; sau mai bine zis, așa crede Sooper, 
nu n-am nici un drept să am vreo părere când șeful o are 
pe a lui. 

— Ascultă, Lattimer. 

Elson se plecă spre musafirul său și vocea nu-i mai fu 
decât un simplu murmur: 

— Dumneata, care cunoști bine legile englezești..., știi 
poate dacă se ţine seama de mărturia unui dezechilibrat? 
Așa, de exemplu, o plângere depusă de către el, poate fi 
considerată ca valabilă? Nu-i așa că nu? 

Lattimer privi curios la tovarășul său. 

— Dar de ce ţi-e teamă? întrebă el. 

— Nu mi-e teamă de nimeni și nimic! Ce te face să crezi 
că m-aș teme de ceva? Sunt pur și simplu curios... și parcă- 
mi reamintesc de vagabondul acela... probabil că l-am 
întâlnit pe undeva, prin Statele Unite. Poate că în Arizona, 
când eram fermier... n-ar fi exclus să-l fi avut la mine în 
slujbă și... să-l fi maltratat, poate. Asta se întâmplă deseori, 
pe acolo... înţelegi bine ce voiam să spun? 

Mintea, și Lattimer își dădea prea bine seama de asta. 

— Din punct de vedere juridic, răspunse sergentul, nu 
cred că declaraţiile unui nebun să poată fi luate în serios... 
Cel puţin, așa sper. Cât privește însă pe cel de care 
vorbirăm, n-o să mai fie prea mult timp nebun. Mi-a spus 
Sooper, că va fi în curând operat și că sunt toate motivele 
să se spere într-o completă vindecare. 

Galben ca ceara, Elson sări de pe scaun. 

— Minciună! Minciună! Nu poate să se vindece! strigă 
el. Dumnezeule-Doamne! dac-aș fi știut... dac-aș fi știut! 

Nepăsător, Lattimer privea la el. 

— Exact ceea ce gândeam și eu, spuse el. Tipul ăsta 
poate face să fii arestat. Dar deocamdată poţi dormi 
liniștit. Vor mai trece încă multe zile, ba chiar multe 
săptămâni, până să-și recapete minţile; dacă admitem că 
așa ceva ar fi să se întâmple vreodată... 

Celălalt, calmat dintr-odată, își turnă de băut; ceva însă 

îi atrase atenţia, în tonul sergentului. 

— Ce are vagabondul ăla cu dumneata? întrebă el. 

Lattimer dădu din umeri. 

— Cu mine?... Absolut nimic. 

Elson își plecă faţa-i buhăită spre interlocutorul său. 

— Şi să presupunem că n-ar fi chiar atât de nebun pe cât 
crezi... Se pare că dormea într-una din scorburile râpei, în 
faţa lui Beach-Cottage. Poate că se afla pe undeva prin 
împrejurimi atunci când sosise Hannah Shaw, și asta s-ar 
putea să-ți producă multe neplăceri... ha?... aud? 

Lattimer izbucni într-un hohot de râs și dădu fumul 
țigării spre tavan. 

— Poate că pe dumneata te-ar încurca lucrul ăsta, nu-i 
așa? spuse el. Dacă ţi se pare că-l cunosc pe acest Leigh, 
te înșeli amarnic. Am auzit, bine înţeles, vorbindu-se de el; 
dar nu l-am mai văzut niciodată până când a fost adus de 
către Sooper la secţia de poliţie. Abia acolo l-am zărit 
pentru prima dată. Tocmai bea o ceașcă cu ceai... 

Deodată Elson ridică mâna spre a întrerupe pe sergent, 
și ascultă cu multă atenţie. Scoase apoi ceasul din 
buzunar. 

— Mi s-au înapoiat servitorii, spuse el. 

— Au să vină aici? 

— Nu, numai dacă nu-i voi suna... 

Atunci bătu cineva la ușă. 

Repede, Lattimer se ridică și se ascunse în dosul unei 
perdele, în timp ce Americanul se duse la ușă și o deschise. 
Era servitorul. 

— Scuzaţi-mă, domnule, spuse acesta, nu vroiam să vă 
deranjez,... dar... 

— Dar ce? întrebă enervat Elson. 

— Mă întrebam, domnule, dacă aţi văzut hârtia lipită pe 
ușa de la intrare. N-am putut s-o scot de acolo, atât de tare 
este lipită. 

— O hârtie pe ușă? întrebă Elson foarte surprins. Ce-o fi 
aia? 

Îmbrânci pe valet și străbătu holul alergând. Toate 
luminile erau aprinse. Deschizând ușa cu un gest brusc, 
rămase înmărmurit în faţa unei foi albe de hârtie pe care o 
citi: 


„În primul rând, Hannah Shaw. După aceea tu! 
BIG FOOT. 


Își duse mâinile la gât. Vru să vorbească, dar dintre buze 
nu-i ieși decât un strigăt răgușit de groază. Se înapoie în 
birou și zăvori ușa. 

— Lattimer! strigă el cu mare sforţare. Lattimer! 

Înfrigurat scotoci pe după perdele. Dar Lattimer nu mai 
era acolo. 

CAPITOLUL XX 
O CEASCA CU CEAI 


Sooper era tocmai pe cale să-și termine toaleta, și fluiera 
ștergându-se pe spate cu un prosop aspru, când Lattimer 
intră ca să primească instrucţiunile pentru acea dimineaţă. 

— Fii bun şi-mi adu scrisorile, fiule. 

Sergentul reveni imediat, aducând câteva plicuri 
purtând ca cea mai mare parte sigilii oficiale; și bătrânul 
detectiv; făcu la repezeală o inventariere a lor. 

— la să vedem... o factură, o plângere cu privire la 
motocicleta mea, o scrisoare de la Scotland Yard, murmură 
el, în timp ce trecea întreaga corespondentă dintr-o mână 
într-alta... și iată ceea ce așteptam. 

Era un plic obicinuit, și Lattimer observă că avea un 
antet pe care nu-l putu descifra. 

— Hm! făcu Sooper după ce o citi. Ştii tu ce este aia, 
aconitina? 

— Nu, șefule. Nu cumva este vreo otravă! 

— Aproape... aproape. Dac-ai lua nu mai mult decât un 
grăunte cât gămălia unui ac, Lattimer, te-ar omori cu 
siguranţă. Pe mine, nu m-ar omori, pentru că sunt mult mai 
robust decât tine, și mai ales pentru că nu-mi petrec 
nopţile în chefuri. 

— E răspunsul de la laborator, șefule? întrebă sergentul. 

— Da. Ia și să-mi faci o anchetă în privinţa asta. Încearcă 
să-mi găsești persoana care a cumpărat acum de curând 
aconitină. Articolul ăsta nu prea este cerut în fiecare zi. La 
Scotland Yard, n-ai auzit nici odată vorbindu-se despre un 
asemenea produs? 

— Nu, șefule, nici odată. 

— Aș paria că bătrânul Cardew, acest faimos detectiv 
amator, ţi-ar putea cita zeci de omoruri comise cu ajutorul 
ei. 

— Prea posibil, admise Lattimer. 

— Nu-mi plac de loc otrăvitorii, declară Sooper gânditor, 
înnodându-și cravata cu o grijă și încetineală cu totul 
neobișnuită. Sunt asasinii cei mai mârșavi; nu-și 
mărturisesc niciodată crima. Știai asta, Lattimer? Un 
otrăvitor nu mărturisește niciodată, nici chiar atunci când 
are laţul petrecut pe după gât. 

— Nu știam, șefule, răspunse mult răbdătorul Lattimer. 

— Pariez că bătrânul Cardew o știe. Pariez chiar că are, 
special despre acest subiect, sumedenie de hrisoave, care 
ar putea face să ţi se ridice părul măciucă în cap. 

Sooper rezolvă corespondenţa la repezeală, apoi 
încălecă pe motocicletă și porni să facă mai multe vizite 
importante. Totuşi, aceste vizite n-ar fi putut părea 
importante altora decât detectivului. Petrecu mai întâi un 
sfert de oră în cabina unui telefon public, întreţinându-se 
cu un alt superintendent asupra diferitor chestiuni. 
Rămase apoi aproape două ore la un librar din sat, în High 
Street; și în acest timp acumulă un număr respectabil de 
cunoștințe speciale referitoare la anumite feluri de hârtie 
și caracteristicile lor. Stătu în urmă doar câteva minute 
într-un birou de dactilografie, dar aceste câteva minute 
fură cât se poate de fructuoase. Totuși, investigaţiile într- 
adevăr serioase nu începură cu adevărat decât abia atunci 
când satul rămase mult în urmă. Ajuns la Londra, o porni 
spre Strand. Din întâmplare, întâlni pe Jim cu Elfa. 
Automobilul procurorului mergea încetișor prin Whitehall 
spre Green Park. Elfa îi ceru lui Ferraby să întoarcă; vroia 
să vorbească detectivului. Dându-se jos din mașină, alergă 
spre acesta. 

— Noi mergem la Kensington Gardens. Vrei să vii și 
dumneata, domnule Minter? întrebă ea. 

— Nu-mi prea vine să cred că tânărul de colo ar ţine atât 
de mult la prezenţa mea, domnișoară Leigh, spuse Sooper 
făcând un semn cu ochiul în spre Jim. Nu sunt din oamenii 
ceia cărora le place să se vâre între două inimi tinere care 
se iubesc. 

— Inimile noastre sunt tinere, într-adevăr, domnule 
Minter, dar nu se iubesc de loc, spuse Elfa, care devenise, 
roșie ca un bujor D. Ferraby a fost foarte amabil cu mine... 

— Cine n-ar fi murmură Sooper. Ești sigură că nu s-ar 
supăra? 

— Dar... bine-nţeles, răspunse tânăra fată, întrucâtva 
jenată. Ce-ar avea să fie supărat? 

Zâmbind, Sooper merse în spre mașină. 

— Spuneam acestei fete, declară el lui Jim, că nu-mi 
place să plictisesc pe tinerii care doresc să fie singuri. 

— Din contră, Sooper, suntem foarte fericiţi că te 
vedem, răspunse Jim, pe un ton cam înţepat. 

— Cât despre mine unul, urmă detectivul urcându-se în 
mașină, sunt de părere că tineretul are destul timp să 
vâslească împreună, să se ţină de mână, etc..., și că nu au 
dreptate, de exemplu, să fie supăraţi pe un biet moșnegel 
care intră într-un salon fără ca în prealabil să tușească sau 
să îngâne un cântec. Eu, n-am fost nici odată amorezat, 
adaugă el plin de tristeţe. A fost ceva, cândva... era o 
văduvă... nu v-am vorbit niciodată despre văduva aceea 
sentimentală? 

— Trebuie că i-ai lipsit mult, când ai părăsit-o, spuse Jim, 
vrând să-l tachineze. 

— Da... poate... Din fericire, farfuria care mi-a aruncat-o 
în obraz, nu m-a nimerit. 

Era singura aluzie pe care detectivul o făcuse vreodată 
cu privire la amorurile sale. 

— Îmi place să văd oamenii însurându-se de tineri, urmă 
el. În felul acesta, când le vine pofta să divorţeze, e de- 
acum prea târziu, deoarece între timp au fabricat o familie 
întreagă. 


121 


— Nu pari de loc vesel în dimineaţa asta, Sooper, spuse 
Jim, râzând fără voia lui. 

— Vesel nu sunt niciodată de dimineaţă. 

Trecând prin Hyde-Park, o sentinelă duse arma pentru 
onor. Sooper se descoperi cu multă solemnitate. 

— Îl salutase pe ofițerul care a trecut pe lângă noi, îi 
explică Elfa. 

Sooper dădu din cap foarte dezamăgit. 

— Crezusem, spuse el, că s-a ajuns în cele din urmă să 
mi se recunoască meritele. Dacă aș fi apreciat la justa mea 
valoare, ar trebui ca de câte ori vin la Londra să sune toate 
clopotele bisericilor. 

Luară ceaiul la Alfresco's. Detectivul era de acum la al 
treilea pahar, când, fără nici un fel de legătură, declară: 

— Plăcinta aceea fusese otrăvită, scumpă domnişoară. 
Nici nu m-ai crede, dacă ţi-aș spune altfel; sunt sigur! 

— Otrăvită?! întrebă Elfa, devenind palidă ca ceara. 

Sooper dădu din cap. 

— Da. Îmi vine să cred că este cineva, care nu dorește 
deloc însănătoșirea tatălui dumitale. Probabil că o fi văzut 
prea multe din vizuina lui de pe râpă... Totuși, parcă aș 
crede că este vorba de ceva mult mai vechi, ceva care 
datează încă de pe vremea când era normal. Nu mă întreba 
cine a otrăvit plăcinta, că n-am dreptul să-l divulg. De 
altfel, nici nu am încă toate probele suficiente ca să 
procedez la arestarea lui. Când eram și eu un biet tânăr 
ofițeraș de poliţie, nu mi-a trecut nici odată prin gând să 
fac pe boierul și să mănânc îngheţate. 

Trecerea de la un subiect la altul fusese atât de repede 
și neprevăzută, încât Elfei nici nu-i venea să creadă 
urechilor. Jim, mai obișnuit cu felul curios al detectivului, 
căută să vadă motivul care putuse să determine ultima 
reflexie a lui Sooper. 

La una din mesele terasei, zări imediat o figură 
cunoscută. 

— Lattimer era cu dumneata? întrebă el. 

Sooper dădu din cap. 

— Mănâncă îngheţată! spuse el pe un ton amărât. Ca o 
fetiță! Pe timpul meu,. un sergent din poliţie bea halbe 
bărbătești. 

— Te-a văzut? întrebă Jim cu jumătate glas. 

— Ai putea să pariezi că da. Lattimer ăsta vede toate 
cele. Este la fel cu păianjenul care, pare-se, are patruzeci 
de milioane de ochi... sau poate numai patru milioane... n- 
aș putea să știu prea exact. Cardew ar fi în măsură să ne-o 
spună. 

Dacă Lattimer văzuse pe șeful său, n-o arăta în orice caz 
deloc. Mânca, într-adevăr, o îngheţată și nu păru de loc 
încurcat când Sooper se duse și se așeză în faţa lui. Privind 
la cei doi polițiști, Jim își dădu seama că superintendentul 
era în toane foarte rele, deoarece, când reveni spre cei doi 
tineri, Lattimer se și grăbi să plătească îngheţata și s-o 
șteargă. 

— li recomandasem absolut formal să rămână la secţia 
noastră de poliţie, explică Sooper, și îl găsesc aici, făcând 
pe fetița de casă mare și... acuma, la revedere, vă 
părăsesc. De altfel, motocicleta mea este foarte aproape de 
aci, în Bayswater Road. 

Detectivul se înclină repede în faţa tinerei fete și plecă. 

Din locul unde ședeau, Jim și Elfa vedeau pe Sooper cum 
se îndepărtează. Fură surprinși văzând că era urmărit la 
distanţă respectuoasă de către Lattimer. 

— Mă întreb, ce o fi căutat pe aci Lattimer! spuse Jim. 
Sooper zicea că l-a trimis înapoi la secţie și pare că nici nu 
se sinchisește de ordin. 

Rămaseră acolo încă o jumătate de oră, vorbind de una 
și de alta, apoi o porniră înspre mașină. Jim punea piciorul 
pe scară, când cineva îl strigă pe nume. 

— Scuză-mă, domnule Ferraby, spuse o voce. 

Se întoarse, și zări o figură care nu-i era tocmai 
necunoscută. Era aceea a unui om cu ghetele rupte și 
pălăria de paie sfârtecată. 

— Vă mai aduceţi aminte de mine, domnule?... Sullivan; 
numele meu este Sullivan. Eu sunt tipul care aţi făcut să 
fie achitat la Old Bailey... 

— Drace! pronunţă Jim ca voce înceată. Nu ești la 
închisoare? 

— Nu, domnule, răspunse omul, care părea foarte 
surprins de o asemenea primire. Nu v-aţi putea face oare 
ceva pomană cu mine domnule? E de-acum o săptămână 
împlinită de când dorm în stradă. 

Jim, care era prea puţin sensibil la acest soi de solicitări, 
căută din ochi un poliţist; dar ca un făcut, nu zări nici unul. 
Probabil că individul se asigurase de acest detaliu înaintea 
lai. Procurorul zări un surâs tremurând în colţul buzelor 
Elfei. Se întoarse atunci spre ea. 

— lată pe „sărmanul om” de care vorbeai dăună-zi, Elfa. 
Ţi-aduci aminte? 

În acest moment, spre marea lui ușurare, Jim zări la 
oarecare distanţă un poliţist călare, care se îndrepta spre 
ei. Sullivan îl zări de asemenea. 

— Dacă mi-aţi da cel puţin vreo câţiva gologani, 
domnule, adăogă el repede, mi-aţi face un mare serviciu. 
N-am mai câștigat nicio para chioară de aseară când mi s-a 
dat polu' ca să duc o plăcintă în oraș. 

Polițistul era acum în dreptul lor și Sullivan voia s-o ia la 
goană, când Ferraby îl apucă strâns de braţ. 

— Mai domol, amice. Ce poveste e aia cu plăcinta? Cine 
ţi-a dat-o? 

— Un tip... pe care nu-l mai văzusem niciodată până 
atunci. Hoinăream pe lângă Embankment, când veni lângă 
mine și mă întrebă dacă nu vreau să câștig un pol ducând o 
plăcintă la oraș; pe dumneata n-o să te mint, domnule. 

— L-ai văzut la faţă? întrebă repede Jim. 

Sullivan dădu din cap. În acest timp sosi și polițistul 
lângă grup și măsură crunt cu privirea pe vagabond. Jim 
veni în faţa lui, se prezentă polițistului și-i arătă interesul 
pe care-l avea să se asigure de persoana lui Sullivan. 

— Da, domnule, în privința asta am primit instrucţiuni și 
la comisariat și căutam tocmai pe individul care a făcut 
acest comision, declară polițistul. 

Se adresă apoi lui Sullivan: 

— Hai, pașol! Vino să faci o mică plimbare cu mine. Bagă 
bine de seamă: dacă vrei s-o ştergi, te omor pe loc. Înţeles? 
Înainte-marș! 


În aceeași seară, Sooper lua  interogatoriul 
vagabondului, ale cărui declaraţii erau din nefericire foarte 
neclare. În primul rând, nu zărise de loc figura persoanei 
care-i dăduse prăjitura. Şi apoi, nu știa de loc cum să-i facă 
descrierea. 

— Vorbea foarte aspru, domnule Sooper, și la început 
crezusem că am de-a face cu cineva de la poliţie. 

— Da, da, înțeleg prea bine ce vrei să spui, aprobă 
detectivul foarte binevoitor. Părea să fie de la poliţie, ha? 

— Da, după felul cum dădea ordine. 

— Bine. D. Ferraby mi-a spus ca aveai gust să dormi 
altfel decât sub cerul liber. E adevărat? 

— Zău așa, domnule Sooper... începu Sullivan. 

— Perfect, fiule. Noaptea asta ai să ai un pat și încă unul 
gratis. 

Apoi, întorcându-se în spre polițistul care-i adusese pe 
vagabond, urmă: 

— Băgaţi-mi-l la răcoare, și să stea acolo până o crăpa! 

CAPITOLUL XXI 
CLOROFORM 


Gordon Cardew era încă în pat, studiind cu nespus 
interes unul din numeroasele volume ale lui Mantegazza 
care trata despre fizionomie și pe care și-l pusese pe 
genunchi. Gândurile lui alergau de la teoriile celebrului 
criminologist la ancheta asupra morţii bietei Hannah 
Shaw, anchetă suspendată de vreo câteva zile, dar care 
trebuia să fie reluată cât de curând; o servitoare intră și-i 
aduse micul dejun pe care i-l lăsă pe o măsuţă la căpătâiul 
patului. 

— D. Minter este jos, domnule. 

— Minter? spuse foarte mirat bătrânul notar. Dar cât e 
ceasul? 

— Şapte și jumătate, domnule! 

— Ce-o mai fi vrând și el la ora asta? Spune-i că în cinci 
minute sunt jos. 

Își puse halatul pe el, vâri picioarele în papuci, bău 
ceașca cu ceai și cobori scara. Sooper sta lungit într-un 
balansoar. 

— Am arestat un individ care se numește Sullivan, 
începu el imediat. Nu cred să-ţi reamintești de el. E tipul 
care a încercat să prade casa lui Elson... 

— Îmi aduc aminte de chestia ceea. E tipul pe care 
Ferraby, fără să vrea, a făcut să-l achite, nu? 

— Exact. A fost arestat în noaptea asta, domnule 
Cardew, lucru ce mă încurcă grozav. Nu mă gândeam să 
vin să te consult în chestia asta, deoarece la drept vorbind 
nu cred că antropologia să aibă ceva comun cu ea. Dar 

poate că-ţi aduci aminte de admiraţia, nici că se poate mai 
sinceră, ce am resimţit-o pentru teoria dumitale asupra 
omorârii domnișoarei Shaw? Mi-am spus, așadar, că un om 
care era capabil să analizeze evenimentele cu o asemenea 
perspicacitate, ar fi probabil mult mai capabil decât mine, 
care, în anumite cazuri, nu sunt decât o hârcă bătrână, 
mult mai capabil zic, să ducă la bun sfârșit interogarea 
acestui vagabond care, și sunt convins de asta, știe mai 
multe decât ar vrea să spună. 

— Bine. Ce trebuie să fac, de fapt? Să iau omului un 
interogatoriu în contradictoriu? Asta cred că nu ar fi 
tocmai legal. De ce nu te adresezi mai bine domnului 
Ferraby? Şi el cunoaște chestiunea la fel de bine. 

— D. Ferraby a cerut în mod public aplicarea legii contra 
lui Sullivan, dar nu a obținut-o! explică Sooper, foarte 
ironic. În sfârșit, n-aş dori să insist prea mult. Ideea să-ţi 
cer ajutorul dumitale în această chestiune mi-a venit 
noaptea trecută, adaogă el. E curios că ora la care ideile... 

— „„Întocmai! exclamă Cardew. Dacă-ţi reamintești, 
ideea teoriei mele asupra omorului, mi-a venit și ea într-o 
noapte..., pe la orele două de dimineaţă. 

— Ora, nu mi-o aduc aminte tocmai bine; dar că ideea ti- 
a venit în timpul nopţii, asta da. 

Cardew tăcu o bucată de vreme. Se vedea că chibzuia la 
ceva. 

— Prea bine, spuse el în cele din urmă. Ne-am înţeles. 
Voi lua interogatoriul acestui individ. Te previn însă că nu 
cunosc metodele poliţiei judiciare și că, mai mult decât 
atâta, nu am nici cea mai mică experienţă la acest fel de 
exercițiu, deoarece nu l-am practicat niciodată. 

Sooper nu încercă de loc să-și ascundă satisfacția. 

— Nu-ţi ascund, spuse el, că eram grozav de încurcat în 
ce privește vagabondul. Mulţi cred că eu nu m-aș cobori 
niciodată până la a cere părerea cuiva... Se înșală toți 
amarnic! 

Părea că detectivul nu și dă seama cât de puţin 

măgulitoare erau aceste cuvinte pentru bătrânul notar, 
care de altfel nu păru ide loc ofensat. 

— Şi acum, spuse acesta, dă-mi, te rog, câteva indicaţii: 
ce acuzaţii i se aduc acestui Sullivan și ce anume vrei să 
obţii de la el. 

— Încercare de asasinat. Acest vagabond declară că un 
bărbat, pe care l-a întâlnit la Thames Embankment, l-a 
însărcinat să ducă până la o clinică din Weymouth Street 
un pachet. Ori, acest pachet conţinea o plăcintă cu cireșe... 
și cu aconitină. Sullivan pretinde că nu cunoaște persoana 
cu pricina; dar sunt sigur că minte! Mi-e imposibil totuși 
să-l fac să vorbească. 

Cardew se indignă la culme. 

— O... prăjitură... otrăvită! exclamă el. Și asta... în plin 
secol al douăzecilea!... la apo... la apogeul civilizaţiei dar... 
vorbeşti serios, Minter?... Nu... nu cumva... îţi baţi joc de 
mine? 

— Fii sigur că aș prefera să-mi bat joc de dumneata, îl 
asigură Sooper. Nu că aș fi capabil s-o fac, dar crede-mă că 
ar fi mult mai bine să fie așa cum crezi. 

Acum Cardew, cu capul sprijinit în mâini gândea la cele 
auzite. 

— Extraordinară poveste, murmură el, vorbind parcă sie 
însuși, și asta în inima... progresului... 

— .. și a culturii, sugeră incorigibilul poliţist. 

— Ei bine, ne-am înţeles: voi vedea pe acest individ și voi 
căuta să fac tot ce-mi va sta în putinţă. Crezi că ar putea 
exista vreo legătură între acest Sullivan și asasinarea 
sărmanei Hannah? 

— Nu că cred, dar sunt absolut sigur. 


Înapoiat la secţia de poliţie, Sooper vizită pe Sullivan 
care dormita foarte liniștit. 

— Scoală, ţi-a sunat ceasul de pe urmă! îl anunţă el. 
„Courage, mon enfant, cum se spune în franţuzește... dacă 
cunoști limba asta. 

Sullivan se așeză pe scândurile care îi formau patul, și-și 
frecă ochii. 

— Cât e ceasul? bâigui el. 

— N-are ce să-ţi pese cât e ceasul, vagabondule, și 
îndată, îndată n-o să-ţi mai pese de loc și de nimic. Un 
mare detectiv sosește să-ţi ia interogatoriul. Inutil să 
încerci să-l minţi, băiete, deoarece este un savant mare și 
psihologia n-are nici un fel de secrete pentru el. În sufletul 
tău cel negru va vedea tot atât de clar ca în plină zi. Pentru 
el va fi o jucărie să te facă să declari cine-i omul de la 
Embankment. N-ai să-i poţi ascunde adevărul. La revedere. 

Detectivul îl părăsi pe Sullivan. Chiar în acel moment 
opri în faţa secţiei de poliţie și limuzina lui Cardew, din 
care sări jos șoferul. Trecu trotuarul alergând... 

— Domnule Superintendent, vino, daca ești bun, numai 
decât... D. Cardew a fost cloroformizat.5 

— De ce nu mi-ai telefonat imediat, ţipă furios, la el, 
Sooper dând buzna la mașină. 

— Erau firele tăiate, răspunse șoferul. 

Detectivul rânji, cu toţi dinţii afară. 

— Big Foot, ăsta, se gândește la toate cele, spuse el. 

— Când m-am înapoiat în camera mea, m-am întins pe 
pat ca să mă pot gândi mai concentrat la cele ce mi-ai 
cerat să fac, povesti Cardew. 

Era galben ca ceara și, într-adevăr, se cunoștea că-i 
fusese tare rău. Se odihnea, lungit cu totul pe divan, și 
odaia era încă plină de mirosul dulceag al cloroformului. 

— Mă așezasem... dormisem foarte prost în noaptea 
trecută; și nu-mi mai amintesc nimic până în momentul 
când mă simtii scuturat de către valet, care intrase la mine 
numai din întâmplare și m-a văzut culcat pe pat, cu obrazul 
acoperit cu un tampon gros de scamă. Agresorul trebuie că 
l-a auzit apropiindu-se, deoarece fereastra era larg 
deschisă. 


5 Adormit cu cloroform. 

Sooper merse în spre fereastră și privi afară. Jos, într-un 
boschet de flori, zări un obiect lucios. Se cobori jos în 
grădină și ridică din boschet o sticluță spartă. Pe etichetă 
se putea citi: „Chloroformii B.P.”. Din ea mai ieșeau încă 
vapori, care distrugeau imediat florile din jur. 

Ridicând ochii, privi spre fereastră, de unde era cel mai 
ușor lucru să coboare sau chiar să sară cineva. În 
boschetul de flori nu se vedea nici o urmă de pași; se putea 
însă ca să fi sărit mai departe, pe pietrișul din alee. 

Sticluța provenea de la un negustor de chimicale unde 
cumpărătorul era mai mult ca sigur necunoscut. Cât 
despre firul telefonic, acesta trecea de-a lungul zidului 
vilei, și atât de jos încât se putea ajunge la el cu cea mai 
mare ușurință. Tăietura, foarte proaspătă, era netedă. 

— Același cleşte de care a servit și la mine, murmură 
Sooper. 

Când intră înapoi în cameră, Cardew, care între timp își 
mai revenise, ședea în fotoliu. 

— N-ai văzut pe nimeni în grădină? Unde era 
grădinarul? 

— În dosul casei; punea florile în glastre. Am auzit eu un 
zgomot pe pietriș, dar nu i-am dat nici o atenţie. 

— Era deschisă fereastra? 

— Pe jumătate; și era ţinută în poziţia asta de un cârlig 
ce se putea ușor desface din afară. Când a intrat valetul, 
ea era larg deschisă. 

Detectivul examină tamponul de scamă. Deși cloroformul 
este extrem de volatil, tamponul mai era încă umed în 
interior. 

Scoase apoi perna pe care dormise Cardew, și la urmă 
privi sub pat. 

Cu toată slăbiciunea care-l stăpânea, bătrânul notar 
surâse. 

— Nu, spuse Sooper, nu sper să găsesc pe cineva aci. 
Credeam însă că voi găsi... ceva. Mâinile dumitale... nu 
erau cumva zgâriate? 

— Mâinile mele? zgâriate? Ce oare... 

Sooper inspectă cu multă atenţie mâinile șui Cardew, 
deget cu deget, cu ochii foarte apropiaţi de ele. Detectivul 
avea o vedere extraordinară și multă lume inclusiv 
Lattimer considerau ca o toană acest fel de a apropia 
uneori, aproape lipit de ochi, obiectul care-l interesa. 

— Gândeam că ţi s-or fi zgâriat mâinile. 

Părea foarte dezamăgit. 

— Asta contrazice una din teoriile mele... Afară de asta, 
domnule Cardew, voi ruga poliţia să te păzească. 

— Să nu faci una ca asta, protestă notarul. Sunt perfect 
capabil să mă apăr și singur. 

— Se vede! se mulțumi să spună Sooper încet, în 
batjocură. 

CAPITOLUL XXII 
MANDATUL DE ARESTARE 


Sarcina care fusese încredinţată la început lui Cardew, îi 
reveni lui Jim Ferraby. 

— Nu credeam că trebuie să recurg la dumneata, îi 
spuse Sooper, dar omul care se gândește la toate, cu alte 
cuvinte Big Foot, a atentat la viaţa celui mai mare 
„antropolog” al timpurilor moderne, în chiar momentul 
când acesta din urmă trebuia să ia interogatoriul lui 
Sullivan. 

— Ce face?! Cardew? Ce i s-a întâmplat?* întrebă repede 
Jim. 

Sooper pufni în râs. Asta i se întâmpla atât de rar, încât 
Jim rămase surprins. 

— Big Foot l-a dat gata pe detectivul amator! declară 
Sooper. Tipul ăsta are picioare mari, dar nici cap nu-i 
lipsește. Trebuie să fi fost în casă în timp ce vorbeam cu 
Cardew despre Sullivan. De mai bine de o săptămână 
aveam o presimţire că trebuie să i se întâmple ceva 
marelui nostru criminologist-teoretician. Poate ar fi trebuit 
să las să fie păzit de vreo câţiva polițiști îmbrăcaţi în civil... 
cine s-ar fi gândit însă că indiferent cine are să-l atace pe 
un tip care este în corespondenţă încordată cu 
Lombrosto... sau Lambrosso?... În sfârșit, puţin importă 
numele... 

Jim privi cu coada ochiului la detectiv, întrebându-se 
încă odată dacă era serios sau dacă ironiza. 

— Spune-mi ce s-a întâmplat, întrebă el din nou; și 
Sooper îi povesti cu de-amănuntul evenimentele care 

emoţionaseră din nou Barley Stack. 

După aceea, și în urma insistențelor bătrânului poliţist, 
se duse în celula pe care o ocupa Sullivan și timp de o oră 
îl suci pe vagabond cu întrebările, fără să obţină cel mai 
mic succes. 

— Eram sigur că n-ai să ajungi la nici un rezultat, spuse 
Sooper după ce procurorul îi comunică rezultatul 
interogatoriului. 

— Da iubite amice, Sullivan spune ceea ce știe, răspunse 
Jim înţepat. 

Detectivul privi la Jim printre sprâncene. 

— Sunt de părerea dumitale. Păcat... foarte păcat. Dar... 
ce, pleci? 

— Da, plec, spuse Jim. Şi într-adevăr, Sooper, mă întreb 
de ce ai mai trimis după mine? 

Polițistul privi la ceas. Era patru fără două minute. 

— Toată după amiaza, am luptat cu mine însumi, spuse 
el. O luptă crâncenă între dreptate și ambiția personală. Și 
dreptatea a triumfat! 

Deschise biroul și scoase de acolo o hârtie albastră, pe 
care erau scrise câteva cuvinte. Jim se întrebă dacă nu 
cumva Sooper hotărâse să demisioneze. 

— Un moment, domnule Ferraby; ești procuror și ai prin 
urmare calitatea să semnezi asta! 

Jim citi foaia care-i fusese întinsă. Era un mandat de 
arestare pe numele lui Elson. 

Motivul: posesie nelegală de bunuri. 

— Ții chiar cu adevărat să-l semnez? 

Sooper dădu afirmativ din cap. 

— Da, domnule. 

— Dar... ce înseamnă aia: „Posesie nelegală de bunuri” - 
care bunuri? 

— Am s-o știu, după ce voi băga pe stimabil la răcoare, 
spuse detectivul. Evident că joc o carte mare, cu mult risc. 
Sunt însă sigur de mine. Iscălește-mi mandatul ăsta, 
domnule Ferraby! 

Jim ezită o secundă, luă un condei și iscăli în josul 
mandatului. 

— Bine! spuse Sooper. Dreptatea a triumfat. Vino, te 
rog, cu mine, dacă vrei să vezi ceva interesant. 


* 


O servitoare îi rugă să aștepte în hol, în timp ce ea 
merse să dea de veste stăpânului. O auziră cum bătea la o 
ușă, apoi revenind imediat. 

— Domnul Elson nu este în casă, spuse ea. Trebuie să fie 
prin grădină. Dacă doriţi să mă așteptați aci... 

— Nu-i nevoie, îi tăie vorba Sooper. Cunosc foarte bine 
grădina, și o să-l putem găsi și singuri pe d. Elson. 

Proprietarul din Hill Brow nu era nici în grădină. 
Servitoarea, care așteptase reîntoarcerea probabilă a celor 
doi vizitatori, își dădu cu părerea că se afla probabil în 
„junglă”. Se numea astfel un teren vast și necultivat care 
era în continuare cu Hill Brow. 

Se îndreptară spre jungla cu pricina. 

— Eu știu de ce mă tot urmărește gândul, ca nu cumva 
să fi plecat. Nu mi-ar place de loc așa ceva, mormăi 
Sooper. 

Deodată, în timp ce străbăteau cu multă greutate un 
desiș stufos, Jim se opri. 

— Şşşt! făcu el. 

De undeva, din junglă, se auzi un zgomot repetat de trei 
ori: „hoc! hoc! hoc!”, zgomotul unei securi lovită de copac. 

— Doboară un arbore, spuse Ferraby; dar detectivul nu-i 
răspunse. 

O porniră din nou la drum. După câteva minute, Minter 
se opri locului, 

— Ce s-a întâmplat? întrebă Jim. Nu se poate merge mai 
departe? 

Privi în jurul lui. 

La pământ zăcea un om scăldat într-un lac de sânge. Era 

americanul. 
— Trei gloanţe, observă el liniștit. Elson, ar fi trebuit și 
te arestez de azi dimineaţă ca să-ţi pot scăpa viaţa! 

CAPITOLUL XXIII 
IN CAPCANA 


— Dumnezeule, Doamne! striga Ferraby îngrozit. Cine 
oare l-o fi ucis pe Elson? 

— Cine? 

Sooper, așezat pe vine, vorbea atât de încet, încât 
procurorul, ca să-l poată auzi, trebui să ascută bine 
urechile. 

— Cine? Același care a cloroformizat pe Cardew, care a 
omorât pe Hannah Shaw, același care a pus otrava în 
plăcinta cu cireșe. Același creier, aceeași mână, aceleași 
motive, într-un numit fel, admir un asemenea om: un om 
care prevede toate, care se gândește la toate; dar pe toţi 
dracii! nu sta în picioare, domnule Ferraby. În interesul 
justiţiei, trebuie neapărat ca cel puţin unul din noi doi să 
se înapoieze de aci în viaţă! 

Pe Jim îl trecură fiorii și se ghemui lângă detectiv. 

— Ceea ce luaseși drept lovituri de secure date într-un 
copac, urmă Sooper, nu erau decât zgomotul unui revolver 
prevăzut cu amortizor. 

Tăcu un răstimp. Apoi, deodată: 

— Pe-aici! Repede! Şi pleacă-ţi capul! strigă el sărind 
sub tufișul pe care-l traversaseră cu câteva minute mai 
înainte. 

— ...hoc! hoc!... 

Nişte gloanţe trecură șuierând pe lângă cei doi bărbaţi. 
Jim le auzea cum străbăteau printre frunze, sfărâmând 
crăcile. 

Alergând într-una, se pomeniră din nou în grădină. 

Gâfâind, se opriră locului. 

— Acuma,  încetișor, spuse Sooper. N-are să ne 
urmărească; de asta sunt sigur! A șters-o! Hai repede la 
telefon. 

Chemaţi de către detectiv, sosiră imediat un automobil 
de ambulanţă și o escadră de polițiști pe motociclete. 

Inainte de a porni spre Londra, Jim trecu pe la Cardew. 
Acesta ședea în birou și tremura la cel mai mic zgomot. 
Ceea ce vroia procurorul să-i aducă la cunoștință, ne era 
de loc de natură să-l liniștească. 

— O tragedie după alta! strigă el cu vocea răgușită. E 
îngrozitor, Ferraby! Cine s-ar fi gândit că bietul Elson... și 
zici că urma să fie arestat?... Cum asta... Nu pot înțelege... 
În creierul meu nu este decât un mișmaș, o încâlcitură fără 
seamăn. Noutatea îngrozitoare pe care mi-ai adus-o, m-a 
zdrobit cu totul. 

Părăsind vila, Jim îl zări pe Lattimer șezând pe un scaun 
la umbra unui dud stufos. Probabil că dormita, deoarece 
tresări atunci când procurorul îl strigă pe nume. 

— Ah, dumneata erai? Mă temeam să nu fie Sooper. 
Sunt atât de obosit... 

Jim observă că, din locul unde ședea, sergentul putea 
foarte ușor să supravegheze atât intrarea la Barley Stack, 
cât și ferestrele biroului. 

— Crezi oare că d-l Cardew să fie într-adevăr în pericol? 
întrebă Ferraby. 

Lattimer dădu din umeri. 

— Da, de oarece șeful m-a pus aci de pază, răspunse el 
căscând. 

— M-am culcat foarte târziu noaptea trecută, urmă el. 
Tare mult aș vrea să mă culc mai devreme în seara asta. 


* 


Când Jim se duse la Elfa, era de acum târziu. Ea era 

grozav de obosită. 

— Tăticu n-o să fie operat înainte de săptămâna viitoare, 
spuse ea. D. Cardew mi-a telefonat astăzi de dimineaţă, 
rugându-mă să vin la Barley Stack. Are o lucrare foarte 
urgentă și spune că nu poate părăsi vila. 

— N-ai să mergi acolo, spuse Jim cu hotărâre. El însuși 
este păzit de către poliţie, și nu-ți pot permite să riști 
nimica. 

Nu fu nevoie să povestească tinerei fete despre 
asasinarea lui Elson, deoarece ea cunoștea toate 
amănuntele din gazetele de seară. 

— Îl cunoșteam prea puţin, spuse ea, și nu l-am întâlnit 
decât la Barely Stack. Vai, Jim, cât sunt de obosită!... Atât 
de obosită! 

— Cardew, mai poate să aștepte, spuse Jim cu hotărâre. 

Probabil însă că bătrânul notar nu putea să aștepte, 
deoarece chiar în acel moment se auzi soneria telefonului; 
era chiar el la telefon. 

Jim luă receptorul din mâna Elfei. 

— Aci Ferraby, spuse el. Am condus-o pe domnișoara 
Leigh acasă și este mult prea obosită ca să mai poată veni 
în noaptea asta la Barely Stack. 

— Trebuie să vină, insistă vocea lui Cardew. Vino și 
dumneata cu ea, dacă vrei. Cu siguranță că mă voi simţi 
mult mai în siguranţă dacă voi avea pe lângă mine figuri 
cunoscute. 

— Nu se poate amâna? 

— Nu, nu! e extraordinar de important și urgent. 
Trebuie neapărat să-mi pun toate afacerile în cea mai 
perfectă ordine și asta cât mai urgent; cred că mă înţelegi. 

— Totuși, probabil că nu crezi că ești expus unui pericol 
prea mare!? 

— Ba, tocmai că da, răspunse vocea cu multă putere. Și 
vreau ca totul să fie făcut cu cea mai mare repeziciune, în 
așa fel ca domnișoara Leigh să poată pleca înapoi acasă 
înainte de a se întâmpla ceva grav. Sooper mi-a interzis cu 

totul să părăsesc Barley Stack. Nu poţi veni împreună eu 
ea? 

Faţă de o insistenţă atât de categorică, astupând cu 
mâna receptorul, Jim îi explică Elfei situaţia. 

— Oare să fie cu adevărat într-o situaţie atât de gravă? 
întrebă ea, surprinsă. Niciodată n-aș fi putut crede ca frica 
să poată pune atâta stăpânire pe el. 

Ezită un timp, apoi urmă: 

— Poate că ar fi mai bine să mă duc la el. Vrei să vii cu 
mine? 

Perspectiva unei nopţi petrecute sub același 
acoperământ cu Elfa, precum și aceea a unei plimbări cu 
ea, noaptea, în mașină, schimbaseră complet dispoziţia lui 
Jim. Totuşi, din pur egoism, nu trebuia să încurajeze pe 
tânăra fată să se expună vreunui risc, oricât de mic ar fi 
fost, și încercă s-o întoarcă de la hotărârea ei. Dar nu 
degeaba era Elfa femeie, și instinctul o făcu să ghicească 
dorinţa ascunsă a lui Jim. 

— Spune-i că vin numai decât, hotări ea. Schimbarea de 
aer o să-mi facă mult bine. 

Jim transmise răspunsul, și puse receptorul la loc. 

— Dacă vrei numai să treci jos și să mă aștepți în 
mașină, îmi fac valiza și vin și eu numai decât, spuse Elfa. 

Ea nu mâncase încă, dar vroia să plece fără întârziere. 

— Cardew mănâncă forate târziu, și probabil că o să ne 
aștepte, spuse ea. 

Când pătrunseră în biroul lui, Cardew străbătea odaia în 
lung și-n lat, cu mâinile la spate. Elfa fu foarte surprinsă de 
schimbarea survenită în trăsăturile notarului, de când nu-l 
mai văzuse. Părea îmbătrânit cu cel puţin zece ani. El 
observă privirea plină de milă a fetei. 

— Ce bună ești că ai venit, spuse el, strângându-i cu 
multă căldură mâinile. Te așteptam cu masa. Sper că n-ai 
mâncat încă! Probabil că o să mă simt mult mai bine după 
ce voi lua ceva în gură... nici nu-mi mai reamintesc de când 
n-am mai mâncat nimic! 

Trecură în sala de mâncare. Dintr-o frapieră plină cu 
gheaţă, se zărea gâtul aurit al unei sticle cu șampanie. 
Vinul spumos, avu darul să redea imediat culori mai vii 
bătrânului om al legii, care în mod obicinuit nu bea 
niciodată vin. 

— Zdruncinarea asta trecătoare a sistemului meu 
nervos, a fost provocată în primul rând de sfârșitul atât de 
oribil al lui Elson, apoi de sentimentul curios care ţi-l 
provoacă faptul de a te știi păzit de poliţie. Și totuși, tăcu 
un moment, cu paharul plin în mână -, pasiunea asta 
infernală pentru ceea ce Minter numește „teorii și 
deducțţii”, nu-mi dă deloc răgaz. 

Mai târziu, explică motivele care îl determinaseră să 
cheme pe Elfa. 

— În momentele mele liniștite, urmă el, nu mă gândesc 
niciodată că aș fi expus la vreun pericol oarecare. Dar, 
după cum o știți prea bine, am fost pe vremuri notar. Bine 
înţeles că mi-a rămas ceva din acele timpuri și anume acea 
intuiție care-ţi spune că trebuie să fii totdeauna pregătit 
pentru orice eventualitate. Astăzi de dimineaţă a început 
să mă frământe gândul că nu mi-am întocmit încă 
testamentul și că nu mi-am făcut nici ordine printre hârtii. 
Mi-am conceput așadar ultimele dorințe. După ce 
domnișoara Leigh va face două copii după ele, am să te 
rog, Ferraby, să iei cunoștință de testament și să-l 
contrasemnezi în calitate de martor. Al doilea martor va fi 
unul din servitori. Căci, în ce te privește pe dumneata, 
domnișoară, din păcate nu-mi poţi servi drept martoră; 
într-adevăr, mi-am luat permisiunea să-ţi las o sumă destul 
de importantă. 

Cum Elfa vroia să protesteze, el ridică mâna. 

— Sunt un om bătrân, copilul meu. Ba încă niciodată nu 
m-am simţit mai bătrân ca noaptea trecută... și afară de 
asta, n-am nici un fel de relaţii, foarte puţini prieteni și, în 
sfârșit, și mai puţine persoane faţă de care să resimt 
oarecare mulțumire sau recunoștință. 

Surâse, apoi urmă: 

— Biblioteca mea, o las superintendentului Minter. 

Pentru prima dată, de mult timp încoace, râse cu poftă; 
iar Jim nu se putu opri să nu ia parte la această ilaritate. 

— Adaug, urmă Cardew, că îi mai las de asemenea și o 
sumă de bani care să-i permită clădirea unei case în care 
să se instaleze biblioteca, sau din care să-și cumpere o 
motocicletă, care să nu anunţe „judecata de apoi” ori de 
câte ori trece pe șosea. 

După terminarea mesei, tânăra fată îl urmă pe notar în 
birou, iar Jim se duse singur singurel, să fumeze o ţigară în 
grădină. De-abia făcuse vreo câţiva pași, că și dădu peste 
inevitabilul păzitor. Nu era sergentul Lattimer, ci un 
detectiv pe care procurorul îl mai zărise în birourile lui 
Sooper. Vorbiră un timp despre frumuseţea nopţii și 
despre alegerile apropiate. Cum se plimbau alene prin 
aleea centrală a grădinii, Ferraby observă că storurile 
biroului erau ridicate și că zărea perfect de bine pe notar 
și pe tânăra fată șezând amândoi de o parte și de alta a 
mesei, unul dictând, și celălalt scriind la mașină. 

— Nu e periculos? întrebă Jim foarte nervos. Cu 
siguranţă că pot fi zăriţi de peste tot. 

— Poate i-aţi putea sfătui dumneavoastră domnule să 
lase storurile jos! își dădu cu părerea polițistul. 

Ne vroind să deranjeze el însuși pe notar, Jim trimise la 
el pe o servitoare; și avu satisfacția să vadă, câteva 
secunde mai târziu, că storurile sunt lăsate jos. 

— Mă miră că d-l Cardew nu s-a gândit să ia această 
măsură de prevedere, observă sergentul. Am auzit 
spunându-se că ar fi detectiv-amator? 

În acest moment, din fundul gradinii străbătură primele 
triluri de privighetoare. Apoi, tăcerea se așternu din nou. 

— Poate vreţi să intraţi în casă, domnule? întrebă 
sergentul, foarte politicos. 

Jim, îl privi foarte surprins. 

— Timpul meu de pază se termină îndată, explică 

sergentul, și s-ar putea ca Sooper să nu fie tocmai prea 
mulțumit văzându-mă că stau de vorbă cu dumneavoastră 
în timpul serviciului. 

Foarte intrigat, Jim intră în casă. Merse drept în camera 
lui și-și deschise valiza. După ce-și aranjă pijamaua și 
obiectele de toaletă, gândind că schimbul paznicilor s-o fi 
efectuat de acum, cobori din nou în grădină. Polițistul cu 
care stătuse de vorbă, era tot acolo. Pe Jim îl miră mult 
acest lucru, și cu atât mai mult fu surprins când constată 
că storurile biroului erau din nou ridicate. 

— Sooper a spus că e mult mai bine să se vadă în 
interiorul biroului, declară polițistul, deoarece la adăpostul 
acestor storuri s-ar putea petrece cine știe ce. 

— A fost domnul Minter pe aci? 

— Da, dar n-a stat decât doar vreo câteva minute, 
preciză celălalt. 

Primind o ţigaretă pe care i-o oferise Jim, sergentul 
începu să povestească o poveste foarte complicată în care 
era vorba de pensii polițiste și de nedreptăţi de tot soiu’. 


* 


Era de-acum ora unu fără un sfert din noapte, când 
tânăra fată cobori jos și-l rugă pe Ferraby s-o însoţească 
până în birou. 

— Cred că lucrul este gata, spuse ea cu voce înceată. 
Trist lucru, de altfel. Știi, Jim, îmi lasă o sumă enormă! 
Într-adevăr asta nu poate fi posibil, nu-i așa? Refuză, 
totuși, să facă vreo schimbare în testament. 

Cardew îl sună pe valet. După ce acesta semnă 
testamentul și se retrase, bătrânul notar chemă pe Jim 
lângă el. 

— Te rog, îi spuse el, să-mi păstrezi asta. 

Spre marea surprindere a lui Jim, îi întinse testamentul. 

— Sau, cel puţin, să mi-l păstrezi până mâine dimineaţă. 
După aceea îl voi trimite la Banca mea. Sunt cât se poate 

de mulțumit că am terminat cu afacerea asta. 

Acum, era mult mai liniștit. 

— Și acum, domnișoară, cred că ai nevoie de odihnă! 
spuse el. Servitoarea o să te conducă la camera care-ţi este 
rezervată. Ti-am dat-o din nou pe aceea care ai mai ocupat- 
o pe vremuri. 

Elfa era fericită că scapă. Ajunsă în odaie, închise ușa cu 
cheia și se dezbrăcă repede. Zece minute după ce se 
băgase în pat, dormea de-acum; un somn adânc și fără 
vise. 

Din fundul gradinei, Lattimer zări cum se stinge lumina 
în camera tinerei fete. 

CAPITOLUL XXIV 
LAŢUL 


Tap, tap, tap. 

Foarte vag, Elfa auzea un sunet îndepărtat, înfundat, și 
făcu o mișcare. 

Tap, tap, tap. 

Trebuie că este marginea storului care, legănată de 
vânt, lovește în geam, se gândea ea, încă pe jumătate 
adormită. 

Tap, tap, tap. 

De astă dată, trezită de-a binelea, se sculă și rămase pe 
pat, sprijinită în cot. Sunetul venea într-adevăr de la 
fereastră. Era oare ceva accidental? Regularitatea lui, 
arăta că nu. Noaptea era perfect liniștită, și nu era nici pic 
de vânt. Se dădu jos din pat, merse la fereastră și dădu 
perdelele la o parte. Așa cum îl lăsase la culcare, geamul 
era deschis. Lemnul storului nu ajungea până la el. Afară 
era noapte adâncă, neagră. 

Trăgând cu urechea, auzi un zgomot de pași pe pietrișul 
aleii și inima începu să-i bată cu foarte multă putere. În 
cele din urmă își aduse aminte că vila era păzită. 

— Dumneata ești, domnișoară Leigh? întrebă o voce în 
șoaptă. 

— Da, răspunse ea la fel. Ai bătut oare la mine în 
fereastră? 

— Nu, domnișoară, răspunse vocea încetișor. Ai auzit pe 
cineva bătându-ţi în geam? Probabil că ai visat. 

Se înapoie în pat, dar înţelese că nu va mai putea 
adormi. 

Tap, tap, tap. 

Se sculă din nou, dădu perdelele la o parte și ascultă cu 
atenţie. Nu era nimic... nimic decât o tăcere adâncă. Trecu 
încetișor înainte și se plecă peste fereastră, încercând să 
pătrundă întunericul cu privirea. 

Nu văzu pe nimeni; zări însă în depărtare printre copaci, 
o lumină aproape imperceptibilă, și ghici că era ţigareta 
unui paznic. Atunci... cine oare bătuse în fereastră? Se 
plecă și mai mult în jos. În același moment, ceva tare și 
totodată mlădios îi atinse capul. 

Înainte să-și poată da seama ce se petrece, laţul se 
strângea în jurul gâtului său. Se apucă de el cu amândouă 
mâinile, încercând să și-l scoată. Frânghia se întinse și 
ridică pe tânăra fată deasupra podelei. Îngrozită la culme, 
încercă să se apuce de cercevea, și făcu o sforţare 
disperată. În cele din urmă frânghia cedă... Deodată, o 
lumină străbătu din grădină, și o înconjură pe Elfa, în timp 
ce ea se depărta de fereastră. Gâfâind, aproape sfârșită de 
puteri, căzu jos, alături de pat. Frânghia îi rămăsese prinsă 
în jurul gâtului. 

Cineva intră în cameră. 

Elfa deschise ochii. Aplecată peste ea, zări figura unui 
bărbat pe care nu-l cunoștea. Acesta o întinse pe pat, se 
înapoie la fereastră și fluieră. 

Jim, auzise. leși imediat din cameră și se îndreptă spre 
odaia tinerei fete. Deschise ușa și se întâlni cu detectivul 
cu care vorbise în grădină. Polițistul ștergea fruntea Elfei 
cu un șervet muiat în apă rece. 

— Ocupaţi-vă dumneavoastră de tânăra doamnă, spuse 
scurt sergentul. 

Îi întinse lui Jim șervetul și părăsi camera. 

Atunci se auzi o voce venind din grădină. 

— Ce s-a întâmplat acolo? 

Era Sooper. 

Între timp, Elfa își revenise. Prin fereastră, Jim îl puse pe 

detectiv în curent cu cele petrecute. Câteva secunde mai 
târziu, Sooper era și el sus. 

— Lăsaţi-mă aici, și treceţi cu toţii jos, spuse el pe un ton 
poruncitor. 

Pe scară, Jim se întâlni faţă în faţă cu Cardew, care ieșea 
din camera lui ţinând într-o mână un revolver și în cealaltă 
o lumânare aprinsă. Nu se gândi să-i povestească cele 
întâmplate, ci îl conduse pur și simplu la camera Elfei. 
Între timp, tânăra fată, șezând pe marginea patului, părea 
mai mult moartă decât vie. O dureau toate vinele gâtului și 
nu-și putea reveni în fire. Reuși totuși să povestească în 
amănunt cele ce i se întâmplaseră. 

Când termină, pătrunse în odaie polițistul care intrase 
cel dintâi la ea. Fusese la etajul superior și revenea de 
acolo aducând o vergea de bambus, lungă cam de un 
metru. 

— E o vergea de jaluzele, spuse el. Camera de deasupra 
ăsteia, comunică printr-o ferestruică la acoperiș. Asta e tot 
ce am găsit acolo. Probabil că s-a ciocănit cu ea în geam. 

— El a bătut în fereastră, murmură Sooper, gânditor, ea 
s-a plecat în afară, să vadă ce este și atunci el i-a aruncat 
latul de gât. După aceea el a trecut repede, prin 
ferestruică, pe acoperiș. V-o spun încă odată, băiatul ăsta 
nu pierde nimic din vedere! Haidem, repede pe acoperiș! 
Ai revolverul? Dacă-l zărește cumva, trage!... E inutil să 
umbli cu mănuși. Cu atât mai mult cu cât, după umila mea 
părere, probabil că o șterge încă înainte să ajungi sus. 

Sooper ridică de pe podea frânghia care servise 
sugrumătorului necunoscut și i-o întinse lui Cardew. 

— Cunoști asta? întrebă el. 

Era un fel de șnur de mătase roșie, lungă de trei metri. 

— N-am văzut-o niciodată! spuse el. S-ar părea că este 
un șnur de clopot, nu-i așa? Aici în casă nu avem decât 
sonerii electrice. 

Privi frânghia cu multă atenţie. 

— E foarte veche, observă el. 

— La asta mă gândeam și eu, întrerupse Sooper. 
Asemenea sfori se găsesc la indiferent orice negustor de 
mărunțţișuri. Cum te mai simţi, domnişoară? 

Foarte curajoasă, Elfa încercă să surâdă. 

— O să ieșim cu toţii, și te lăsăm să te îmbraci. Cred că o 
să fie și pentru dumneata mai bine dacă o să te dai putintel 
jos. E aproape trei de dimineaţă și cel mai sănătos lucru e 
să te scoli devreme. 

Tocmai atunci se întorcea și polițistul care fusese trimis 
pe acoperiș. 

— Nimic, spuse el. 

— Unde-i Lattimer? întrebă Sooper. 

— Tocmai în fundul gradinei, șefule. 

Detectivul nu mai scoase nici o vorbă. 

Ceva mai târziu străbătea grădina, întovărășit de către 
Ferraby. De-odată, pentru a doua oară, se auzi foarte 
aproape de ei, un cântec de privighetoare. 

— Ei, ce spui? întrebă Sooper, nu-i așa că parcă sunt o 
privighetoare adevărată? 

Într-adevăr el fusese acela care imitase în mod atât de 
măiestru modulaţiile dulci și curate ale privighetoarei. 

— Dar, știi... asta este specialitatea mea... 
privighetoarea și găinile. 

Și, spre marea și nemărginita mirare a lui Jim, produse o 
imitație extraordinară a găinii care-și apără puișorii 
înspăimântați. 

— Tu ești, Lattimer? întrebă Sooper, văzând că cineva se 
îndreaptă alergând spre ei. 

— Da, șetule. 

Acesta veni înaintea lor, luminat de strălucirea lămpilor 
aprinse în vestibul. Hainele-i erau pline de praf, iar 
pantalonii sfâșiaţi în dreptul genunchilor. Jim observă că 
mâinile-i erau jupuite. 

— Dar, ce ţi s-a întâmplat, Lattimer? 

— Am căzut... Vezi că... alergasem atât de repede, 
răspunse sergentul. 

— Ai zărit pe cineva? întrebă detectivul. 

— Nu. Am auzit eu că se întâmplă ceva necurat prin 
casă; dar știam că ești dumneata prin apropiere. Am 
râtmas afară, deoarece mă gândeam că s-ar putea ca 
cineva să caute să fugă. 

Sooper îi șopti câteva ordine și, însoţit de Jim, se înapoie 
în birou, unde Elfa se pregătea tocmai să prepare niște 
băuturi întăritoare. 

Detectivul luă un pahar din mâinile tinerei fete și merse 
de se așeză pe un divan. 

— Am ceva să-ţi spun, frumoasă domnişoară, începu el, 
ceva care va avea darul să-ți mai coloreze putintel 
obrăjorii. 

— Mie? întrebă ea, foarte surprinsă. Ce vrei să-mi spui, 
Sooper? 

— Operatia a fost încununată de succes! 

Ea se ridică repede, tremurând toată. 

— Operația? Dar era vorba că se face abia săptămâna 
viitoare. 

— Ba chiar în noaptea asta, răspunse foarte liniștit 
Sooper. Aranjasem în așa fel totul cu medicii, ca rezultatul 
să nu-ţi fie comunicat decât după operaţie. Credeam însă 
că ai ghicit ceea ce se petrecea, întrucât ceruseși 
directoarei clinicii ca, imediat ce tatăl dumnitale va fi în 
stare să citească, să-i predea o scrisoare ce-i încredințaseși 
în acest scop. 

— Dar... nu i-am încredinţat nici un fel de scrisoare! 
exclamă ea. Nici nu știam că va fi operat în noaptea asta! 

Cu pleoapele aproape strânse, Sooper privea spre 
perete. 

— Serios? întrebă el în șoaptă. 

Luă imediat receptorul telefonul și formă un număr. 

— ...Alo!... Doarme?... Fii bună, te rog, și spune-i că 
superintendentul Minter dorește să-i vorbească; dar 
imediat! 

Așteptă, cu receptorul la ureche. 

— ...Alo... Dumneata ești, domnişoară Moody? Ai acolo o 
scrisoare... Da, aceea pe care ţi-a lăsat-o domnișoara Leigh 
pentru tatăl dumisale. Vrei, te rog, să fii atât de bună s-o 
deschizi și să-mi citești conţinutul ei? 

Urmă un răstimp de tăcere... 

— Da... bine, mulţumesc, spuse el în cele din urmă. O 
oprești și mi-o dai mie când trec pe acolo, nu-i așa? 

— Ei bine? întrebă Elfa. 

— Nimic. O simplă glumă. În scrisoare scria: „Cu 
dragoste de la Elfa, pentru tăticuțul ei”. Atâta tot. 

Sooper nu spunea însă de loc adevărul. Conţinutul 
scrisorii, un singur rând scris de mână, era următorul: 

„Fiica dumitale a fost sugrumată noaptea trecută”. 

— La toate cele se gândește omul acesta! murmură 
Sooper, și pocni din degete, în semn de admiraţie. 

CAPITOLUL XXV 
DOMNUL WELLS 


Cardew luase o hotărâre. Va închide Barley Stack, va 
concedia toţi servitorii și-și va închiria o casă la Londra. 
Sau, poate se va duce, mai bine, să petreacă sfârșitul 
sezonului de vară în străinătate. 

— Asta zic și eu că este o idee minunată!, opină Sooper, 
când află. Și, după părerea mea, oricând ai pleca, tot n-ar 
fi prea de vreme. Ştii ce? Dacă vrei să asculţi sfatul meu 
prietenesc, pornește-o chiar în astă seară. 

Cardew șovăi. 

— Nu,... în seara asta, nu. Bagajele... 

— Au să-ţi ajute oamenii mei, se oferi detectivul. 

— Voi mai rămâne în noaptea asta aici, hotărî bătrânul 
notar după oarecare gândire. Vrei să-mi faci plăcerea să iei 
masa cu mine? 

Sooper dădu din cap. 

— Imposibil, răspunse el. Trebuie să mă întâlnesc cu un 
prieten. 

— Adu-l şi pe el. 

De astă dată, fu rândul lui Sooper să șovăie. 

— Cam greu. Nu este un om de lume. Și totuși, amo 
mare admirație pentru el. Nu discută niciodată, nu este 
deloc inteligent. Şi tocmai asta îmi place mai mult la el. 

— Superintendent, spuse Cardew, nu te am întrebat încă 
niciodată până acum, care este de fapt părerea dumitale 
exactă asupra misterioaselor crime și tentative de crimă 
comise în jurul nostru. Am să-mi permit, așadar, să discut 
chestiunea în seara asta cu dumneata. În orice caz, adu-ţi 

și prietenul. Dl Ferraby mi-a promis că vine și el. 

— Vine și domnișoara Leigh? 

— Nu, ea rămâne lângă tatăl său. Am aranjat în așa fel, 
ca să aibă o odaie la clinică. 

De odată, foarte încurcat, detectivul își lovi fruntea cu 
patina. 

— Stiam eu bine că am uitat ceva! spuse el. Lattimer 
trebuia să ia și el masa împreună cu amicul meu și cu 
mine... 

— Adu-l și pe el, îl întrerupse foarte vesel Cardew. 
Prezenţa lui îmi va face o deosebită plăcere, deoarece este 
un om prea bine crescut. Și acuma, o pornesc spre Londra. 
Vrei să vii și dumneata în mașină? 

— Nu, mulţumesc, ești foarte drăguţ. 

Apoi, după o clipă de tăcere, Sooper continuă: 

— O să te însoţească polițistul care face de gardă pe ziua 
de astăzi, domnule Cardew. 

— Crezi că într-adevăr să fie nevoie de așa ceva? 

— E mai prudent. 

— Atunci, pe diseară. 

Bătrânul notar se duse la biroul său din oraș. Deși avea 
de rezolvat o corespondenţă foarte mare, găsi timp totuși 
să telefoneze la clinică. La aparat era chiar Elfa. 

— Ei bine, cum te mai simţi? o întrebă el. 

— Grozav de obosită, îi răspunse ea. Mă odihneam 
tocmai, lungită pe pat, când m-aţi chemat la telefon. 
Sunteţi la Londra, domnule Cardew? 

— Da, de aproape o oră. Diseară mă înapoiez la Barley 
Stack. Mâine închid casa și vin din nou la Londra, pentru o 
zi-două. Tare mi-e teamă ca asta să nu coincidă cu sfârșitul 
colaborării noastre atât de plăcute, adăogă el. În ce 
privește salariul dumitale, mi-am luat permisiunea să-ţi 
trimit un cec prin poștă. Îţi mai aduci aminte de furtul care 
a fost comis la biroul meu? Nu s-ar părea că au trecut de 
atunci ani și ani de zile? 

— Abia săptămâna trecută a fost asta, preciză tânăra 

fată. 

— Am cercetat tocmai hârtiile și acum știu precis ceea 
ce mi s-a furat și în ce scop anume. Sunt sigur că și Sooper 
o să fie de aceeași părere cu mine în privinţa asta. 

— Care a fost motivul furtului? întrebă Elfa, curioasă. 

Cardew refuză însă să-i dea amănunte. Din această 
cauză ea deduse că bătrânul notar a făcut o descoperire de 
cea mai mare importanţă și că-și rezervă pentru mai târziu 
plăcerea s-o dea în vileag. 

După ce-și termină corespondenţa, Cardew se înapoie la 
Barley Stack. 

Șezând în bibliotecă și privind pe fereastră în grădină, 
zări pe Lattimer stând de strajă la postul său, la umbra 
dudului bătrân. li trimise o cutie cu ţigări. Surâzând, 
sergentul îi mulțumi printr-un semn cu mâna. 


o... ............ . . cc.ccccccccceoceococececeocooneceoocececeococececooorecocooeeoooocococooee 


Trecuseră de acum zece minute după ora fixată pentru 
masă, când sosi și Sooper întovărășit de un omuleţ roșu, cu 
o înfățișare nervoasă și stângace. 

— Vă prezint pe amicul meu, dl. Wells. 

Cardew strânse mâna pe care i-o întinsese roșcatul. 

— Lattimer, îţi prezint pe domnul Wells. 

Sergentul făcu un pas înainte și se alătură grupului celor 
doi bărbaţi. 

— Şi acum, spuse Cardew, cred că cel mai bun lucru ar 
fi să trecem la masă. Supa este servită. 

CAPITOLUL XXVI 
MASA DE ADIO 


Cu toţii urmară pe notar în sufragerie și, după ce li se 
arătă locurile, luară loc la masă. La drept vorbind, supa nu 
era încă servită, dar servitoarea o aducea tocmai în timp 
ce valetul așeza farfuriile în fața invitaţilor. Roșcatul 
aruncă lui Sooper o privire întrebătoare și foarte speriată. 
Imediat, acesta îi arătă lingura cea mare și, aplecându-se 
spre amicul său, îi spuse în șoaptă: 

— Cu asta! 

Își luă apoi vocea lui naturală: 

— Înainte de a începe masa, trebuie să vă spun cine este 
amicul meu Wells. 

— Într-adevăr sunt curios s-o știu, spuse Cardew. 

— Ridică-te domnule Wells. Îţi prezint pe d. Cardew, fost 
notar. Domnule Cardew, îți prezint pe d. Topper Wells, 
executor al sentinţelor capitale! 

Cardew tresări pe scaun, ca mușcat de șarpe. Jim, 
îngrozit, se cutremură. 

— Lattimer, îţi prezint și ţie pe Wells. Poate că îl cunoști 
de acum! Fii fără teamă, o să mai ai ocazia să-l întâlnești... 

Ochii lui Sooper se fixaseră asupra sergentului. 

— .„..și nu te atinge de supa ceea, Lattimer. Nimeni să nu 
se atingă de ea, deoarece... 

— Ce vrei să spui... bâigui Cardew. 

— ...deoarece este otrăvită, termină Sooper. 

Cardew se trase brusc înapoi cu scaunul, surprins și 
totodată neîncrezător. 

— Otrăvită?!? 

— Da, otrăvită! răspunse Sooper. 

Apoi urmă: 

— Vă prezint pe Wells, omul care spânzură. Şi... 

Ceea ce urmă, se întâmplă mai înainte ca cei de fată să- 
și fi putut da seama. Dintr-o săritură, Cardew ajunsese la 
ușă; din a doua, o închise în urma lui, încuind-o cu cheia! 

— Repede la fereastră! strigă Sooper. Spargeţi-o cu un 
scaun. Aș paria pe orice că și ea este încuiată cu cheia! 

Un scaun greu, aruncat de către Lattimer, străbătu 
fereastra, urmat după o secundă de către sergent. 

— A șters-o prin dosul casei, bombăni Sooper. Ar fi 
trebuit să ne îngrijim de câţiva oameni și în partea aceea a 
clădirii! 

Jim alergă și el, fără să știe însă pentru ce și nici încotro. 
Capul îi vâjâia; nu mai putea să lege două idei. Cardew?... 
Imposibil!... 

Proprietarul din Barley Stack nu era de găsit nicăieri. 
Sooper deschise o ușă dintre două clădiri ale 
dependinţelor. Aceasta da într-un gang care ducea spre 
șosea. Era intrarea de serviciu. 

De aci, îl zări pe Cardew, sau mai bine zis zări capul 
notarului, care trecea cu mare repeziciune de-a lungul 
zidului împrejmuitor. 

— Motocicleta, spuse detectivul. Aceea cu care s-a putut 
înapoia la Londra, după ce a omorât-o pe Hannah Shaw, 
fără să mai fie nevoit să treacă din nou prin Pawsey... 
Repede, mașina dumitale Ferraby. 

Deodată, Sooper dădu buzna spre bibliotecă și trecu la 
telefon. li fu de ajuns să ducă receptorul la ureche, pentru 
ca să-și dea seama imediat că firele fuseseră tăiate. 

— ...la toate se gândește omul ăsta, murmură el. Au fost 
tăiate înainte de masă. Era sigur că, de cum vom începe 
masa vom adormi cu toţii. 

În acest timp, Ferraby sosi cu mașina. Lattimer se urcă 
în ea. 

— Nu opri! îi strigă Sooper, sărind pe scară. Mașina își 
luă viteză. 

În același moment sosea o patrulă de polițiști, care însă 
nu zărise nicio motocicletă. Fugarul o luase pe unul din 
cele trei drumuri ce se făceau de-acolo. Primul, ducea 
direct la Londra, prin Isleworth; al doilea, după ce traversa 
Kingston, da direct în Richmond Park. Cât despre al 
treilea, nu era de fapt decât un simplu drum regional. 

Mașina procurorului o coti și se opri curând după aceea 
în faţa secţiei de poliție. Sooper trebuia să dea anumite 
ordine subalternilor săi. 

— Cardew și-a comandat pentru astă seară un avion 
special la Croydon pentru Paris!, le explică detectivul; 
însă date fiind circumstanţele, mai mult ca sigur că n-o să 
se servească de el. Va încerca să-și găsească un adăpost la 
Londra. E un tip care prevede toate cu multă anticipație și 
care ia toate hotărârile repede. 

Sooper ieși afară din comisariat. Foarte preocupat, privi 
spre automobil. 

— Da cu siguranţă că este la Londra, vorbi el către sine 
însuși dar mai mult ca sigur că nici la apartamentul său și 
nici la birou. Trebuie să aibă pe undeva vreo ascunzătoare. 

Îndată ce ajunseră la Londra, detectivul începu prin a 
dubla paza la clinica din Weymouth Street. După aceea 
trecu pe la apartamentul bătrânul notar. Pe acolo nu 
trecuse nimeni, și tot așa nici pe la biroul din King's Bench 
Walk. 


Æx 


Ceva mai târziu, Sooper luă masa în tovărășia lui Jim. 
— Da, îi explică detectivul, Cardew este acela care a 
ucis-o pe Hannah Shaw. Ea îl iubea și dorinţa-i supremă 

era ca el s-o ia în căsătorie. El, o ura; dar ea îl avea la 
mână și asta printr-o scrisoare grozav de compromițătoare 
pe care el o scrisese cu mulţi ani înainte și care acum era 
în posesia ei. Ameninţat, îngrozit, dus la exasperare, el s-a 
căsătorit cu ea; asta s-a întâmplat în chiar ziua crimei. S-au 
căsătorit la Newbury, sub numele le Lynes. Puțin îi păsa 
bietei Hannah de nume, atâta timp cât avea bărbatul. Tot 
ceea ce voia, era să fie tovarășa oficială a lui Cardew, și ca 
el s-o recunoască față de martori ca atare. În acest scop, 
telegrafiase  domnișoarei Leigh. Cât despre notar, a 
reintrat în posesia faimoasei scrisori, - acesta era doar 
preţul căsătoriei, - apoi își asasină soţia. Aranjase totul în 
așa fel, ca să se întâlnească cu ea în aceeași seară. Când 
trecuse pe la dumneata și ţi-a spus că era în căutarea cuiva 
care să-l însoțească la teatru, știa de-acum perfect de bine 
că nu erai liber. Nu știa însă ce trebuia să faci... 

— Dar, în sfârșit,... la dracu! pentru ce toate astea?... 
Era doar bogat... 

— Bogat? Nu! răspunse Sooper. Parale avea el, e foarte 
adevărat; dar cum și le-a procurat? Îţi voi spune toată 
povestea, totul așa cam s-a întâmplat; deși este o anumită 
parte pe care mai mult o ghicesc decât o cunosc. Pariez 
însă că Leigh n-are să mă contrazică! 

Ultima dată când a călătorit pentru Trezoreria 
americană, Leigh revenea de la New-York la Londra, - asta 
se petrecea cu câteva zile înainte de sfârșitul războiului, - 
escortând sub responsabilitatea sa patru lăzi cu dolari. 
Vaporul pe care se afla, fu torpilat în apropiere de coasta 
sudică a Irlandei în timpul unei furtuni extrem de 
puternice. A fost salvat de către un contra-torpilor în 
momentul când începea să se scufunde. Două dintre lăzile 
cu bani au putut fi și ele salvate și ridicate la bordul 
micului vas de război care, având instalaţia lui de T. F. F. 
nimicită din cauza violenţei uraganului, se apropia cu chiu 
cu vai de coasta de Est a Angliei. Furtuna dură fără 
întrerupere de trei zile. Contra-torpilorul intră în cele din 

urmă în golful Pawsey; aceasta fu însă cu totul spre 
nenorocul lui, deoarece a fost și el torpilat la rândul său, 
de la foarte mică depărtare, de către un submarin german. 

În acel tipm, urmă Sooper, Cardew era complect ruinat 
deoarece pusese toţi banii clienţilor săi în niște speculaţii 
din cele mai riscate. Unul din acești clienţi, un consilier 
municipal, a depus plângere contra lui și poliția urma 
tocmai să se ocupe de această afacere, când clientul își 
retrase în mod brusc reclamaţia, declarând că a fost 
despăgubit, înapoindu-i-se toţi banii...; cum a fost plătit ai 
s-o afli numai decât. 

Sooper dădu pe gât un pahar cu bere, apoi își urmă 
povestea: 

— În noaptea torpilării, Cardew era la Beach-Cottage. 
Hotărâse, în disperare de cauză, să se sinucidă. Înainte de 
toate însă și întrucât din meseria pe care o profesa 
căpătase obicinuința preciziei, redactă o spovedanie a 
greșelilor sale, cu intenţia s-o trimită poliţiei. Termina 
tocmai această scrisoare, când auzi zgomotul unei explozii 
formidabile și ieși afară pe plajă. În acest moment și cel 
puţin pentru câteva minute, Cardew a fost cu adevărat un 
om. Cu micul iaht pe care-l poseda pe acea vreme, înfruntă 
marea furioasă și zări imediat un fel de plută pe care 
stăteau singurii doi supraviețuitori ai contra-torpilorului. 
Acești doi oameni aveau cu ei cele două lăzii ale Tezaurului 
American, scăpate de la prima torpilare. Unul dintre 
oameni era Leigh, pe jumătate mort. Al doilea era Elson, 
un cowboy care se angajase ca matelot ca să scape de 
poliția americană. Elson îl puse pe Cardew în curent cu 
natura lăzilor, care fură aduse pe plajă și puse la adăpost. 
Între timp, Leigh începea să-și revină în fire. Elson știa că 
el este însoţitorul banilor și că singurul mijloc de a putea 
intra în deplina posesiune a lăzilor era să-l facă să dispară. 
Fie că l-a consultat fie că nu pe Cardew în această, 
privinţă, fapt este că l-a lovit pe Leigh cu o secure în cap și 
l-a aruncat în valuri. Cum a scăpat omul ăsta de la moarte, 

singur Dumnezeu o știe! Orice urmă a lui dispăru timp de 
douăsprezece luni. Se prea poate să fi fost cules cine știe 
cum din apele mării și să fi petrecut în vreun spital cea mai 
mare parte a primului an. Elson și Cardew băgară cele 
două lăzi în Beach-Cottage și Hannah Shaw a trebuit să fie 
pusă și ea în curent cu cele petrecute. Scândurile lăzilor 
fură arse; iar banii împărţiţi între cei trei complici în trei 
părți egale. Hannah cunoștea situaţia disperată a 
notarului. După mine, ea a descoperit spovedania lui 
Cardew pe care acesta o ascunsese când a auzit 
detunătura exploziei și a dosit-o. El n-a aflat despre acest 
lucru decât târziu. 

— Toate astea... le-ai ghicit! 

— Nu, le-am știut!... plicul găsit la pământ când a fost 
ridicat cadavrul femeii, m-a făcut să înțeleg multe lucruri. 

— Casa din Barley Stack era grevată de ipoteci, care 
numaidecât după aceea au fost radiate. Cardew și-a plătit 
toate datoriile; și în cele din urmă s-a lăsat de notariat. 
Evident că avea toate motivele să se retragă din afaceri. 
De altfel, ar fi putut să trăiască liniștit și mulţumit tot 
restul vieţii, dacă Hannah n-ar fi fost prea ambițioasă. Dar 
ținta acesteia era să ia locul femeii care o culesese de pe 
drumuri, care cu mulţi ani în urmă o luase pe lângă ea, 
scoţând-o dintr-un orfelinat. Stăpână pe poziţia ce-i era 
conferită de ultimele evenimente, Hannah începu să facă o 
curte îndrăcită lui Cardew, nelăsându-l nici un moment în 
pace. Odată a mers până acolo încât a format pe peluza din 
Barley Stack, cu bilete de câte o sută de dolari inițialele 
numelui contratorpilorului englez care fusese torpilat; 
aceasta, pentru ca notarul să-și aducă aminte încă odată 
de arma grozavă pe care o poseda contra lui... cu 
siguranţă că-ţi aduci aminte de incidentul ăsta, nu-i așa? Ţi 
l-a povestit doar domnișoara Leigh. 

— Dar toate astea,... le știai mai de mult, dumneata? 

Sooper clătină din cap. 

— Dacă nu chiar totul, fii sigur însă că cea mai bună 

parte! răspunse el. Pe de altă parte, mă întrebam ce va 
face Elson când are să afle că Hannah a fost ucisă de către 
Cardew; și chestia asta mă îngrijora destul de mult. 
Lattimer îl pregătea de multă vreme în același scop și a 
împrumutat de la el în diverse rânduri bani, cu scopul ca 
americanul să creadă că în felul acesta îl are la mână și că- 
și va face din el un prieten forţat. Speram că într-una din 
nopţi, după ce va fi băut peste măsură, va sfârși prin a 
povesti totul sergentului meu. Acesta juca așa dar de multă 
vreme rolul de poliţist-escroc și trebuie să admit că-l 
îndeplinea cu un talent aproape... alarmant, atâta 
conștiinciozitate punea în totul. Urma perfect toate 
instrucţiunile mele, și nu le-a călcat decât o singură dată; 
asta s-a întâmplat acum în urmă când a venit după noi la 
Londra, când de fapt ar fi trebuit să stea de veghe la 
comisariat. Nebunul, își închipuia că notarul ne-a întins 
vreo cursă în oraș. 

— Așadar Cardew este acela care a încereat s-o sugrume 
pe Elfa Leigh? 

— Da, domnul meu. Lattimer era sus pe acoperiș, la 
postul indicat de mine. Se urcase acolo, pe o scară înaltă 
rezemată în spatele casei, și asta de îndată ce se lăsase 
noaptea. Auzise perfect de bine zgomotul pe care-l făcea 
vergeaua de bambus lovindu-se de fereastră, dar n-a putut 
vedea nimic din ceea ce se petrecea, până-n momentul 
când nu s-a deschis brusc fereastra care da pe acoperiș. 
Lattimer așteptă, gata să sară asupra aceluia care avea să 
iasă pe acea fereastră. Dar, cum nu ieșea nimeni, ghici că 
era vorba de o manevră destinată să-i distragă atenţia, și 
atunci se repezi la scară pe care o scobori dintr-o singură 
alunecare. lată de ce l-ai văzut cu mâinile jupuite și 
pantalonii sfâșiaţi. 

Jim era vădit tulburat de tot ceea ce auzise. 

— Dimineaţa când a fost găsit „cloroformizat”, de ce l-a 
întrebat pe Cardew dacă n-avea mâinile zgâriate? 

— Dar pentru ce a fost „cloroformizat”? întrebă Sooper, 

cu un surâs de satisfacție. El întrebuința aici un truc din 
cele mai rudimentare, după cum ai să-ţi poţi da seama 
imediat. Plătise unui individ întâlnit în stradă, ca să ducă la 
o anumită adresă o plăcintă otrăvită. Perfect. Norocul a 
făcut să-l întâlneşti pe individul cu pricina. Iarăşi bine. Eu 
alerg la Cardew și mă apuc să-i povestesc câte și mai câte 
bazaconii cu privire la Sullivan și-l rog să-i ia acestuia un 
interogatoriu foarte aspru. Cardew își dă seama că 
individul îl va recunoaște imediat; totuși nu-mi poate 
refuza cererea. Şi iată de unde vine lovitura cloroformului. 
Avea la el în casă fel de fel de droguri. Îmbibă bine cu 
cloroform un tampon gros de scamă, aruncă sticluța pe 
fereastră, se întinde pe pat și-și aplică tamponul pe faţă. 
De altfel era cât pe ce s-o păţească, deoarece are inima 
slabă. Dacă i-am examinat degetele de atât de aproape, a 
fost numai ca să i le pot mirosi bine. Ştii doar că am un nas 
bun. În ziua când păcătosul acela de individ a tras asupra 
noastră, în „junglă” la Hill Brow, am simţit și acolo urme 
de cloroform. Mulţi vor spune că mirosul acestui anestezic 
dispare la jumătate oră după evaporare. Pe aceștia n-ai 
decât să-i trimiţi la Patrik Minter, dacă doresc să cunoască 
purul adevăr. 

Domnule Ferraby, un lucru pot să-ţi spun, și anume ca n- 
am să mai spun nimica rău despre detectivii amatori. Nu o 
singură dată mi-a facilitat acest Cardew mersul 
cercetărilor. Acuma am cel mai mare respect pentru 
antropologie; iar psihologia m-a sedus în mod definitiv. 

A mai fost, apoi, furtul din biroul lui, furt în timpul 
căruia au fost arse toate scrisorile guvernantei sale. El a 
fost hoțul. Nu mai încape nicio îndoială, deoarece, în loc să 
facă lumină și să lase jos storurile ca s-o ascundă, a operat 
în întuneric! Într-adevăr, când am lăsat jos storurile, a 
căzut de acolo o factură veche de cel puţin o lună și care 
probabil că se prinsese între ele în urma unui curent de 
aer din cameră. 

Detectivul își puse pardesiul și, dintr-odată, se lovi cu 

palma peste frunte. 

— Am lăsat pe călău singur, și probabil că nu știe unde 
să meargă spuse el cu mult regret. 

— Dar de ce dracu ai mai adus și maimuța aia? 

— Era picătura destinată să facă apa să iasă afară din 
pahar. Încercasem tot așa să-l înspăimântăm și pe Elson. 
Lattimer lipise pe ușa lui un avertisment fără să ne gândim 
la ce rezultat vom obţine. Chiar atunci când Lattimer l-a 
auzit pe Leigh cântând în pădure, n-am avut altceva de 
făcut decât să-i telefoneze lui Cardew și să-l informeze cu 
cele întâmplate. Am știut asta pentru că din clipa aceea 
dădusem ordin să se intercepteze convorbirile telefonice 
dintre Hill Brow și Barely Stack. În urma acestei convorbiri 
a încercat Cardew să mă ucidă cu ajutorul capcanei mele 
pentru vulpi. În ceea ce privește cele petrecute în noaptea 
asta, domnule Ferraby, trebuie să spun că amicul Cardew 
a fost mai tare decât mi-aș fi închipuit, știindu-i sistemul 
nervos epuizat în ultima vreme, credeam că lovitura 
prezentării călăului va fi decisivă și că hotărând să 
abandoneze în cele din urmă partida, va mărturisi. Intr- 
adevăr, omul acesta are o tărie de carcater extraordinară. 

Sooper clătină din cap. 

— Acest „Big foot”... spuse el. 

— Big foot? 

— Da, el, omul cu picioarele mari. Ei bine, picioarele lui 
le am. Le am la mine, sub pat. Mai bine zis, sunt o pereche 
de ghete enorme, cumpărate la un negustor de recuzite 
teatrale din Catherine Street. N-a uitat niciodată nimica, 
era pregătit totdeauna pentru orice eventualitate! Urma 
acestor picioare gigantice era destinată să arunce poliția 
pe niște piste din cele mai încurcate! Dar, ca totdeauna, 
excepţia confirmă regula; deoarece acest Cardew, atât de 
prevăzător, a uitat „ghetoaiele” sub scaunul dinapoi al 
mașinii sale, acolo unde de altfel le-am și găsit. Povestea 
cu scrisoarea de ameninţare primită de Hannah și semnată 
Big Foot, era încă o stratagemă destinată să încurce 

poliția! Domnișoara Shaw n-a primit niciodată vreo 
scrisoare de la Big Foot. Cardew își făcea, pur șt simplu, 
pregătirile... 

Jim Ferraby, trântit pe scaun, cu gura căscată, îl admira 
pe Sooper. 

— Eşti un geniu! exclamă el, aproape gâfâind de 
surpriză și emoție. 

— Deducţii și teorii! replică plin de modestie marele 
detectiv. 


Era ora unu și jumătate noaptea. Tamisa era pustie și o 
tăcere mormântală domnea pe tot întinsul ei. Departe, în 
direcția spre miază-noapte, lampadarele electrice își 
reflectau lumina lor albastră în apa mișcătoare a cheurilor. 

Un iaht drăguţ și foarte cochet luneca încetișor și fără 
cel mai mic zgomot pe apa întunecată a fluviului; iar 
prezenţa lui era indicată doar prin luminile regulamentare, 
roșie la babord, verde la tribord. Părea că părăsește cu cel 
mai mare regret, cu mersul acela lent și grațios, malurile 
romantice ale râului. 

În apropiere de Gravesend, în timp ce cotea spre stânci, 
își mări viteza puţin ca să evite un vapor de mare tonaj. 
Trecuse aproape cu totul de colos când din umbra lui ieși 
repede o barcă cu motor și se ăndreptă spre iaht. 

— Cine ești? întrebă o voce fornăită, venind din înalt. 

— Cecily, iaht cu motor, aparţinând contelui de Freslac. 
Destinația spre Bruges, răspunse cineva din vas. 

De pe bordul iahtului Cecily se putea distinge, jos, 
sunetul bărcii care se apropia. Abia atunci păru că-și dă 
seama căpitanul vasului de pericol, deoarece se auzi 
imediat un zgomot puternic la motoare, o sforțare 
deznădăjduită a iahtului, despre care s-ar fi putut spune că 
sărea afară din apele întunecate. 

Era însă prea târziu. Sooper se afla de acum pe covertă. 

— Am bătut cu atu-ul, Cardew! 

— Până și teoriile și deducțiile dumitale pot fi câteodată 

juste, admise Cardew surâzând, în timp ce detectivul îi 
prindea mâinile în cătușele care se închiseră cu zgomot 
metalic lugubru. 

